
?§ 1 §?
Tony Perelli nebol zbabelý podľa vlastného zákonníka, ba ani podľa prísnejších meradiel. Kto donášal polícii, bol zbabelec. Kto donášal svojim kolegom a žaloval sa, že nespravodlivo trpí, nebol zbabelec. Kto zradil kamaráta, bol zbabelec. Kto zradil kamaráta, čo konal nečestne, alebo zbabelého kamaráta, nebol zbabelec. Ale ani vtedy nebolo čestné brnknúť na políciu a poinformovať ju o jeho zločinoch. Čestné bolo odviezť ho na opustené miesto a „spracovať ho“.
Možno toľká brutalita tak predesila farmárov, ktorí na úsvite nachádzali na okraji polí zmeravené mŕtvoly, že sa časom stali hysterikmi, no nedalo sa nič robiť. Bola to v istom zmysle spravodlivosť. Spravodlivosť, s ktorou sa na Západe a Strednom západe tak často stretali a ktorej rozumeli.
Napríklad taký Červenák Gallway.
Červenák nemal hádam jedinej dobrej vlastnosti. Čo robil, patrilo zväčša pred súd. Bol vlamačom, podvodníkom, zlodejom a majiteľom pochybných podnikov. Neskôr zanechal nebezpečné zamestnania a dal sa na pašeráctvo. Prinieslo mu to bohatstvo, o akom sa mu ani nesnívalo. Žil si pohodlne, bol imúnny voči polícii a spriatelil sa so statočnými ľuďmi. Úspech mu stúpol do hlavy. Začal priveľa rozprávať a trochu sa hašteriť. No najhoršie bolo, že začal šnupať biely prášok.
Angelo Verona, uhladený náčelník štábu, ho priateľsky napomínal.
– Počuj, Červenák, byť tebou, tak to nechám. Tony nestojí o práškárov.
– Žeby? – Červenákova nepekná tvár sa skrivila do úškľabku.
Angelo prikývol a hnedými očami sa vážne zadíval na slabocha.
– Kokaín ešte nikomu neosožil, – povedal. – Naozaj! Chvíľu sa cítiš ako palác Wrigley, ale keď to prejde, si ako diera v zemi. A keď chlapca vezmú na výsluch, trasie sa ako osika.
– Žeby? – spýtal sa Červenák uštipačne.
– Hej, – prikývol Angelo.
Červenák sa priatelil s istým Mosom Leesonom, bývalým strojníkom. Obaja mali nízke chúťky a v špinavých putikách biednych štvrtí sa cítili lepšie ako v nádhere kaviarní na nábreží.
Leesonovi patrila zásluha za objav, ktorý zohral v živote Tonyho Perelliho významnú úlohu.
Mose bol chudák a pätolizač. Jemu bol Červenák najväčším z veľkých zvierat. Človek z triedy majiteľov auta a hodvábnych košieľ.
Bolo to práve pri poháriku v istej putike, keď mu Mose hrubým spôsobom povedal o Číňanke.
– Číňanka, starký môj, nie je pre mňa, – odbil ho Červenák. – V meste sa buchla do mňa jedno dievča až radosť. Dcéra Joa Enrica. A čo myslíš? Nepozrel som sa na ňu hádam ani dva razy. Ja som už taký, Mose.
– Sa vie, – povedal Mose.
On sa zadíval na Minn Lee, a nielen dva razy. Stretával ju na schodišti v ošarpanom činžiaku, kde býval. Bola Číňanka a pekná. Drobná, štíhla, s nežnými rúčkami, ktoré ho očarili. Slovom, krásavica. Mala šikmé hnedé oči a ústa ako ružový púčik. Pokožku ako zamat. Priam si cítil jej hebkosť. Vlasy čierne, no nebola to modrá čerň, ako mávajú Orientálky, ale lesklá.
Pozdravoval sa jej pokriveným úsmevom. A raz sa jej prihovoril. Nebolo to vôbec ťažké. Bola veľmi prirodzená a milá a hneď hotová do reči. Volala sa Minn Lee. Muža mala maliara, chorého maliara. Ona kreslila do módnych časopisov.
Mosa omráčila jej úprimná vážnosť. Nevedel, ako sa s ňou zblížiť. Keď ju neskôr pozval na večeru do elegantného podniku, bola skôr prekvapená ako urazená.
– Veď manžel je chorý, – začudovala sa. – Hádam by som ho nenechala samého!
– Počúvajte, maličká! Ja už pohľadám ženskú, čo bude pri ňom.
Zavrtela hlavou. Keď ju chcel chytiť za ruku, ušla.
Potom sa mu vyhýbala. Podozrieval ju, že prv ako sa vyberie na trh, striehne, či on už odišiel. Aby sa presvedčil, odišiel raz ráno včaššie a čakal na konci bloku. Vyšla hneď za ním. Zastal jej cestu.
– Tak čo, holubička? Čo sú to za hlúposti? Vyhýbate sa mi, či čo?
Bola pričestná, aby poprela obvinenie. Chcela sa prešmyknúť popri ňom, ale ju zdrapil za ruku.
– Počkajme!…

Možno by bol hovoril aj viacej, keby ho nebola štuchla pod rebrá kostnatá päsť. Zvrtol sa a uvidel nemilosrdné modré oči chlapa, ktorého mal prečo nenávidieť. Seržant Harrigan z policajného riaditeľstva bol až urážlivo stručný. Hneď pristúpil k veci.
– Hej, ty! Nechaj dievčatko na pokoji a povedz mi svoj životopis, hej? Stačí úsek od piatej včera večer, kým si šiel spať.
Minn Lee sa vykĺzla ako prestrašený holub a stratila sa medzi chodcami.
– Pán Harrigan, ja naozaj neviem, čo tým myslíte, – mraučal Mose plačlivo a monotónne.
– Ktosi klepol istého pána neďaleko Grantovbo parku, vzal mu tritisíc dolárov a nechal ho v bezvedomí na chodníku.
– Ja som šiel spať o desiatej…

– Neklam! O polnoci ťa videli pri Hippodrome. A o deviatej neďaleko Grantovho parku.
Mosa Leesona prehľadali. Prehľadali aj jeho biednu a špinavú izbičku. Celý deň ho vodili z nemocnice na políciu a z polície do nemocnice, kde ležal okradnutý a ranený občan. Ten sa mu však nepriznával a Mosa prepustili. Uľavilo sa mu, ale išlo ho rozdrapiť od jedu.
Minn Lee sa znepokojila, keď sa o tom všetkom dopočula. Na čisto postlanej posteli stonal umierajúci umelec a hundral, na čo, do čerta, myslí a prečo varí v piatok mäsovú polievku. Kým neochorel, nezáležalo mu veru na náboženstve. Práve naopak. Obľúbil si moderné smery, ktoré znevažovali posvätné symboly božstva. No čo ochorel, dal zničiť isté kresby, medzi nimi aj karikatúru, ktorá veľmi vtipne zobrazovala Chicagčanovu predstavu o nebi. Tiež všetky akty a rôzne oplzlé obrazy, čo mu ozdobovali steny.
Minn Lee to ani nepotešilo, ani nezarmútilo. Pre ňu tie neslané-nemastné obrazy neznamenali celkom nič. Vzala na vedomie, že existujú, a to bolo všetko. John Waite bol zlý umelec. Nikdy ani nepomyslela, že by v jeho duši bola čo len iskierka nesmrteľnosti. Perspektívy na jeho obrazoch boli ploché, farby nijaké. Nemal zmysel pre línie, ba ani jeho príklon k vorticizmu, poslednému útočišťu zlých maliarov, nepresvedčil nikoho.
Bol jej mužom a to bolo všetko. Život a osud ich spojili. Dôvodov na zaslepenie, ktoré sa podobalo láske, bolo dosť, no vôbec nijaký na úctu. A predsa ho ľúbila a rešpektovala. A on umieral. Lekár mu dal tri-štyri mesiace. Nedávno prišiel dobrák farár, jej prítomnosť ho nezarazila a hovoril po ľudsky. Povedal, že tri mesiace. Maliara chceli odviezť na pobrežie, ale z toho zišlo. Rozčúlene protestoval proti milosrdenstvu. On, ktorý roky žil z peňazí chorej matky a priviedol ju na mizinu! A keď sa rozčúlil, rozkašlal sa a kašlal celú noc.
Farár chodieval dva razy do týždňa. Na najvyššom poschodí mal drahého ťažko chorého, staručkého Petra Melachiniho, bývalého hudobníka. Nebol chudobný, ale rozhodol sa umrieť v brlohu, kde býval. Zafúľaná žena klampiara z prvého poschodia povedala Minn Lee, že starého Petra chráni veľké zviera, akýsi pašerák.
– Len si predstavte, pani Waitová! Ten chlapík ponúkol Melachinimu nádherný dom pri mori a chcel za všetko platiť. Ale starý – nie! Nie, pani moja! Povedal, že zostane v meste, kde sa narodil. Blázon! Nádherný dom pri mori, a vôbec.
Občas prišiel k nemu na návštevu sám Veľký šéf.
Na ulici sa zrazu zjavia vrtkí ohorení elegáni. Ulica škúli na nich cez zájdené okná a je príjemne vzrušená. Pištoľníci! No nech. Ale strieľať do ľudí! Strašný život, čo? Na týždeň dostávajú až dvesto dolárov. Fakt!
Potom do ulice vkĺzne auto a vystúpia z neho traja. Najskôr vojde do domu jeden, za ním sám Veľký šéf a za šéfom zadná stráž. Šéf vezme od poskoka kôš s ovocím a ide rovno do Melachiniho izby.
– Potrebujem ťa, starký. Vidíš, konám si kresťanskú povinnosť.
Voľakedy hrali spolu v jednom orchestri. Tony Perelli mal starca rád. Obaja vyrástli na Sicílii, obaja boli z dediny neďaleko Palerma.
Minn Lee sa stretla s Veľkým šéfom na schodoch. Nebol vysoký, ale správal sa s istou vážnosťou. Tvár mal mäsitú. V očiach mu hrali potmehúdske iskierky. Vyzeral veľmi dobre. Usmial sa na Minn Lee a ona mu napoly opätovala úsmev. Keď prešli popri sebe, pozrela naňho ponad plece. Obrátil hlavu, akoby ju chcel vidieť ešte raz.
Stretli sa znova takmer na tom istom mieste. Zastavil sa a povedal jej niekoľko slov. Bol veľmi zdvorilý, veľmi láskavý, nebral život vážne a rozosmial ju. Nerobil jej neokrôchané poklony a nechytal ju za ruku.
Na druhý deň priniesli kvety a ovocie do izby, kde ležal maliar. Na priloženom lístku bolo napísané ozdobným písmom: „Od Tonyho Perelliho.“

– Od Veľkého šéfa, pane môj! A od akého! – zašepkala klampiarova žena. – Má najelegantnejší byt v Chicagu. Autá, vilu, a vôbec. A aký pašerák! Na svedomí má toľkých, že by ich zoznam bol dlhý ako Michigan Avenue, veru, pani moja!
Minn Lee to nezarazilo. Budia stvárajú čudáctva. V istom zmysle bolo pašovanie a šmelina slušnejším zamestnaním ako to zvláštne umenie Johna Waita. Lenže ona nikdy neporovnávala. Tretí raz videla Tonnyho Perelliho, keď prišiel k nim na návštevu. Waite spal. Bola trochu v pomykove, keď ho viedla do malej obývacej izby.
– Spí? Výborne. Bol som u lekára. Povedal, že váš manžel by mal ísť k moru. Mal by ísť aj ten starý blázon Peter, ale on nechce. Počúvajte, ak nemáte…
Pokrútila hlavou.
– Nie, pán Perelli, nemôže prijať peniaze, lebo by ich nemohol čestne vrátiť, – odmietla.
Slovo „čestne“ používala veľmi často. O týždeň John Waite umrel. Umrel veľmi pokojne a nenápadne. Keď ho pochovala a vysvetlila na úrade, prečo sa nevolá Waitová, a keď zaplatila dlžoby a napísala matke, išla si hľadať prácu. Absolventovi Columbijskej univerzity a tomu, kto za výkresy do dámskych módnych listov (nevidela ich mimochodom nijaká dáma) dostával až dvadsaťsedem dolárov týždenne, by to bolo veľmi ľahké. Ona sa však rozhodla ináč: V meste bola čínska reštaurácia, kde potrebovali dievčatá. Písomne požiadala Chefoo Songa, majiteľa reštaurácie, aby ju prijal do práce, no ešte skôr než prišla odpoveď, navštívil ju Mose Leeson a popýtal ju o ruku.
Starý Talian umrel. Odviezli ho do nádhernej márnice. Večer sa Tony Perelli cestou na faru zastavil u nebohého priateľa, že odnesie jeho veci, najmä rodinné pamiatky. Chcel ich poslať Petrovmu vnukovi a vnučke na Sicíliu.
Nikto ho nevidel, lebo prišiel peši s osobnou strážou pred sebou, za sebou a vedľa seba. Rýchle vstúpil do domu. Šibol okom na dvere Minn Lee, keď prechádzal popri nich.
V ten večer bolo v dome hlučno. Na druhom poschodí Poliak Laski, ktorý sa chcel stať kráľom bubeníkov, trieskal do bubna, až zaliehalo v ušiach, na veľkú zlosť a zúfalstvo všetkých nájomníkov. Povráva sa, že Johna Waita zabil susedov bubon.
Keby ju tak videl, ako stojí bledá a nerozhodná v železnom objatí Masa Leesona!

Mose bol primitív. Skúsenosti ho utvrdili v presvedčení, že ženu treba vziať útokom.
– Dušička, čo poviem, sedí. Budeš sa mať príma. Betón! Buchol som sa ako peň.
Bránila sa. Musela sa brániť. Keď Tony Perelli šiel dolu schodmi, počul slabý výkrik. Chytil kľučku. Dvere povolili a on vstúpil.
– Čo chceš, Talian?
Mose zúril ako šialenec. Nepríjemná tvár sa mu kŕčovite skrivila. Natrčil ju pred Perelliho.
– Udri!
Perelliho hlas bol kovový, pokojný.
– Udrieť, čo? To aj urobím, ale nie kvôli dákemu prekliatemu Sicílčanovi.
Mose sa zahnal, ale neudrel. Nájomníci z ostatných bytov počuli len hlasnejší a nepravidelný úder na bubon.
Tony stískal dymiacu sa pištoľu pri boku, ale druhý výstrel už nebol potrebný. Mose dostal svoje. Chvíľu sa držal peľaste a potom sa skĺzol na zem.
Minn Lee vážne pozrela na vraha a na zavraždeného.
– Vezmi si plášť a poď.
Nestalo sa, že by Perelliho rozkaz bol niekto pokladal za prosbu. Poslúchla a vyšla s ním na ulicu a do auta, čo tam stálo. Chlapci sa už postarajú o Mosa Leesona. Všetko pôjde ako po masle. Situácia nebola ani zďaleka neobyčajná a všetko sa skončí normálne. Mŕtvolu našiel istý šofér na snehu v prérii. V novinách napísali „Ďalší gangsterský zločin“ – a tým sa všetko skončilo.
Minn Lee prišla do Tonyho domu a zvykla si, že ju oslovovali pani Perelliová.
?§ 2 §?
Zo širokého balkóna s benátskym zábradlím mohol Tony Perelli pozerať na mesto, ktorému vládol. Ľúbil Chicago a každý kameň v ňom.
Chicago mu bolo domovom a kráľovstvom. Nekonečné rady áut, čo behali hore-dolu po širokej avenue pod ním, vozili jeho poddaných do každodennej práce. Poddaných a partnerov. Pod každou ligotavou strechou bol muž alebo žena, ktorí mali v pivnici „sviatočné“. Hosťom, čo prichádzali na večeru, sa predkladalo sviatočné – vo fľašiach s pozlátkou.
Sviatočné sa podľa zákona nesmelo ani vyrábať, ani predávať. Každá debna alebo súdok sviatočného sa ocitli v pivniciach protizákonne. Každý, kto ho kupoval, platil pašerákovi, ktorý ho zaobstaral, a pištoľníkovi, ktorý ho chránil. Nevedeli si odoprieť potešenie vidieť sviatočné doma na stoloch. Skôr by mlčky súhlasili, aby každého, čo sa stavia proti dodávkam sviatočného, zastrelili a vyhodili na hradskú z idúceho auta. Keby im to niekto povedal, iste by sa zhrozili, a predsa platili za náboje, čo zmietli zádrapčivých ľudí z povrchu zeme, a nevedomky platili za vence na ich pohreby.
Perelli sa vrátil do veľkolepého salóna, ktorý bol zároveň pracovnou a miestom odpočinku. Horenosi a vznešenejší návštevníci ho prirovnávali k vstupnej hale supermoderného kina. Hovorili o ňom ako o vulgárnej, krikľavej a lacnej kráse. V skutočnosti bol presnou napodobeninou najkrajšej komnaty v Dóžovom paláci.
Kiki, Perelliho japonský sluha, priniesol kávu. Minn Lee v súhlase so zvykmi, ktoré šéf zaviedol už predtým, sa do obeda neukázala. Angelo sa nedávno presťahoval do modernej štvrte a príde neskôr.
Tony pozrel na hodinky. Osem. Nie privčas na hosťa. Počul zabzučať zvonec a vedel presne, kto ide.
Červenák Gallway sa v Tonyho byte nikdy necítil dobre a pohodlne. V to ráno ešte horšie; bol nesvoj a nevedel, či sa mu podarí skrotiť zúrivosť, čo ním lomcovala celú noc.
– Sadni si, Červenák. Povedz mi, čo sa robí na West Side.
Červenákovi poskočil ohryzok.
– To sa robí v Chicagu, že ma ide šľak trafiť, – začal Červenák ostro. – Dačo sa musím dozvedieť, Perelli, ak to nebudem vedieť, niečo sa stane.
Perelli si ho zvedavo obzeral spopod dlhých mihalníc. Podobným pohľadom by hádam obšťastnil neobyčajné zviera.
– Niečo sa stane? Smiešne! Ešte ma rozosmeješ! Niečo sa stane. Ozaj? Nech sa stane!
Červenák sa znepokojene zamrvil na stoličke, na ktorú si sadol bez ponúkania.
– Ten chlapec Leeson, Mose Leeson. Boli sme kamaráti, Perelli. Ktosi ho odbachol. Rád by som toho chlapíka stretol.
Antonio Perelli sa usmial.
– Ja som ho odbachol. 
Zavládlo ťaživé ticho.
– No?
Červenákovi sa skrivila tvár.
– Nie je fair zaobchodiť takto so správnym chlapcom… mojím priateľom… boli sme ako bratia.
– Keď ti zomrel brat, mal by si byť v čiernom, – povedal Perelli pokojne.
– Prečo? – vytlačil Červenák nasilu zo seba. Nedostal odpoveď.
– Povedz, čo to má znamenať? Mose bol riadny chlap. Bol mi užitočný.
V hlase sa mu ozval protest.
– Zachcelo sa mi.
Tony Perelli sedel na drevenej lavičke pred organom v kúte miestnosti. Zdvihol kávu a zamyslene chlipkal.
– Hej, zachcelo sa mi. Keď mám takú náladu, robím, čo sa mi zachce.
Červenák si oblizol vysušené gamby. V duši aj zúril, aj sa chvel.
– Nezdá sa, Perelli, že by si bol urobil dobre, ten toľko.
– Áno. Rozumiem ťa. Je to pochopiteľné. Bol si už v nemocnici? Nie? Je tam tvoj kamarát Antropolos, Grék. Cíti sa veľmi zle. Ktosi ho včera večer zmlátil. Pýtaš sa prečo? Vidím, že sa nepýtaš. Zmlátili ho, lebo jednému z mojich chlapcov predával kokaín. No? Dobrý chýr, čí zlý?
Červenák neodpovedal.
– Nebudeš piť, nebudeš šnupať kokaín ani činiť skutkov, od ktorých osprostieš a od ktorých ti ruky chodia takto!
Tony vystrel ruky a zatrepotal nimi.
– Myslím, že sa viem o seba postarať, – začal Červenák.
– Isteže. A kto by sa mal, ak nie ty? Lenže ja ťa neplatím, aby si sa staral o seba. Platím ťa, aby si sa staral o mojich chlapcov. Zle je, ak sa ti trasú ruky a v hlave ti hučí ako v sude, horšie, ak si pašerák pustí papuľu na prechádzku, ale najhoršie je, keď taký chlapík trúsi kadečo o kamarátoch, aby si vyrobil na ópium. To je všetko.
– Počúvaj…

– To je všetko. Prestaň s tým práškom, alebo zbohom! 
Červenák vstal.
– Dobre teda, – povedal, – zbohom. Znova ten rýchly potmehúdsky úsmev.
– Prosím. Zbohom.
Hoci Červenák bol dosť tupý, zacítil v poslednom slove hrozbu a zháčil sa.
– Počuj, Tony. Som chlap a neznášam, keď ma semtam postrkujú. Nemám už mlieko na brade, na to nezabúdaj! Ak dvaja chlapci nevedia spolu vycházať, treba sa im rozísť, ten toľko.
Tony prikývol.
Červenák odišiel. V hlave sa mu rojili plány o budúcej samostatnej práci. Ovládal už niektoré triky pri pašovaní a šmeline, ktoré predtým nepoznal, a nepoznal by ich ani teraz, nebyť Perelliho školenia. Vyhľadal člena gangu, s ktorým bol zadobre, a v reštaurácii Bellini sa mu vyžaloval.
Victor Vinsetti bol dobre oblečený mladík; oči mu vždy nepokojne sliedili. Akoby večne čakal, že sa mu zjaví niekto za chrbtom. Zriedka prejavil svoj názor, no bol pohotový a pozorný poslucháč. A preto počúval.
Dozvedel sa o Červenákovom a Tonyho spore, o Mosovi a o tom, ako ľahko by sa dal zorganizovať nový podnik, ako krásne by sa dalo šmeliť s prepašovaným tovarom. A ako s niekoľkými chlapcami, ktorí by sa starali o majiteľov putík, by sa dalo zbohatnúť za smiešne krátky čas. Vinsetti počúval so záujmom, lebo zmýšľal podobne. Mal však už iné plány.
– Chápeš, Viki, – povedal nakoniec Červenák.
– Chápem, ale nie je to také ľahké, Červenák. A vôbec, si chumaj, že takto rozprávaš.
– Mose bol čestný chlap…

– Mose bol nula, – namietol Vinsetti pokojne. – Umrel a nestratili nič ani Spojené štáty ani vláda. Bol len volič. Ak na budúce voľby budeš voliť dva razy, akoby ani neumrel. Zaujímalo by ma, čo si o tom myslí Perelli.
Zadumal sa a Červenák si ho zvedavo obzeral, lebo Vinsetti bol takmer Veľký šéf. Hovorilo sa, že je bohatý.
A bolo to pravda. Keď je raz niekto „v tom“, už sa nedostane „von“. Výnimka potvrdzuje pravidlo. Vinsetti nebol „v tom“. Na palube Empress of Australia mal rezervovanú kajutu. Chcel odísť cez Kanadu do San Rema. Účastiny a iné cenné papiere si už zamenil za hotové peniaze. Vyjednával aj o kúpe pobrežnej vily v San Reme. Červenáková úprimnosť ho trochu poplašila. A práve u Belliniho, kde každý druhý čašník je špicľom. V ten večer navštívil Perelliho.
– Červenák nie je v svojej koži, – povedal, – a nedrží jazyk za zubami. U Belliniho mi kadečo natáral.
– Ja si nechcem s nikým začínať, – povedal Tony Perelli. Bolo to jeho heslo a alibi.
No Červenáka, plného zápalu, čakali starosti. V hlave sa mu rodili skvelé myšlienky. So sprostredkovateľovou pomocou sa chcel dostať k Mikovi Feeneymu, vládcovi južnej časti Chicaga – South Side. Dostal sa iba k náčelníkovi štábu Shaunovi O’Donnellovi, Mikovmu švagrovi.
Skutočným vodcom, mozgom podniku bol však Shaun. (Neskôr Perelli povedal, že o Mikových chlapcoch sa nemohlo povedať nič horšie.) Shaun bol malý, chudý, popudlivý, pre jedného mal poruke guľku, pre druhého nadávky. Červenákové návrhy si vypočul chladne, bez povzbudzovania.
– Červenák, už si, do čerta, nanič, – povedal mu chlapsky úprimne. – Pašuješ a šnupeš, a to je ako oheň a voda. Ver mi, starký. U nás niet miesta pre chlapcov, čo šnupajú. Perelli sem, Perelli tam, ale my si s ním nechceme začínať. Ak prerazíš na jeho území, prosím. Zásobíme ťa najlepším sviatočným.
– Mose… – začal Červenák,
– Nech si Mose behá po pekle, kam patrí, – odbil ho Shaun.
Na druhý deň sa nestalo nič. Červenákov zápal klesol o dvadsaťpäť stupňov. V prítmí zimného večera sa Červenák prikradol k policajnému riaditeľstvu a žiadal sa k hlavnému inšpektorovi Kellymu. Vraj sa chce ponosovať na istého policajta. Povedal to poriadne nahlas, lebo policajné riaditeľstvo bolo na Perelliho území a ako pred ním, tak aj za jeho múrmi bolo dosť sliedivých očí a jemných uší.
Nikto okrem Červenáka by nebol išiel na policajné riaditeľstvo. Každý by si to bol zariadil zvyčajným, spôsobom: telefonický rozhovor a určenie dátumu a miesta tajnej schôdzky. Červenák v rozčúlení zabudol na úskoky, nabral odvahu a o štvrť hodiny po príchode na policajné riaditeľstvo sa díval hlavnému inšpektorovi do prísnej tváre.
Myslel si, že keď nespomína mená, hovorí chytrácky. Istý si bol len v jednom: že mu hrozí smrteľné nebezpečenstvo. Po chvíľke bol o tom inšpektor presvedčenejší než sám Červenák.
Červenák nebol chytrák a nik ho ani nechránil. Na riaditeľstve nezamútil veľa vody. V skutočnosti nepovedal jediné meno. Kellymu neprezradil nič nové. Inšpektor poznal z trpkých skúseností, že keby chlapa zadržal a postavil pred súd, odvolal by každé slovo. Keby aj podpísal výpoveď, na súde by čím najhorlivejšie odprisahal, že ju podpísal pod nátlakom alebo v nenormálnom stave po telesnom násilí.
Inšpektor vedel presne, ako a prečo zomrel Mose. Poznal po mene chlapov, ktorí odviezli mŕtvolu. Vedel tiež číslo auta. Našli ho opustené. Bolo ukradnuté.
Červenák by bol rozprával celú noc, no inšpektora čakalo ešte veľa práce a nemal rád jednostranný rozhovor, ktorý mu nič nepovedal.
– Chcete, aby som vás zaistil? – opýtal sa.
– Čo, mňa? Myslím, že sa viem o seba postarať. To už nie! Zajtra idem hore do mesta. Nemám ani groša. Je tam zopár kamarátov, a tí mi pomôžu k peniazom.
V Červenákovom opojení bolo štádium, keď sa dovolával bohatých zástancov. Až tam sa dopracoval.
Vyšiel na ulicu a za ním tri tiene. Dva z nich patrili detektívom.
– Toho vtáčika nespúšťajte z očí, – prikázal im inšpektor.
Neprešiel hádam ani blok domov, keď sa k Červenákovi pridali dvaja chlapi. Jeden z jednej, druhý z druhej strany.
– Počúvajte, čo…
– začal Červenák, keď ho kamarátsky chytili popod pazuchy.
– Pípni a zahryzneš do zeme, – povedal jeden z nich prívetivo.
Na rebrá mu pritisol revolver s tlmičom.
– Poď, lebo…!
Detektívi za nimi nepoznali tento trik. Videli len, že k ich chlapovi pristúpili dvaja dobrí priatelia, a keď všetci traja nastúpili do čakajúceho auta, nezmohli sa na nič rozumnejšie, len čakať na taxík. Keď sa ho dočkali, auto s ich zverencom už zmizlo.
Červenák si len nejasne uvedomoval, čo sa s ním deje. Alkoholik sa dá priviesť k triezvemu rozumu, no s omámeným človekom to už nie je také ľahké. Uvedomoval si iba, že chlap, čo sedel hneď za ním, mu pritíska na krk čosi tvrdé a príjemne sa baví so šoférom. Zhovárali sa o futbale. Škriepili sa, kto vyhrá: Južná Kalifornia, či Notre Dame. Šofér tipoval Notre Dame, vypočítal celý rad víťazstiev obľúbeného mužstva a navrhol stávku o sto dolárov. Chlap za ním hneď pristal.
– Ja som za Notre Dame, – ozval sa Červenák.
– Ty nevrč, – zahriakol ho šofér, – a ani necekni. Čudujem sa, že ti nevyschlo v gágore, keď si táral na polícii.
– Ja že som táral? – protestoval nahnevane Červenák.
Hlaveň pištole ho bolestivo klepla po temene.
– Nepapuľuj!
Mesto ostalo za nimi. Po oboch stranách leteli pusté polia. Kde-tu osamelý dom. Zanedlho prišli k malej plantáží. Šofér zabrzdil.
– Vypadni, – povedal a Červenák vystúpil.
Kokaín prestal účinkovať. Červenák sa triasol na celom tele.
– Počúvajte, aké sú to voloviny? – jachtal. – Nič som neurobil. Odvezte ma rovno k Tonymu…

Chytili ho za ruky a vliekli po hrboľatej ceste popri prvých stromoch.
– Hádam ma len nejdete odbachnúť? – kňučal. – Počúvajte, nič som neurobil.
Chlap za ním natiahol kohútik a vystrelil. Červenákovi sa podlomili kolená, zamdlel. Nepočul ani prvý, ani druhý výstrel. Kat vopchal revolver do vrecka a zapálil si cigaretu. Plameň zápalky sa ani nezachvel.
– Poďme, – povedal.
Sadol si na miesto, kde predtým sedel Červenák. Keď prešli polovicu cesty, začali sa znova škriepiť o Južnej Kalifornii a Notre Dame.
Šofér zazrel policajné, auto. Aj v hukote vlastného motora počul jačať sirénu. Rýchle obrátil a stúpil na plyn.
– Vytiahni rapkáč, je pod sedadlom.
Chlap pri šoférovi sa pretiahol ku kolegovi na zadnom sedadle, aby mu pomohol. Spustili zadné okienko a vystrčili hlaveň guľometu.
– Chlapci sa iste spojili s Kellym, – uvažoval kat; všimol si tiene za Červenákom.
Policajné auto sa približovalo.
– Daj im to vypiť, – povedal partnerovi a ten potiahol kohútik na guľomete.
Ra-ta-ta-ta-ta-ta-ta!
Predné ochranné sklo stíhajúceho voza sa rozletelo na márne kúsky. Auto zabalansovalo, ale potom vyrovnalo. Vyšľahli ďalšie tri podlhovasté plamienky: gangster znova vypálil. Šofér policajného auta strhol voz nabok a strely ho minuli.
– Do čerta! – klial chlap pri guľomete a znova oprel hlaveň o okienko. Namieril, ale vtom sa jemne zošuchol zo sedadla.
Guľomet sa chvíľu knísal v otvore a potom vypadol na hradskú. Ozval sa ostrý rachot. Policajné auto narazilo na guľomet a dostalo defekt. Vrah pozrel otvorom.
– Sú hotoví, – povedal, – pridaj, Joe.
Vytiahol z vrecka baterku a posvietil na postavu schúlenú pri sedadle. Uprostred čela sa červenala veľká ošklivá diera. Poznove sa prekĺzol k šoférovi.
– Máš po grošíkoch, – povedal, – Billy dostal svoje. Celou cestou sa potom zhovárali o budúcom zápase a bezvládne telo pod zadným sedadlom sa na každej zákrute prevaľovalo zboka nabok.
?§ 3 §?
Vinsetti nebol obyčajným gangsterom a nemal obyčajné postavenie. Dva roky bol uhladeným vyslancom, splnomocnencom cestujúcim od pobrežia k pobrežiu, sprostredkovateľom, ktorý prešiel krížom-krážom jazerá medzi Spojenými štátmi a Kanadou. Vyjednával aj na najvyšších miestach a riešil spory, ktoré by boli vyvrcholili katastrofou, keby vodcovia gangsterov boli splnili, čo sľúbili.
Bol to elegantný mladík s povesťou záletníka. Vždy sa mu podarila vzbudiť dojem, že je nepremožiteľný, v čom aj bolo zrnko pravdy.
Drobil však chybu, keď sa v Kanade zasnúbil s dámou, ktorá nepokladala jeho slová na rozlúčku za posledné. Raz, keď pricestoval do Toronta sprostredkovať dodávku whisky, posol istého advokáta mu vopchal do ruky akúsi listinu. Žaloba pre porušenie sľubu a ešte aj pre kadečo iné. Vinsetti nemal svetoobčiansky zmysel pre právo. Bola to záležitosť na sprostredkovanie. Poobzeral sa teda po sprostredkovateľovi. Vybral si advokáta s pošramoteným chýrom, ktorý vzal peniaze, ledabolo sa pokúsil o zastavenie súdneho pokračovania a zmierenie strán, a keď sa mu to nepodarilo, prestal sa o prípad starať. Následky boli pre Vinsettiho veľmi nepríjemné. Vymerali mu vysokú pokutu. Pri najbližšej návšteve v Toronte ho zatkli. Platil, lebo musel. Ale to nebolo to najhoršie. Nesmel byť vykupovačom a tým sa mu značne znížili príjmy.
– Nechcem si s nikým začínať, – povedal Tony Perelli, keď sa o tom zhovárali. – Kanaďania ťa majú v žalúdku. Nemôžem zamestnávať ľudí, na ktorých zízajú na ulici.
– Nechápem, v čom ty škoduješ, – odparoval Vinsetti. Vrelo v ňom.
Tomy si pohládzal fúziky a študoval vzorky na aristokratickom koberci.
– Možno v ničom. Možno to dievča sudcovi nič nepovedalo. Možno nepovedalo, že pracuješ s whisky a zarábaš milión dolárov. Možno nepovedalo, že pracuješ u Tonyho Perelliho. A to je zlé. – Potriasol hlavou. – Pôjdeš na východ, Victor mio, je tam veľa práce, veľa peňazí veľa zábavy. Nehnevám sa, je to smola, ale nehnevám sa. – A potľapkal Vinsettiho po pleci.
V ten večer otvoril Tony Perelli Min Lee srdce. Sedeli v salóne na hodvábnom diváne. Pozlátené dvere boli dokorán otvorené a jemne naparfumovaná miestnosť sa kúpala v mäkkej žiare jantárových lámp.
– Ten chlapec má príliš rád ženy. Je stále zaľúbený a podobné hlúposti.
– To sú hlúposti, Tony? – opýtala sa Min Lee.
– S tebou, môj drahý púčok, nie. Ale povedz, kde ja ešte jedna taká ako ty?
Pustil jej ruku, prešiel k veľkému organu v kúte a hral celú hodinu. A ona očarená počúvala. Bol výborným hudobníkom, huslistom značných schopností, ale jeho náruživosťou bol organ. Vysedával pri ňom hodiny a improvizoval na úryvky talianskych opier, ktoré mu poschodili na um. Talianska opera bola Tonymu Perellimu alfou a omegou umenia. Nenávidel džez, hoci tancoval výborne.
Hodinu sedela Minn Lee v novej hodvábnej róbe so skríženými nohami, s pokorne zloženými rukami a sklonenou hlavou. Tony prestal hrať. Vrátil sa k nej a začal znova o Vinsettim.
– Ten chlapec je priveľký chytrák, no je veľmi užitočný. Bola to smola, ale všetci mávame smolu. Možno je zbabelec… Kto ho vie. Zmäkol a stratil odvahu. No nepije, nefajčí, nehovorí a vie, čo sa patrí.
O Vinsettiho poklesku premýšľal aj po niekoľkých dňoch, keď vyjednával s inšpektorom Kellym o prepustení chlapa, ktorého, ako sa neskôr ukázalo, zavreli neoprávnene. Indivíduum malo pre Tonyho momentálnu hodnota a že ho prepustili, bolo triumfom.
– Toho chlapa som nemal vypustiť, – povedal Kelly Harriganovi, keď sa o tom zhovárali.
– Keď poľujeme na vysokú, nesmieme banovať za takýmito sysľami, – poznamenal Harrigan. – Podľa mňa sa ho Perelli snažil vyslobodiť preto, lebo sa bál, že mu prišijeme za krk ďalší zločin… Dnes ráno našli Červenáka Gallwaya. Mimochodom, zastrelili ho od chrbta.
Kelly prikývol.
– Inšie sa ani nedalo čakať. Ten vtáčik bol ako hlásna trúba. Skôr-neskôr by ho boli odpravili. Hádam by sme mali zájsť k Perellimu, hoci je to strata času, – nahnevano sa poškrabal na brade. – Nie, pôjdem ta sám.
– Má vraj akúsi novú dámu. Kelly prikývol.
– Viem. Minn Lee. Pani Waitovú, či tak dáko. No ak existuje zlodejská česť, tak Perelli ju má. Má najdisciplinovanejšiu bandu. Z jej stálych členov ešte nikto nič neprezradil.
Harrigan sa naňho čudne zadíval.
– Poznám jedného, čo skôr-neskôr príde, – stlmil hlas.
Kelly našpúlil ústa.
– Vinsetti? Že by on? Ak sa už pokúšal, Perelli sa dozvie, a keď sa Perelli dozvie…

Usmial sa.
Harrigan odhryzol špičku cigary a zapálil si.
– Nikdy sa nepostaví pred sudcu ani jeden z nich – no mohol by nám povedať veľa užitočného.
Kelly znova pokrútil hlavou.
– Že by ten? Vídavate ho často? Mohli by ste mu povedať, aby si nerobil ilúzie. Perelli vie, že chce z toho vybŕdnuť, a kto si vezme na mušku Perelliho, môže sa mu všeličo pritrafiť. Keby ste mu to povedali, hádam by nám niečo prezradil. Postaráme sa oňho. Dopravíme ho na parník do Kanady. A gangsteri by si rozmysleli začať niečo v Kanade. Tam zákony ešte platia.
Harrigaa sa po dva dni márne snažil zorganizovať náhodné stretnutie s Victorom Vinsettim. Nepodarilo sa mu to len zato, že Vinsetti uvidel Minn Lee a po uši sa zaľúbil.
Minn Lee pokladala niečo za čestné a niečo za nečestné. Oklamať muža bolo nečestné. Zradiť kvôli nemu bolo čestné. Perelli vedel o každej Vinsettího návšteve, o všetkom, čo povedal, o všetkom, čo robil, o všetkom, čo zamýšľal. Perelliho čudnej povahe lichotila pozornosť, ktorú Minn Lee vzbudzovala. Bol priam vo vytržení nad jej vernosťou, pretože mu to povedala proste, akoby rozprávala o každodenných udalostiach, nie pyšne, ani ostýchavo, ba ani preto, aby žiarlil.
Vinsetti hovoril o všeličom: o láske, oddanosti, nádhernom živote v Európe. Na hovoril aj o všeličom, čo sa dotklo Tonnyho zmyslu pre dôstojnosť. Napríklad o nočných podnikoch v Cicere. Minn Lea o nich nikdy nepočula. Nenarazilo ju to však ani teraz. A keby bála šla do Songovej kaviarne, kde tancujú Číňanky? Ktovie, či je veľký rozdiel medzi podnikmi v Cicere a zadymenými miestnosťami Sungovej kaviarne Hviezdy z neba.
Nie, nezhrozila sa. Len sa trochu preľakla a zabolelo ju to, lebo Perelli sa jej stal bohom. Tonyho to aj zarazilo, aj urazilo. Keď na druhý deň stretol Vinsettiho, zhováral sa s ním úsečne a nakoniec povedal:
– Keď ťa Minn Lee bude chcieť vidieť, zatelefonuje ti, Victor. Si sekáč, no priveľa rozprávaš. Nie, nie o láske, ale o podnikoch v Cicere. Trafil si, ale nie mňa, Victor.
Vinsetti sa mu zadíval do očí a zbadal v nich červené iskričky. A predsa tie oči boli láskavé a dobrácke. Tonymu na plných perách pohrával úsmev.
No červené iskričky tam boli. Vinsetti ich vytušil.
S Tonym Perellim sa môžeš škriepiť, rozzúriť ho, avšak len dovtedy, kým nejde o základné životné princípy. Po takej škriepke si s ním kamarát ako predtým. Vzájomné urážky sa odpustia a zabudnú. V istých hraniciach sa zo škriepky mohlo prejsť k urputnému boju, a jednako sa nikomu nič nestala. No za touto hranicou striehla smrť – rýchla, nemilosrdná a vynaliezavá.
Vynaliezavosť poznačila každý ťah, každý čin, každú myšlienku. Skús vyjsť za túto hranicu, otvor, alebo skús otvoriť bránu na tejto pevnosti a pohltí ťa tma. Zatiaľ Vinsettiho škriepky s Tonym boli vyslovene domáceho rázu. Urazená dôstojnosť. Ponížil ho v očiach milej. Za to nezabije nikoho. A predsa Vinsetti zazrel červené iskričky. Schladol, spozornel a zostražitel. Mal mozog diplomata a najúčinnejšou zbraňou v zbrojnici diplomata je polichotiť súperovi. Vinsetti sa tváril mrzuto, predstieral, že je skôr vinným milencom ako zradným kamarátom. Zdalo sa, že je všetko v poriadku. No Vinsetti neveril. Predstavoval si všeličo, čo mu nedalo spávať.
Tony bol neobyčajne šľachetný. Bolo v ňom niečo mačacie. Otočil bezohľadne a bez výstrahy. Teraz varoval. Keď najbližšie Vinsetti prišiel na návštevu, Tony mu poradil:
– Tohto roku nebudú prázdniny. Hádam by si mal prepustiť niekomu to rezervované miesto na Empress of Austrália. Načo zbytočne míňať peniaze?
Iba to a nič viac. Nijaké obviňovanie, nijaké výčitky, nijaká chladná zúrivosť za neodpustiteľný čin. Chlap, ktorý dezertuje, je vyvrheľ a ak sa zistí, kde sa skrýva, čakajú ho všemožné nepríjemnosti. Neobyčajne čulá polícia posiela na všetky strany oznámenia, že ten a ten je zločinec. Uzavrú sa pred ním všetky prístavy, a ak sa mu podarí vytratiť z lode, čaká ho zatknutie a pravdepodobne deportácia. A koho takto deportujú, čaká ho – ako sám najlepšie vie – guľomet.
Perelliho špionážny systém bol takmer dokonalý. V bankách mal ľudí, a tí mu podávali správy o účtoch jeho chlapcov. Vedel presne na chlp, koľko ktorý má. Ihneď ho informovali o prevode peňazí alebo cenných papierov do zahraničia, no striehol najmä na ústrižky šekov vyplnených na konto turistických agentúr a lodných spoločností.
A Vinsetti patril k tým niekoľkým, čo si otvorili v banke účet. Gangster zvyčajne neverí bankám a peniaze si radšej uloží do nedobytných pokladníc. A tak Tony mohol sledovať túto intímnejšiu stránku Vinsetiiho života. Vedel, že mu banka predala akreditív. No najväčšmi sa previnil, že mal prsty v útoku na podniky v Cicere, keď tam Tony sedel. Niekto totiž brnkol Mikovi a jeho priateľom, a tým len prilial benzínu do ohňa. Len traja vedeli o blížiacej sa návšteve – no rozhodne nie obchodník z Kanady, ktorý ani netušil, že jeho výnosným zákazníkom je Tony Pereíli,
Veľká škoda Vinsettiho, ako povedal Angelo. Bol veľmi rozumný chlapec a rozhodne znamenal plus. Musíš mať predsa ľudí, ktorí sa vedia obliecť a vyjednávať s počestnými a váženými podliakmi, čo dodávajú tovar pánu Perellimu. Vinsetti ako styčný dôstojník medzi bandami nemal páru. Vinsetti sa vedel dostať na akékoľvek územie a odísť bez toho, aby zavoňal pušný prach. U Poliaka Joa, Mika Fenneyho a iných členov rôznych organizácií bol, ako sa hovorí, persona grata
.
Bol diskrétny, na jeho slovo sa dalo spoľahnúť, proste – gangsterovi bol ideálom cestného človeka. Je ho, ako povedal Angelo, veľká škoda.
Udalosti kráčali nevyhnutným smerom. Perelliho činnosť bola rozmanitá. Zamiešaný bol do všetkého, či už išlo o legálne obchody, alebo pašovanie. S obyčajnými zločincami sa nestýkal a hľadel na nich zvrchu. Nepodporoval surové predávanie, čí už s použitím násilia, alebo bez neho, a z takéhoto zdroja ani neťažil. Na peniaze svojich obetí, ktoré odpravil z pomsty alebo pre nejaké podozrenie, nesiahol. Niekedy sa našli vo vreckách mŕtvol pri ceste obrovské sumy. Dodávatelia a zákazníci mu verili. Jeho slovo platilo. Rozpočet na jeho zamestnancov bol ohromný, obraty kolosálne. Hoci zamestnával aj menšiu armádu účtovníkov a úradníkov, každý detail svojich transakcií nosil v hlave.
No najväčšou jeho prednosťou bol šiesty zmysel, ktorý ho varoval pred nebezpečenstvom. Keď sa ten ozval, nehľadel na nič a slepo ho poslúchol… Obyčajne príčina, ktorá ho doviedla k nejakej rýchlej odplate, nebola skutočnou príčinou. Navonok Červenáka zabili preto, že bol na policajnom riaditeľstve. V skutočnosti ho zabili nie pre momentálne, ale pre budúce nebezpečenstvo.
?§ 4 §?
Ak aj Perelli trestal bez milosti, jeho odmeny boli kráľovské. Na zariadenie nového Angelovho bytu vydal šesťdesiattisíc dolárov. Istého nováčika, ktorý mu zachránil život, posial na Sicíliu ako boháča, lebo na gangstera bol prinešikovný a na zabitie pristatočný.
Vinsetti? Perelli veľa rozmýšľal o Vinsettim. Sol nezávislý, stratil starý elán a mohol byť nepríjemným. Vinsetti bol veľmi vnímavý a plne pociťoval disharmóniu Perelliho myšlienok. Jednému agentovi napísal, aby odvolal rezervované lôžko na Empress of Austrália, a druhému, aby zaistil to isté lôžko pod iným menom. Urobil teda presne to, čo očakával Tony Perelli.
Aj naďalej ho priťahovalo čaro Minn Lee. Victor Vinsetti jej posielal kvety, písal lístočky, veľmi vtipné a poetické. Tony ich s úsmevom čítaval.
– Ten Victor je šikovný spisovateľ… Zatelefonuj mu, aby nás navštívil… Prirodzene, nemám nič proti tomu. Páči sa mi… Je to príma chlapec a veľmi zábavný.
Minn Lee teda písala školáckym písmom a Vinsetti chodieval a pil čaj. Niekedy hol tam aj Tony, ale zväčša nie.
Možno ho bude veľmi skoro potrebovať. V sporných otázkach bol skvelým rozhodcom. Dva veľké gangy si navzájom prenikali na výsostné územia.
Feeneyho ľudia dodávali alkohol a pivo do mnohých putík v severnej časti mesta. Mike mal niekoľko pivovarov a bol milionárom. Kde obidva gangy operovali bok pri boku, bolo akési územie nikoho. Majitelia putík mohli bezpečne kupovať aj od jedných aj od druhých. Na tomto neutrálnom území sa nepoužívala taktika „vezmeš odo mňa, ináč ti je beda“. No Mike odrazu zmenil taktiku a vyhlásil, že územie je výlučne jeho. Za zvyčajnými výstrahami nasledovali zvyčajné represálie. Ktorémusi z Perelliho starých zákazníkov roztrieskali zariadenie a jeho samého zmlátili. Ponáhľal sa k Angelovi a porozprával mu, čo sa stalo, a Angelo to hlásil ďalej.
– Nech Vietor zájde za tým Írom, – prikázal Tony. – Kto ho zbil?
– Vraj istý „Štrkáč“ Hennessey, známy silák. Urobil to spolu so svojou bandou zabíjačov, ktorých najímali na podobné práce. Veľmi často ich zamestnával Shaun O’Donnell, keď si neželal, aby mu prišili za krk lúpežné prepadnutie, alebo keď si myslel, že by bolo nevhodné poslať niekoho z osobnej stráže.
– Hennesseyho spracovať, – rozkázal Perelli, – ale nech Victor zájde za Feeneym alebo za O’Donnellom.
Victor zašiel do hotela pri North State a pobesedoval si s popudlivým Írom. No so Shaunom O’Donnellom sa nedalo rozumne rozprávať. Zaťal sa a vyhrážal. Vinsetti vynaložil všetko svoje diplomatické umenie, aby dosiahol modus vivendi
, no Shaun, ktorý nikdy nepočul tento výraz – a keby ho aj bol, iste by s ním nesúhlasil – bol tvrdý ani skala.
– Počúvaj, Viki, – dal sa vysvetľovať, – to územie bolb vždy naše a môžeš povedať pánu Perellimu, že aj zostane. Istý čas sme znášali, že sa nám sem plietol, ale teraz, keď nás tlačia chlapíci toho Poliaka, aj nám treba dačo robiť. Si fajn chlapec, Viki, a ver mi, že aj ja aj Mike by sme si radi posedeli pri poháriku, ale uzaj, fair je fair.
Victor s ním vyjednával niekoľko ráz. Raz mu Shaum povedal:
– Čudujem sa, že chlapec ako ty neodíde z Perelliho bandy. Mike a ja by sme ti s radosťou našli dáke šikovné miesto v našom podniku. Viem! – Vinsetti totiž zaprotestoval, – Perelliho sa bojíš ako ohňa, ale dajme tomu, že by nám niekto brnkol, kde by sme ho našli. Čo ty na to? Veď ten chlap zaobchádza s ľuďmi ako so psami.
Lákavá ponuka, no Vietor váhal. A medzitým spracovali Štrkáča Hennesseyho.
Pred domcom zabrzdilo auto a ktosi zacengal. Hennessey otvoril dvere a vyzrel do noci.
Policajt, čo neďaleko patroloval na motocykli, pučul zaštekať guľomet. Vyrazil za zvukom. Štrkáč Hennessey visel na zábradlí verandy s dvadsiatimi nábojmi v tele.
Shaun O’Donnell prijal túto skutočnosť filozoficky. Čože to bolo preňho! Takí chlapíci boli a budú, aj lacnejší. No aj tak to bola dobrá zámienka na zádrapku. Sám zaplatil za Hennesseyho pohreb a stál čestnú stráž pri katafalku. Perelli poslal kyticu ako hold svetlej Štrkáčovej pamiatke. Jeho moc bola taká, že hoci ho nenávideli a vedeli, že zavinil Štrkáčovu smrť, neodvážili sa nepoložiť ju na rakvu.
S Minn Lee sa Perelli zhováral otvorene. Mal pred ňou menej tajností než pred ktoroukoľvek ženou, čo vstúpila do jeho života a zas zmizla.
– V našom podnikaní sa musí chodiť po vychodených chodníčkoch. Kto vybočí, na vlastných nohách sa nedostane nikam. Victor vie krásne hovoriť, neprehovoril vsak Shauna O’Donnella a včera večer mi rozbil ďalší podnik. A predsa Victor nepovie: „Daj sa do toho.“ Vraví iba: „Počkaj, počkaj.“ A ja čakám a obchod mi upadá.
Victor nehovoril „počkaj“ len tak pre nič za nič. Bol u Tonyho a referoval o vyjednávaní a Veľký šéf ho trpezlivo počúval.
– To je príma! Mám čakať, kým O’Donnell zostarne a zmúdrie, čo? Možno desať rokov. S Írom sa musíš do hodnúť stoj čo stoj, lebo ho spracujú. To vravím ja! Rečí bolo už akurát dosť. Nech sa s ním pozhovára Ricardo.
Ricardo bol jeho obľúbený strelec. Za svetovej vojny bol guľometčíkom. Mal tri vyznamenania a na svedomí dvadsať vrážd.
– Dobre, chvíľu ešte počkám, – pristal Perelli, – ale potom…

V
to popoludnie odišiel do Cicera. Sedel práve v svojom podniku a popíjal kávu, keď popri kaviarni prešli tri autá a zasypali ju strelami z guľometov. Perelli sa hodil na zem medzi črepiny a opadanú vakovku. Rozhodol sa, že už nebude čakať, ale konať, a to rýchlo.
Útok nebol improvizovaný, no starostlivo pripravený. Vinsetti vedel, že v to popoludnie pôjde Tony do Cicera. Veď on mu zaplánoval cestu do Cicera. Tony sa tam mal stretnúť s akýmsi lodiarom z Kanady.
Začal pátrať. Mike Feeney a Shaun ešte večer odcestovali do New Vorku. Na alibi trocha prichytré.
Keď sa vracal domov, navštívil Victora a veľa mu rozprával o tom, ako mu život visel na vlásku. Nehovoril však, čo si o tom myslí, lebo by sa Vinsetti mohol poplašiť, a kto uhádne, čo navystrája na smrť prestrašený potkan.
Ale Vinsetti bol aj tak naplašený. Spojil sa s Kellym a požiadal ho o rozhovor. Nepovedal mu veľa, no sľúbil, že povie viacej. A potom Vinsetti urobil čosi zvláštne – jeden z tých fantastických krokov, ktoré ho charakterizovali. Zašiel k advokátovi a dal spísať závet, v ktorom bola aj takáto veta:
V
prípade, že neumriem prirodzenou smrťou a koroner zistí, že ma zavraždili, určujem sumu stotisíc dolárov tomu, kto sa postará o osvedčenie a popravu môjho vraha.
Popoludní zašiel Tony k Minn Lee. Navrhol jej pozvať Vinsetíiho na čaj.
– Ty zostaneš v svojej izbe, drahá, lebo si musím s Victorom čosi vybaviť.
Vinsetti zacengal o pol piatej. Pätnásť minút neskôr prišiel inšpektor Kelly. Tak sa boli dohodli. Popravde detektív bol pred vchodom do budovy už päť minút po tom, čo vošiel Vinsetti. Krátil si čas tým, že pozoroval chlapov, čo nakladali nábytok do sťahovacieho auta. Kým vošiel do budovy, naložili a odviezli dve veľké kreslá, písací stôl, gauč a stôl.
Otvoril mu Angelo.
Victor už odišiel. Bol tu len chvíľku, prišiel navštív Minn Lee, ale tú bolí hlava.
Kde je Perelli?
Bol na balkóne. Poslali poňho.
Vinsetti prišiel sem pred pätnástimi minútami a doteraz neodišiel, – povedal inšpektor Kelly nevraživo.
– Ak nie je tu, tak asi odišiel, – odvetil Tony, – máme tu dva východy, jeden je vzadu. Victor chodieva obyčajne tade.
– Prezriem si byt.
Kelly bol úprimne a hrubo skeptický.
– Nech sa páči, – Tony Perelli bol samý úsmev. Vinsetti zmizol. Ako a kam, to bola záhada. Kelly vedel o zadnom vchode a poslal ta jedného chlapa. Vinsetti tade nevyšiel.
O dva dni našli jeho mŕtvolu plávať na jazere. Zastrelili ho neďaleko domov roztrúsených po pobreží. Vo vreckách mu našli osemdesiat veľkých bankoviek. Tisícdolárových.
Pereltiho predvolali na políciu a vypočúvali ho.
– Dúfam, že dostanete toho chlapíka, čo odbachol chudáka Victora, – povedal. – Tých vrážd je už naozaj dosť.
Na pohrebe sa viezol v pancierovom aute hneď za pohrebným autom.
?§ 5 §?
Vinsetti bol tiež niečo ako literát. Zostal po ňom obsiahly denník, v ktorom na veľké sklamanie inšpektora Kellyho a na veľké šťastie aspoň jednej osoby nebolo nijakých podstatných, usvedčujúcich informácií.
Keď bol v Hollywoode, napísal takýto poučný komentár:
Gangsterov život nemí súvislosť. Je to len séria noviel, ktoré sa píšu v tej istej márnici… Na javisko prichádzajú nové postavy, ale prv než ich spoznáš, odchádzajú… Interpunkciu v histórii gangsterov píšu výstrely z guľometov. Zväčša sú to bodky.
Denník bol písaný po taliansky, a keď inšpektor Kelly čítal preklad, obohatil si síce svoju filozofiu, ale ináč z toho nemal veľa.
Minn Lee sa dívala na gangsterov akosi zvláštne. Stretávala chlapov a ženy, prišli a odišli a niekedy sa znova zjavili. Ženy boli krásne, trochu hlučné, draho vyobliekané a ovešané šperkami. Zdalo sa, že v tomto prostredí sú úplne šťastné. Možno žili lepšie ako predtým.
Tony bol láskavý, oveľa láskavejší, než býval John Waite. Bol pozorný, nežný a veľmi dobre jej rozumel.
Raz prišlo k nim z Cicera akési dievča na obed. K Tonymu sa správalo familiárne, a predsa v tej familiárnosti bolo badať istú rezervovanosť, možno úctu alebo aj strach a pravdepodobne aj jedno aj druhé. Bola pekná, ale akousi hrubou krásou. Mala paleto čierne ako uhol a elegantné prstene.
Pri obede pila ostošesť a jej rečiam Minn vôbec nerozumela. Aj v byte sa dobre vyznala. Vlastnícky sa poobzerala, na Minn len raz skúmavo mihla pohľadom plným uznania, a potom ju ignorovala. Iba na konci obeda sa nahla k nej a prezerala si veľký prsteň na jej ruke.
– Mali by ste si naň dávať pozor, dievčatko. Je trochu zle vybrúsený a kameň raz-dva vypadne.
Keď zdvihla hlavu, zazrela Tonyho pohľad. Pustila Minn ruku, akoby ju pálila. No Minn Lee nebola hlúpa. Dievča nosilo voľakedy ten prsteň a svojím drsným spôsobom oboznámilo novú majiteľku s dôležitou skutočnosťou.
Tony sa po tej príhode ledva-ledva ovládal. Začal sa dievčaťa vypytovať na klenoty, čo malo na sebe, odkiaľ ich má, čo stáli. Minn Lee aj návštevníkom boli otázky trochu trápne. Podľa všetkého dostalo ich od rôznych „chlapcov“. Spomenulo aj Vinsettiho.
– Zato, že je mŕtvy? – opýtal sa Perelli pokojne. – Vymenuj mi zopár živých, čo ti dali tie čačky.
Poplietol ju. Bledla a červenala sa a snažila sa vyviaznuť smiechom a žartom, no na Perelliho to neplatilo.
– Pozor, pozor, Enid, – vystríhal ju s kovovým odtienkom v hlase. – Máš dobré zamestnanie, nie? A peňazí dostávam čoraz menej.
Začala sa plačlivo ponosovať na personál a ako ťažko nájsť poriadnych ľudí. Zrejme taktický ťah, pretože Perelli obrátil reč na niečo iné, no tak príkro, že iná na jej mieste by sa bola urazila.
S Minn Lee sa nechcel o nej zhovárať.
– Nie je ničím, iba chudera. Voľakedy bývala tu, ale bola príliš bezočivá a posmievala sa mi, keď som hral, lebo nemá mozog, iba tváričku a prázdne reči. Nudila ma. Spokojne sa naňho usmiala.
– Ozaj, či ťa ja budem. Pobozkal jej ruku.
– Keď budem veľmi, veľmi starý. To je možné. Keď nebudem mať rád milých ľudí, milé hlasy a všetko to, na čo sa rád dívam.
Vzal jej hlavu do rúk.
– Si šťastná? – A keď prikývla, zodvihol ju na kolená, objal ju a mlčky kolísal ako malé dieťa. A v pohode maznania sa mu myšlienky upokojili natoľko, že sa celkom sústredil na Shaunových a Feeneyho ľudí. Išli mu už na nervy.
Mike Feeney bol vysoký a ťarbavý – typický Ír. Pašovanie a šmelina poskytovali mu zlaté možnosti. Mal skvelú bandu teroristov. Zakladal podniky, ako keď bičom plesne. Niektoré – podozrivé brlohy, iné – prepychové kaviarne. Zásoboval ich pašovaným tovarom. Otvoril si tajné a verejné herne, ba votrel sa aj do dostihových kancelárií.
Jeho sestra, pani O’Donnellová, zaujímala v organizácii význačné postavenie. Bola nielen hybnou, ale po mužovi aj výkonnou silou gangu. Bola takmer taká vysoká ako jej brat. Chudá, kostnatá, červenej tváre, s rukami ako surové mäso, s dlhým fialovým nosom a veľkými chodidlami. Raz sa vraj pobila s akýmsi chlapom a premohla ho. Keď sa Mike Fenney opil, často sa tým vystatoval.
A hoci mala peňazí, koľko sa jej žiadalo, nebolo v Chicagu nevkusnejšie oblečenej ženy. Obľubovala svetlofialové a krikľavo červené šaty. Nosila diamanty ako orechy v brošniach veľkých ani dlaň. Stále chripela a keď hovorila, Feeneyho banda sedela ako na ihlách.
Perelliho nenávidela práve pre jeho mužnosť. Jej bol iba „talianskym fičúrom“. Prezývala ho ešte aj ináč, lebo jeho podniky v Cicere nepovažovala za slušné. Keď však raz napíšu jej biografiu, svet sa azda dozvie, že naliehala na muža, aby aj on zriadil podobné konkurenčné podniky.
Pod papučou bol skôr jej muž ako brat, čo bolo pozoruhodné, pretože Shaun bol temperamentný a mal rozumu za troch Mikov Feeneych, ináč bola nemilosrdná. Poslala človeka na smrť a už si naňho nespomenula. Ona zorganizovala útok na Perelliho.
– Toho fičúra treba postrašiť, – povedala mužovi. – Keby si mal srdce na mieste, tak by si mu ukázal, veď vieš, čo povedal o mne pani Merlovej. Možno tebe to je nič, keď ti ženu nazvú bosorkou! Ak to nie je hnusná urážka, nech som blázon! Choď ukázať tomu fičúrovi, Shaun!
– Voľáko sa ponáhľaš poslať ma do pekla, – zavrčal na ňu Shaun. – Ty sa do toho nemiešaj, Bella.
– Rodič, ktorý jej dal meno Floribella
, neoplýval fantáziou.
Aj ona sa dopočula o krásnej Číňanke, čo žije s Perellim. Ženská zvedavosť jej nedala pokoja. Vedľa Minn Lee vyzerala ako žeriav pri ľalii. Jediný raz v živote bola ľudskou. Perelliho ohromila, keď sa dozvedel, že sa nežnej Minn zapáčila. A pani O’Donnellová…

– To dieťa je pridobre žiť s tým špinavým Sicílčanom. Prosím ťa! Veď tučnie. Ak by si nebol opitý, musel by si ho trafiť.
Shaun mlčal. Mal svoje plány a neponáhľal sa. Žena mu priniesla ďalšiu správu.
– Perelli si dopravil z New Yorka nového chlapíka, akéhosi Cona O’Haru. Nepoznáš ho?
Shaun ho poznal. Mike Feeney ho poznal lepšie a vedel aj, prečo ho nemá rád.
– Dobre strieľa a je ako líška, no nie je zbabelec. Iba ustavične tára do sveta. Vidí sa mi, že len čo si prezrie mesto, odsťahuje sa na druhý svet.
Toho týždňa dostal Perelli ďalšieho nováčika. V Bostone bol istý človek (mimochodom vysokovážený občan), ktorý sa zaoberal dovozom pašovaného tovaru. Od priateľa sa dopočul o nešťastí istého poslucháča Harvardskej univerzity, a napísal Tonymu:
Neviem, či môžete vykonať niečo pre toho chlapca. Pochádza z dobrej rodiny a vie niekoľko rečí. Možno by Vám bol aj užitočný.
A tak Jimmy McGrath prišiel do Chicaga s odporúčajúcim listom a s pocitom viny, ktorý bol tým horkejší, že bol zaslúžený. Vyhodili ho z univerzity pre krádež, ktorá bola aj úbohá aj hlúpa. Keď hol triezvy, sám sa nad tým pozastavoval. Vedenie univerzity považovalo opitosť, na ktorú sa vyhováral, za ďalší a ešte vážnejší prečin. Rozhodne nebola ospravedlnením. Napochytre načarbal list, poslal ho matke do New Englandu a odcestoval do New Yorku. Keď si asi mesiac daromne hľadal prácu, prijal cestovný lístok a odporúčajúci list a prišiel do benátskej nádhery Perelliho bytu.
Bol vysoký, kučeravý, upravený a nervózny. Perellimu sa hneď zapáčil, hoci nevedel, akú prácu mu dať. Mal predpoklady na Veľkého šéfa. Logicky uvažoval a iste by bol z neho dobrý organizátor. Lenže Veľký šéf musí mať ruky postriekané krvou. Bol by skvelou náhradou za Vinsettiho, Najskôr však musí získať kvalifikáciu. V tomto ohľade bol Perelli neúprosný. Do tajomstiev zasväcoval len toho, kto už mal na svedomí vraždu.
Nebolo to z akýchsi dramatických dôvodov, takúto podmienku mu diktoval iba pud bezpečnosti, jeho človek musí byť „v tom“ až po krk. V jeho gangu nesmel byť nik, čo by sa mohol postaviť pred súd s vedomím, že je nevinný. Musíš byť buď „v tom“, alebo „von“.
Na vidieku mali gangsteri farmu, kam si chodievali odpočinúť. Bol to akýsi klub s vlastnou strelnicou. Perelli ta poslal Jimmyho s Ricardom, majstrom guľometčíkov.
– Nech si to poobzerá, – prikázal Ricardovi. Chcel tým povedať, aby si Jimmy vyhodil z kopýtka na tomto našom neveselom svete.
O týždeň Ricardo hlásil, že zo žiaka asi nebude nič.
– Nemá na to nervy. Sprvoti by si mu mal dať dačo ľahšie, Tony.
Jimmyho doviezli nazad do Chicaga, aby „si to poobzeral“ na území, ktorému vládol Perelli. Zoznámil sa s ľuďmi z obidvoch gangov a tiež s niekoľkými, čo stáli bokom, ale báli sa aj tých, aj oných. Napodiv, zapáčil sa mu Shaun O’Donnell, a čo bolo ešte divnejšie, zapáčil sa aj on Shaunovi O’Donnellovi, ktorý ho odviezol do bytu neďaleko North Place a predstavil žene.
– Vy ste teda z Perelliho bandy? – opýtala sa pani O’Donnellová neúctivo. – Počúvajte, ako ste sa mohli zapliesť s tými Sicílčanmi?
– Nechaj chlapca na pokoji, to je jeho vec, – povedal Shaun. – Budete Tonyho sprostredkovateľom, Jimmy?
Jimmy bol v rozpakoch.
– Budem tým, čo zo mňa spraví. 
Shaun sa naňho zamyslene zadíval.
– Bude potrebovať nového sprostredkovateľa, keď odpravil Vinsettiho.
– Svojho najlepšieho kamaráta, taký falošný pes je to, – skočila mu do reči pani O’Donnellová.
Shaun mu to vysvetlil.
– Vinsetti bol s každým zadobre a pomáhal riešiť spory. Perelliho ušetril mnohých nepríjemností.
Po pravde a spravodlivo dodal, že ten sprostredkovateľ aj jeho vytiahol z nejednej kaše.
Pri obede bol aj štvrtý. Zamračený Talian, ktorý sa predstavil ako Camona. Jimmy nevedel, akú úlohu hral Talian v zložitej hre Shaunovej činnosti. Chlap hovoril málo a aj to len jednoslabičné. Pri obede jedol a pil, a keď nejedol a nepil, neprítomne sa díval do okna a zdalo sa, že je pohrúžený do myšlienok. Ak vôbec niečo povedal, povedal to veľmi zlou angličtinou. Neskoršie mu o ňom rozprával Perelli. Bol Sicílčan a do Spojených štátov ho prepašovali bez pasu.
Mike Feeney mal mnohých zamestnancov, čo destilovali denaturovaný lieh, do ktorého sa potom pridávala esencia. Takýto alkohol predávali tým, čo si nemohli dovoliť „sviatočné“. Camona býval banditom. Ušiel z väznice a dostal sa na čierno do Chicaga. Mal zorganizovať destilovanie denaturovaného liehu. Ešte v talianskej armáde slúžil ako guľometčík, a tak sa stal aj užitočným nováčikom v družstve zabíjačov.
Raz večer pochybil buď Camona, alebo šofér. Tony s dvoma vernými kopovmi sa práve vracal z opery. Zabočil autom do vedľajšej ulice neďaleko Michigan Avenue, keď popri nich prechádzalo iné auto. Hodil sa pod sedadlo práve vo chvíli, keď dávka z guľometu roztrieskala okná. Jednému z kamarátov sa to nepošťastilo a zvalil sa s prestreleným hrdlom. Všetko sa skončilo za niekoľko sekúnd. To však stačilo, aby štvoro bystrých očí zazrelo ovisnuté fúzy za guľometom.
Tony zaviezol raneného do nemocnice a vrátil sa domov veľmi pokojný a nevzrušený. Čakala ho Minn Lee, no ani len netušila, čo sa stalo. Avšak iste to bolo čosi vážne, lebo Tony jej prikázal ísť ihneď spať.
Camona býval v malom činžiaku v južnej časti Chicaga. Domov prišiel o druhej po polnoci. Práve strkal kľúč do zámky, keď mu ktosi zastal za chrbtom. Priložil mu pištoľu k hlave, vystrelil. Pokojne sa vrátil k čakajúcemu autu a odštartoval prv, než dobehol najbližší strážnik.
– Dobrá práca, Con.
Perelli gratuloval na druhý deň pri raňajkách najnovšiemu členovi gangu a Con O’Hara, statný, elegantne oblečený a náramne výrečný sa uškrnul za poklonu. Bola to jeho prvá sólová práca v Chicagu.
– Čistá, hlavne čistá, Tony, to je moja špecialita. Odo mňa chlapec dostane iba jednu, a potom sa o ňom hovorí už len „bol“. Mohol som ho spracovať na ulici, ale lúčil sa tam s babou. Počkal som ho radšej pri schodoch, vytiahol tridsaťosmičku a…

– Dobre, dobre.
Tony nemal trpezlivosti s ľuďmi, ktorí o svojich činoch rozprávali dramaticky.
– Si príma chlapec.
Jimmy sa dozvedel o vražde z poludňajších vydaní novín. Zarazilo ho to. Človek, s ktorým pred dvoma dňami sedel, žijúca a dýchajúca bytosť s minulosťou a budúcnosťou, nebol už ničím, iba ak niečím, čo zaujímalo policajné riaditeľstvo, a menom vytlačeným v záhlaví novín.
– Čo myslíš, kto to urobil? – spýtal sa Tonyho.
– Ja, Jimmy, – Perelli sa mu uprene díval do očí. – Hej. Ten chlap ma chcel včera večer zastaviť. Vytiahol na mňa guľomet – len si predstav!
– V tom aute si bol ty? – neveril Jimmy.
Čítal o streľbe na Michigan Avenue, ale mená sa neuvádzali. 
Perelli prikývol.
– Si si istý, že to bol Camona? – Jimmy ešte vždy neveril.
Tony Perelli sa usmial. Polichotilo mu, že priznanie tak zaúčinkovalo.
– Vidíš, Jimmy, tak ten svet beží… – Samé zabíjanie. Nechcem zabíjať nikoho, ale čo robiť, keď ťa chcú dostať? Pre nás niet zákona, Jimmy. My si musíme byť aj policajtmi, aj vykonávateľmi rozsudku. Ak ťa chce niekto dostať, musíš ho predísť. A ak ťa spracujú, ostatní chlapci musia spracovať vinníka. Tak to u nás beží. Dajme tomu, že by som šiel na políciu a povedal: „Pán Camona vytiahol na mňa guľomet.“ Čo ti povedia? „Dôkazy!“ Kde sú dôkazy? Jediný dôkaz, ktorý mám, sú oči a tuto, – udrel sa do hrude. – Tu sú len dve možnosti: alebo ty, alebo oni teba. Tak vidíš, Jimmy. Pre nás niet zákona. My nemôžeme dotiahnuť takého chlapa pred súd a povedať: „Oklamal ma,“ alebo „Dlhuje mi toľko a toľko a nechce platiť,“ ani zažalovať konkurenta, keď sa nám tlačí na územie, ani robiť reklamu svojmu tovaru: „Naše liehoviny sú najlepšie.“ Pomáhajú nám len advokáti a policajti. Keď máš policajta na výplatnej listine, už ti nič neurobí.
– Ale chladnokrvne zabiť človeka je hrozné. 
Perelli pokrútil hlavou.
– Hrozné je zabiť človeka, keď si rozčúlený, pretože z desiatich zabiješ deviatich, ktorých si nechcel alebo nemal zabiť.
Tak Jimmy dostal prvú lekciu z gangsterskej etiky a keďže bol mladý, zapôsobila naňho.
– Chodievaj k O’Donnellovi, – poúčal a prikazoval mu Perelli, – možno sa nám po tieto dni zídeš.
McGrath mu povedal, o čom sa zhovárali so Shaunom.
– Výborne, – povedal Perelli, – vidím, že ja a Shaun rozmýšľame rovnako. Možno zaujmeš Victorovo miesto, a to bude znamenať ťažké peniaze, Jimmy.
Ale hlboko v srdci cítil, že Victorovo miesto nebude vedieť zastať nikto. Vinsetti bol preniknutý tradíciou tohto zvláštneho podsvetia, dokonale a podrobne poznal všetky pravidlá z osobného styku s jeho členmi.
Jimmy rad-radom poznával výkonných členov ganga. Zapáčil sa mu Angelo so svojím úsmevom a pichľavým humorom. Chvastavý Con O’Hara sa mu pozdával už menej. Nakoniec sa stretol s Minn Lee, Počul už o nej a bol zvedavý, nakoľko reči o nej vystihujú pravdu. Jej milota a krása ho očarili. Prirodzenú krásu znásobilo prostredie. Tony neľutoval peňazí. Z Východu dal doviezť hodváby, čo stáli viac ako ich váha v zlate. Doslova vymenil čalúnenie na nábytku, aby ešte väčšmi vynikla jej krása. Jimmy odišiel z prvého stretnutia s vedomím, že sa mu zaplnila prázdnota v duši. Od chvíle, čo ju videl, ju ľúbil. Potom chodieval k nim často a Minn Lee vážne pozorovala, čo sa s ním robí. Do jej života vstúpil jediný – Tony Perelli, a iných už nebude.
Minn Lee pila na zdravie zajtrajšku, hoci vedela, aký to môže byť hrozný deň. Po európskom rodičovi zdedila filozofiu, ktorá pristala k orientálnej povahe, zdedenej po druhom rodičovi.
Raz sa jej Tony spýtal, či ho ľúbi, a ona dlho neodpovedala. Jeho márnivosť bola dotknutá.
– Myslím, že áno. Zdá sa mi, že áno, – povedala. – Hádam ani neviem, čo je to láska. Dievčatá, čo sem chodievajú, rozprávajú o nej, akoby to bola masáž tváre alebo nový obraz. Neviem o tom rozprávať. Bojím sa, to je všetko, čo viem.
Zadíval sa na ňu s otázkou v zamračenej nehybnej tvári a chladnou pátravosťou v očiach.
– 
Miluješ ma, hm? Dajme tomu, že by v hale na mňa ktosi čakal a ja by som ti povedal: „Minn Lee, choď von, čaká na mňa so zabíjačmi a prvého, čo vykročí dverami, zastrelí.“ No, šla by si?
Zasmiala sa. Smiala sa zriedka a keď sa zasmiala, bol to hlboký smiech Európanky a nie vysoký chichot, akým sa smejú Číňanky.
– Išla by som, áno, pravdaže.
Zhlboka vdýchol.
– Zabili by ťa, Minn Lee, hm? Prikývla.
,
– To nič, – povedala.
– Urobila by si to aj pre niekoho iného?
Rozmýšľala so zvrašteným obočím.
– Nie. Pre nikoho iného.
Široký úsmev mu rozžiaril mäsitú tvár, hnedé oči sa mu ligotali.
– Tak to je láska, ty blázonko! Ty moja drahá! Vzal ju do náručia a dlho-dlho ju bozkával.
?§ 6 §?
Tony Perelli myslel hodne na nováčika Jimmyho, Mal rád Jimmyho – ak vôbec vedel mať niekoho rád, no priveľa naňho myslel. Jimmy sa mu stal akýmsi zdrojom zábavného roztrpčenia. Jednostaj premýšľal, kam ho umiestniť, no akoby sa nikam nehodil. Na sprostredkovateľa nebol ani dosť rozvážny ani dosť skúsený.
Nebol zbabelý, ale zdalo sa, že sa nezmôže na vraždu. Nie azda že by Tony nazval vraždou spracovanie nekamarátskeho konkurenta alebo toho, kto mu siaha na život.
Do Tonyho bytu Jimmy výborne pristal. Bol pozorný voči Minn Lee, zrejme sa do nej zaľúbil. Nie, Tonyho to nemýlilo. Naopak, bola to poklona, že univerzitný študent oceňuje jeho výber.
Čo by tak mohol a vedel robiť? Raz alebo dva razy ho pokúšalo dať mu peniaze a poslať ho najbližším expresom do New Yorku. Mohol to urobiť, pretože Jimmy nebol ešte „v tom“. Nepoznal nijaké tajnosti, vedel len to, čo mu Tony povedal o Vinsettiho smrti. A predsa sa Tonymu protivila myšlienka, že by tento chlapec mohol raz svedčiť proti nemu.
O chlapca sa zaujímal Kelly, čo bolo v istom zmysle nešťastím. Hlavný inšpektor bol bystrý. Tony nikdy nepodceňoval jeho inteligenciu a ani jeho schopnosti ako lovca gangsterov. Bol prefíkaný, chladnokrvný, nemilosrdný, a predsa bola v ňom iskierka láskavosti, o čom vedeli len niekoľkí.
K jeho trikom patrilo nečakane navštíviť niekoho, obyčajne v najnevhodnejšej chvíli. Do Tonyho bytu prišiel neskoro popoludní a videl aj Minn Lee, a to nie prvý raz. Mal ju rád. V Kellym bolo hodne otcovského citu a sardonického humoru, a preto ho upokojovalo vedomie, že sa ponížila vlastne Minn Lee, keď pristala žiť pod ochranou gangstera Perelliho.
– Nádherný život, čo, Minn Lee? – spýtal sa jej. Tonymu sa roztiahli ústa v úškrne.
– Či nádherný život? Veď to dieťa vlastne začalo žiť, až keď prišlo sem.
– A kedy začne umierať? – Kelly nespúšťal z dievčaťa oči.
Tony sa zaškľabil. Smrť, prirodzená smrť, aká odpudzujúca téma na rozhovor! On, v tieni guľometu, nepoznajúci dňa ani hodiny ani miesta, odkiaľ sa vynorí smrteľný nepriateľ s osudnou guľkou, sa desil choroby s možnými osudnými následkami.
– Prosím vás, pán inšpektor! To je život a šťastie. Prečo trápiť dievčatko takými rečami?
– Alebo vás, ako sa zdá, – podpichoval Kelly. – Kto je ten nový chlapec, čo sa potĺka s vašimi zabíjačmi?
Tony sa zatváril nechápavo.
– Nerozumiem…

Rozumiete veľmi dobre, McGrath.
– Ach, Jimmy? – Tony sa zhovievavo usmial. – Je to priateľ istého môjho priateľa. Prišiel s New Yorku.
– Prečo nezostal v New Yorku a neprešiel základným školením vraždenia?
Tony karhavo pokrútil hlavou.
– Aké strašné slovo! Vraždenie! V Chicagu je dáko priveľa vrážd. Niekedy si aj myslím, či si polícia koná povinnosť, ale zakaždým si poviem: „Šťastie, že je tam môj priatej pán Kelly. Všetko bude dobre. Zabíjačov pochytá a posadí na kreslo.“

– A potom sa dá výborne spať, čo? – posmeškoval Kelly.
– Čo mám robiť s Jimmym? Neviem. Je dobrý chlapec. Príma chlapec. Na pašovanie sa nehodí, je v ňom veľa z amerického gentlemana. Nájdem mu asi niečo v Kanade.
– Je novým sprostredkovateľom? Tony nevychádzal z prekvapenia.
– Sprostredkovatelom?
– 
Potrebujete predsa nového, keď ste odbachli Vinsettiho. – Kelly nevyberal slová. – Rozmýšľal som, kto ho asi zastúpi.
Tony sa zhrozil.
– Ja a odbachnúť Vinsettiho, pán šéf? – V hlase mu zaznela bolestivá výčitka. – Prosím vás, odkiaľ to beriete? Vinsettiho, svojho najlepšieho kamaráta? Nie, pán šéf. Dostala ho Feeneyho banda, vravím vám to tak, ako je. Spracoval ho ten fičúr Shaun O’Donnell.
– A dosvedčili by ste to na súde? – zaskočil ho Kelly.
Tony sa usmial.
– Hovorím vám to preto, pán Kelly, že ste môj priateľ, nie že ste policajt. Viem hodne, ale neviem nič do kázať, a keby som aj mohol, mám donášať?
Kelly vedel, že medzi dvoma gangmi priam vrie. Perelliho postavenie sa upevňovalo zo dňa na deň. Súperov zotieral z povrchu zeme tak účinne, akoby zotieral mená na konkurenčnej kandidátskej listine. Feeney stál proti nemu ako najhroznejší vodca opozičnej skupiny gangsterov a Feeney – to bol vlastne Shaun O’Donnell.
Snažil sa nadviazať s ním styky, no nepodarilo sa. Koniec koncov s Tonym Perellim sa gangsteri stretali neradi, lebo nebol to Tony Perelli, bo raz večer jednou rukou potriasal pravicu Emilovi Merettimu a druhou ho zastrelil?
Po pravde treba však povedať, že chcel pokoj. Za harmonickú spoluprácu by bol zaplatil hneď a veta. Naozaj sa mu bridilo zabíjať. Želal si, aby sa bojovalo s minimálnymi stratami. Keby peniaze mohli prinavrátiť tie krásne šťastné časy – a nielen peniaze, ale aj hocijaké ústupky, okrem územných – bol by za to dal neviemčo.
S malými gangmi nemal zľutovania. Nedalo sa im veriť. Dnes prijali peniaze a zajtra sa mu tlačili na územie. Na takéto menšie problémy bol iba jediný recept: malí gangsteri prichádzali a odchádzali a nik o tom nevedel. V lese našli spálené mŕtvoly. Z dna rieky vytiahli utopenca poviazaného drôtom. Jedného zastrelili v nabitom vestibule kina. Tí všetci odišli, každý svojou cestou, kopôčky prachu, čo sa ako nič rozkopnú. Mika Feeneyho nemožno odstrániť tak ľahko. To bola hŕba škvary.
Najskôr nadviaže styk sprostredkovateľ. Jimmy sa stretol so Shaanom O’Donnellom a obedoval s ním. Shaunovi sa chlapec zapáčil, bavil ho jeho elán, nepovažoval ho za škodlivého a rozhodne nie za nebezpečného.
Vážne sledoval Jimmyho prvé, naivné kroky na diplomatickom poli. Keď skončil, Shaun zamyslene pokrútil hlavou.
– Nič z toho nebude, kamarát. Zísť sa s Tonym! Kde? V jeho zlatej komnate? Kde sa s ním stretol Vinsetti? To nie!
– Môžem ti odprisahať, že Tony chce odstrániť všetky nedorozumenia.
Shaun zažmurkal.
– Ohromný výraz pre vraždu prvého stupňa! Pravdaže chce, my tiež. My ho odstránime, naše guľomety sa hocikedy vyrovnajú jeho. Nie, chlapče. A ty sa do toho ne miešaj. Si fajn chlapec a nepatríš ešte k nijakej organizácii. Tomu írskemu fičúrovi Conovi O’Harovi by si mohol povedať, aby tú svoju babu nepúšťal k Tonymu Perellimu. Cona spracujeme. Nič ho nezachráni a on to vie. No aj tak mu povedz, že som ti vravel.
Dlho sa díval na Jimmyho.
– Prečo nezmizneš z Chicaga, Jimmy? – spýtal sa. – Ak si myslíš, že z obšmietania okolo pašerákov a šmelinárov budeš mať osoh, poriadne sa mýliš. Ani sa nenazdáš a budeš v tom, a potom môžeš nad sebou urobiť už len kríž. Choď radšej domov.
Jimmy pokrútil hlavou. K Chicagu ho viazali mocné putá. Nech už s ním bude, ako bude, kvôli Minn Lee hodno toľko riskovať.
Hodiny a hodiny vysedával a myslel na ňu. Keď bol celkom triezvy, zarážalo ho to a nie a nie pochopiť, že on, puritánsky vychovaný, s ultraeurópskymi ideálmi, natoľko podľahol dievčaťu, ktoré prinajlepšom bolo iba poloeurópčaťom a ktorého životopis bol – tak či onak – dosť pochybný.
A predsa si nemohol pomôcť a myslieval na ňu. Na prvé stretnutie a tiež na ďalšie.
Hádanka, nevyspytateľný spôsob života, bol život gangsterov. Perelliho podnikanie bolo také rozvetvené, bolo v ňom toľko komplikácií! Záujmy sa navzájom prerastali. O človekovi, ktorého považoval za Perelliho kopova a o ktorom by si nebol nikdy pomyslel, že môže byť aj niečím iným ako – verným prívržencom Veľkého šerifa, zistil neskôr, že patrí do inej organizácie a jeho spojenie s Tonym bolo len dočasné. A takých prípadov bolo viacej.
V osobitných obchodoch mal Perelli partnerov, ktorých ochraňoval a s ktorými sa delil o zisky. Keď sa však taký obchod skončil, zaniklo aj spojenectvo, a potom sa ľahko mohlo stať, že chlapík, s ktorým si sa ešte nedávno ponevieral, obedoval a vysedával pri poháriku, si ťa pri vhodnej príležitosti vystriehol a poslal na druhý svet.
Stáli členovia gangu, Angelovia a Molovia, vedeli o tomto pravidle, no Jimmy pokladal takéto spojenectvá za trvalé.
Bol istý milý taliansky chlapec. Volali ho Salvini. Jimmy ho často vídaval v Tonyho byte. Veľmi dobre hral na husliach. Tony bol vo vytržení, keď ho počúval. Potom prestal chodievať k Tonymu. Keď sa Angela aj Tonyho spýtal, prečo už nechodieva, neurčito mu odpovedali, že sa obchod už skončil. Aký to bol obchod, Jimmy sa nepýtal. Raz išiel autom po Burnham Road a videl ľudí zhŕknutých okolo malého sedanu. Popri Jimmyho aute s lomozom a zavýjaním prebehlo policajné auto. Zabrzdilo pri nehybnom sedane. Policajti rozháňali zástup. Jimmy prišiel na miesto práve vtedy, keď policajti dvíhali zo sedanu neživé telo.
Jimmy spoznal Salviniho, hoci tvár mal hroznú. Od zdesenia takmer zamdlel.
Letel do Perelliho bytu. Tony práve rozmýšľal, koho zo svojich obľúbencov pozvať na večeru. Len čo osameli, Jimmy vyrukoval s chýrom. Perelli počúval mlčky, ľahostajne. Keď Jimmy skončil, prikývol.
– Iste to bol Salvini v svojom aute, Jimmy. Taký je už život. To chlapča ustavične mlelo. Nelenilo sa mi a upozornil som ho, Jimmy. Povedal som mu: „Salvini, keď skončíme tento kšeft, možno ťa prijmem do organizácie, no chvíľu ešte počkaj.“ A čo urobil? Roztruboval po celom Chicagu, čo robíme. Do pivovaru sa mi dovalila hospodárska kontrola. Stálo ma to dvadsať veľkých, aby mi ho znova povolili.
Jimmy hľadel naňho zdesený.
– Ale ty, ty! – Jimmy stál s otvorenými ústami. – Nebol to niekto z tvojich?
Tony zakýval hlavou.
– Ty si to predsa… Tony znova zakýval hlavou.
– Nie ja, Jimmy. Ja to nerobievam. Myslím, že ho do stal ktosi z chlapcov, s ktorým sa povadil. To je všetko. Čo sme mali robiť? Zažalovať ho, aby prestal hovoriť? Nesmialo by sa mi celé Chicago, keby som pustil naňho policajtov? Nie, Jimmy, stalo sa, do sa malo stať. Nedá sa nič robiť.
Vraždu bral naľahko.
Medzi gangmi bola hranica. Na jednej strane stáli výkonní gangsteri Mika Feeneyho a na druhej Perelliho. Jestvovali aj isté neutrálne územia, zeme nikoho, na ktorých sa neprestajne bojovalo o ten alebo onen strategický bod.
Perelli mal monopol na rôzne automaty – biliardy, rulety a podobné vynálezy, ktoré mu prinášali obrovské zisky. Niekedy na ne zaútočili, povyhadzovali ich na ulicu, rozlámali a rozbili na márne kúsky. Potom bolo vidieť územčistých počerných chlapíkov túlať sa zrejme bez cieľa a hľadať niekoho, pričom si uvedomovali, že aj ich Hádajú. Skončilo sa to troma výstrelmi z guľometu, zavýjaním sirény policajného auta, zahučaním sanitky a ostrým výsluchom rozstrapateného chlapa v Kellyho pracovni.
Strelcov bolo vždy dosť. Mohol si ich kúpiť z New Yorku, Detroitu, St. Luisu alebo Philadelphie. Odborníkov, čo strieľali oboma rukami so smrteľnou presnosťou, čo nestratili hlavu, keď ich prenasledoval zástup ľudí.
Tony akoby natrafil vždy na najlepšieho, no jeho ľudia neprestajne striehli, aby konkurencia nedostala lepšieho, lebo ináč beda mu!
Aj obchodná stránka organizácie bola ohromujúca. Mali laboratóriá, kde odborníci skúšali a analyzovali lieh. Dopravovali ho nákladnými autami, loďami, vlakom, ba aj lietadlami.
Obchodná stránka organizácie bola taká komplikovaná, že sa v tom vyznal len odborník v účtovníctve.
Raz, keď si Jimmy popíjal čaj v najelegantnejšej kaviarni v Chicagu, pozdravil ho ktosi prenikavým hlasom. Con O’Hara prišiel k nemu s rozžiarenou tvárou. Hlučný chlap, tento O’Hara, až priveľmi si istý. Je v ňom čosi surové, chvastavé, hoci kde-tu preblesne aj humor.
– Zoznám sa s mojou manželkou, Jimmy.
Jimmy pozrel na dievča a otvoril ústa. Videl ju, keď išla za O’Harom, myslel však, že nepatrí k nemu. Ani vo sne by si ju nebol vedel predstaviť s neokrôchaným silákom. Bola blondínka, vysoká a štíhla. Tvár ako madona: čisté, sivkasté oči dieťaťa, červené pery, ktoré nepotrebovali rúž…

– Som rada, že vás poznávam, pán McGrath, veľa som už o vás počula.
Ľutoval, že prehovorila. Lenivý chripľavý hlas jej vôbec nepristal.
– Sadni si, dievčatko, – O’Hara pritiahol stoličku. – Chodili sme po obchodoch, Mária je strašná parádnica.
Tvár sa mu rozžiarila. Bol zrejme zamilovaný do dievčaťa, ktoré volal bez akéhokoľvek zvláštneho oprávnenia pani O’Harová.
– Vravel si, že ma zavedieš k pánu Perellimu. Strojene našpúlila pery. „Pipka,“ pomyslel si schladený McGrath.
– Sa vie, že ťa zavediem, ale dnes večer nie je Tony doma. Nevie sa už dočkať, kedy sa zoznámi s Tonym, – vysvetľoval Jimmymu.
– Rada by som sa zoznámila s pani Perelliovou, s tým čínskym dievčaťom.
Con sa zmŕštil.
– Nič zvláštne, maličká, obyčajné Číňanča. Pekná? No, komu ako, ale ja si tak peknú ženskú nepredstavujem.
Pokojne sa dívala odhadujúcim pohľadom na Jimmyho. Vedel, že sa jej páči, no nijako mimoriadne sa oňho nezaujímala. Chicago sa jej pozdávalo, ale nie natoľko ako New York. Chicago je krásne mesto, ale keď všetci jej priatelia sú v Brooklyne – človek sa cíti opustený.
Con jej už asi veľa rozprával o ňom, pretože sa nesprávala k nemu s úctou, s akou by sa bola, keby mal v organizácii dôležité postavenie. Ani ho neľutovala, pretože Mária Pouluská nepoznala podobný cit.
Keď vyšiel k kaviarne, neočakávane sa stretol s Tonym Perellim. Išiel peši k Michigan Boulevardu so štyrmi zabíjačmi. Dvaja pred ním, dvaja za ním a Jimmy bol presvedčený, že ďalší štyria sú na druhej strane ulice. Hoci si to Tony neuvedomoval, často chodieval peši. Raz aby vybavil dajaký kšeftík, inokedy nakúpiť Minn Lee dary, ale vždy aby sa udržal v kondícii, čo považoval za nevyhnutné.
Jimmy už natoľko poznal Tonyho slabé stránky, že sa neopovážil ísť k nemu. Nasledoval preto Veľkého šéfa v úctivej vzdialenosti. Zabočil k bulváru. Jimmy videl, že sa všetci štyria zomkli okolo vodcu. Neprešli hádam ani päťdesiat yardov
, keď sa k nim priblížilo uzavreté auto idúce celkom blízko popri chodníku…

Výstrely boli ohlušujúce. Jedna strela hvízdla Jimmymu popri tvári. Jeden zo strážcov ležal na chodníku. Ostatní traja strieľali obidvoma rukami na auto, čo sa odrazu otočilo a zastalo uprostred cesty.
Premávka sa zastavila. V trme-vrme sa zjavili policajti. Jeden priskočil k autu a vytiahol z neho mladíka za volantom. Bol ako opitý. Z ucha mu tiekla krv a bol bledý ako stena.
Ostatní dvaja ležali skrútení na zadnom sedadle. Tonyho kopovi vedeli strieľať.
Z policajného riaditeľstva sa Tony vrátil veľmi najedovaný. Zastrelili mu jedného z najlepších zabíjačov. Neuspokojovalo ho, že aj dvaja z útočníkov zahryzli do zeme a čakajú na zistenie totožnosti.
– Teda Feeneyho chlapci. V poriadku. Shaun O’Donnell, výborne, hej?
Minn Lee mu prikladala jódovú tinktúru na poranené hánky.
– Vidíš, taký je život, Jimmy, – povedal už pokojnejšie. – Dnes ráno mi Shaun napísal, že by sa chcel so mnou vážne pozhovárať. A popoludní pošle na mňa torpéda. A hnusne ohovára Minn Lee. Ech, Jimmy, keby si vedel, čo naklebetil na Minn Lee!
Jimmy vyvalil oči.
– Naozaj? – opýtal sa napaprčené. – Veď Minn Lee mu neublížila.
– Taký je už život, Jimmy, – pokýval Perelli hlavou. – O chvíľu sa s tebou pozhováram.
„O chvíľu“ znamenalo veľmi skoro. Zaviedol ho na balkón. Nad Chicagom zapadala žeravé slnko ako niekde v Taliansku.
– Pôjdeš za O’Donnellom, Jimmy. Myslím, že príde, ak mu zatelefonuješ.
– Ale čo môžem urobiť… – začal Jimmy. Tony ho umlčal gestom.
– Povedz mu, že to chceš urovnať. Chceš sa ho spýtať, pokiaľ chce v tom pokračovať. Zatelefonuj mu a povedz mu, že to aj so mnou vybavíš a že neviem, že telefonuješ. Nechcem si s nikým začínať, Jimmy, a ty si chlapík, ktorý urovná všetko.
Nebola ľahké stretnúť sa so Shaunom O’Donnellom. Nebolo človeka, čo by v spoločnosti alebo na chránenej ulici bol plachejší a ostražitejší ako Shaun O’Donnell. Hoci si to Jimmy McGrath neuvedomoval, stretal sa s pomocníkom Mika Feeneyho častejšie ako ktorýkoľvek druhý gangster. Trvalo mu dve hodiny, kým sa telefonicky dovolal O’Donnella. Nehovoril povzbudzujúco:
– Ak by to bol dakto druhý, Jimmy, tak by som mu poradil, aby sa bral do čertovej matere. Chce sa teda dohodnúť, čo? Chce ťa za sprostredkovateľa, čo? A minulý týždeň vytruboval, že nevieš otvoriť ústa.
– Nemohli by sme sa stretnúť? – spýtal sa Jimmy. Zavládlo ticho.
– Perelli si myslí, že som mal prsty v tej dnešnej streľbe, čo, Jimmy?
V Shaunovom hlase zaznieval nezvyčajný úzkostlivý tón.
– No… hej, – Jimmy váhal, – zdá sa mi, že áno, Shaun.
A práve táto úprimnosť v Jimmyho odpovedi otupila Shannovu ostražitosť.
– Dobre. Tak sa stretneme. Príď na roh Atlantic Avenue a Deväťdesiatej piatej dnes o desiatej večer. Neber nikoho, Jimmy, dôverujem ti. Nemyslím však, že by z toho dačo bolo.
Jimmy povedal Tonymu všetko. Perelli ho potľapkal po chrbte.
– Jimmy, si skvelý. Pôjdeš v svojom sedane, vystúpiš a počkáš ho na rohu. Con zostane v sedane tak, aby ho nebolo vidieť. Možno Cona nebudeš ani potrebovať.
Jimmymu sa zakrútila hlava.
– Čo chceš? – spýtal sa duto. – Čo chceš, aby som urobil?
Tonyho oči sa chladne ligotali. Vytiahol z vrecka pekný malý kolt a podal ho Jimmymu – ústím k nemu.
– Daj si ho pod pazuchu, Jimmy, a nakŕm ho. A nebuď skúpy.
Bolo by počuť aj muchu. Jimmy zbledol.
– Čo chceš, aby som urobil? – nepoznával si hlas.
– Nie chcem, ale prikazujem ti, Jimmy, – povedal Perelli pevne. – Spracuješ Shauna O’Donnella.
?§ 7 §?
Jimmy McGrath sa spamätal len vtedy, keď odomkýnal dvere svojej izby. Nevedel, ako sa ta dostal, išiel mechanicky, nemyslel na nič. Svet sa mu stal ohavnou neskutočnosťou. Živí ľudia, ktorí sa tisli na uliciach alebo sedeli v autách, čo sa poslušne pohýnali a zastavovali pri červenom a zelenom svetle, sa ma zdali akoby z iného sveta. Mali domov, príbuzných a záujmy. Tisíce sa ich práve obliekajú na večeru. Milióny oddychujú v zátiší svojich bytov a domov a nepoznajú iné problémy ako tie, čo sa vyskytujú v každej domácnosti.
Patril k inému druhu tudí. To boli ľudské bytosti.
On bol celkom iný, budúci vrah, čo chladne, zákerne zavraždí človeka, ktorý mu dôveruje a ktorý pravdepodobne ešte nikomu nedôveroval. Musí sa ponad to dostať. Jimmy sa bolestivo uškrnul.
Shaun O’Donnell mu dôveruje a on ho ide zabiť. Nemohol tomu uveriť. Napísal si na papier: Shaun mi dôveruje a ja ho idem zavraždiť. Ale ani potom nie a nie sa vžiť do fantastickej situácie. Roztrhal papier a púšťal útržky do plameňa na plynovom sporáku. Díval sa, ako aa emailové veko padajú zuhoľnatené kúsky papiera. Práve takto prejde ohňom on – pomerne čistý, a práve taký vyjde – spálený – špinavé uhlíky človeka.
Nezáležalo mu na tom že aj jeho môžu zabiť. Sedel s podopretou hlavou a uvažoval: čo tak varovať Shauna? Bolo to jednoduché. Stačí zdvihnúť slúchadlo, vytočiť číslo a – potom čo? Tony Perelli sa dozvie o všetkom. Takéto chýry preletia podsvetím ako elektrická iskra. Tajnosti, nad ktorými si polícia láme hlavu, nie sú v podsvetí tajnosťami. Pravda, Tony sa dozvie, že ho zradil, a potom je na to len jediný trest.
A predsa ho nezdržiaval strach pred trestom, ale perverzná vernosť človeku, ktorého mal rád, vernosť zabíjačom, ku ktorým sa pridal. Búrila sa síce, ale požadovala poslušnosť.
To teda bude koniec všetkého, koniec Jimmyho McGratha. Ak zabije Shauna O’Donnella, Feeneyho gangsteri urobia nad ním kríž. Odsúdia ho na smrť. Zasmial sa pri tejto myšlienke. Nebál sa. Ak zabije Shauna, zaslúži si smrť. To bol začiatok a koniec. Tony ho bude chrániť, pošle ho z Chicaga, kým dajaký väčší zločin namierený proti Feeneyho bande nevytrie z pamäti menšie previnenia.
Shauna hrozne ľutoval, no pani O’Donnellovú akosi nie, hoci zaobchádzala s ním veľmi pekne a slušne. Nemyslel na ňu ako na závislú ženu, nevedel si ju predstaviť v romantike a tragédii vdovského života. Myslel na ňu len ako na koliesko vo Feeneyho organizácii. Môžeš sa jej báť, ale nie ju ľutovať.
Ktosi zaklopal na dvere. Vyskočil zo stoličky. Vyšiel do malej haly a otvoril dvere. Bol to Con O’Hara. V nových sivých šatách, na hlave tvrdý plstený klobúk potisnutý z čela a v ústach voňavá cigara.
– Chystáš sa, chlapče?
Jimmy otvoril dvere dokorán a kývol mu, aby vošiel.
– Bývaš len tak sám, čo? Človeče, tieto baraky nie sú súce ani pre psa! Tony spomínal, že ťa dá do dákeho príma bytu.
Poobzeral sa po miestnosti a nebol spokojný.
– Vravím, ani pre psa! – zopakoval.
Potom si sadol za stôl oproti Jimmymu a zadíval sa naňho s privretými očami.
– Si pripravený na večer?
Jimmy pokrčil plecami. Chcel vyzerať ľahostajne a s poslednými zvyškami márnivosti sa usiloval byť ľahostajným.
– Pravdaže.
– Zájdi do garáže a vezmi si môj fúrik. A nie aby si namieril pukáč na chlapíka na sedadle, lebo to budem ja. Feeneyho chlapci majú okále ako reflektory. Budú sa dívať, keď pôjdeš von, a ak by ma videli, amen dolóres! Ďaleko by sme nezašli, to mi ver, kamarát. Hneď za prvým rohom by nás čakali s rapkáčom.
Con O’Hara bol prefíkaný a vedel všeličo. Aby sa však tomuto hlučnému a veľavravnému chvastúňovi nekrivdilo, treba povedať, že nepoznal strach. Strieľaním sa zaoberal od chlapčenských čias. Prvého človeka zabil, keď nebol ani dvadsaťročný. Dnešná večerná práca nebola preňho ničím neobyčajným. Aspoň nie niečím takým, čo by mu zrýchlilo tep.
S chlapcami ako Jimmy sa stretol neraz. Už mnohých uvádzal do kategórie vrahov, videl, ako si pyšne vykračujú na cestu lotrovstva a podlízavosti. Boli medzi nimi poctivci aj vydierači, ale niekedy aj zbabelci. Zatiaľ sa nevyskytlo nič, čo by naznačovalo, že Jimmy je zbabelý. Všetka tá osinetosť, triaška a nepravidelné dýchanie boli nevyhnutnými kulisami.
– Počúvaj, Jimmy, nepripúšťaj si to tak, – vytiahol z úst cigaru a vyfúkol oblak dymu do povaly. – Veď to nie je nič. Všetci raz musíme umrieť, nie? Počúvať tak na farárov, myslel by si si, že budeš žiť naveky! Nie je tak?
Jimmy sa netrpezlivo zahniezdil.
– Nechcem na to myslieť, to je pravda.
 – Sa vie, – tíšil ho Con.
Dal mu posledné ponaučenie, dohovorili sa, kedy sa stretnú, a Con pyšne odišiel hlásiť šéfovi výsledok návštevy.
Tony nebol doma. Bol s Minn Lee, niekde autom na vidieku. Perelli často chodieval na výlety v pancierovom aute, a to len preto, aby si trochu odpočinul. Nepracoval podľa plánu. Mike Feeney sa po niekoľkých márnych pokusoch zbaviť sa nepriateľa zo zálohy rozhodol, že bodku za Tonyho životom napíše inak.
Angelo ako obyčajne bol v Perelliho byte a kontroloval papiere, čo prišli z Kanady. Angelo Verona bol Perellimu čosi viac ako dôverník. Všetci ho považovali za zákonného nástupcu na vodcovské miesto v gangu. Dosť zaujímavé, no nebol Sieílčan. Všetci pokladali meno Verona za priezvisko ako aj za miesto narodenia. Bol šikovný. Jeho strategický zmysel sa spájal so značnými obchodnými schopnosťami.
Feeneyovci a O’Donnellovci si ho vážili a báli sa ho ako ohňa. Shaun hovorieval, že je najnebezpečnejším členom Perelliho bandy. Angelo výborne strieľal obidvoma rukami, bol odborníkom v guľometoch a autoritou v liehu. No strieľaval zriedka. V tejto oblasti účinkoval len pri Tonyho osobnom velení.
Ak sa Shaun O’Donnell vyjadril o ňom lichotivo, nemožno to povedať o Angelovi. Angelo si totiž O’Donnella vôbec nevážil. Nemal rád Írov. A Cona O’Haru mal rád ešte menej ako všetkých Írov, čo kedy stretol.
– Šéf je tu? – spýtal sa Con. Našiel si najpohodlnejšie kreslo v byte, rozvalil sa v ňom, vytiahol cigaru a odhryzol špičku.
Angelo zdvihol oči od práce.
– Nemá rád, keď ho voláš šéfom, Con, – pripomenul ticho.
Rozprával rýchle a trhano. Tak rozpráva človek, ktorý si uvedomuje, že hovorí v cudzom jazyku a každú vetu chce vysloviť čo najrýchlejšie a najsprávnejšie. Pritom Angelo sa narodil v Amerike a okrem niekoľkých mesiacov, čo bol doma, nehovoril ináč ako po anglicky.
– Bol som za tým sopľošom, – povedal Con. Angelo medzitým začal pracovať a len čosi zamrmlal.
– Z toho chlapca nebude zabíjač ani za milión rokov, Angelo.
– Naozaj? – spýtal sa Angelo zo slušnosti. – Myslíš…

– Jimmyho McGratha. Ale Tony sa nemusí báť. Ja sa už o Shauna postarám

Angelo sa oprel o operadlo. Usmial sa jemne a pohŕdavo.
– Ako vidím, mám už odkiaľ dostávať správy, Con. Čo to táraš o Shaunovi? Človeče, ty by si mal byť novinárom! Prečo nezájsť do redakcie Tribúny a trošku ich nepoinformovať?
Con sa zachmúril ešte väčšmi.
– Azda ti môžem dačo povedať, nie? Čo ste vy za národ, Angelo, tvárite sa, akoby sa nič nerobilo, a robí sa!
Angelove tmavé oči sa zapichli do jeho.
– V tomto podniku sa nič nerobí, čo by stálo za reč, – povedal dôrazne. – Kdesi som čítal, že najväčšou výhodou torpéda je, že nerobí hluk, a také torpédo už niečo stojí. Možno v New Yorku sa ľudia radi počúvajú, ale tu, Con, sa správame tak, akoby v každom kúte bol mikrofón a akoby drôty viedli priamo na policajné riaditeľstvo.
Con sa uškrnul.
– Policajné riaditeľstvo! Počúvaj, vy…
– My poznáme ich a oni nás, – pokračoval Angelo, prízvukujúc každé slovo.
Vtom vstúpil Tony. Lenivo kývol Conovi, prešiel k miestu, kde stál Angelo, a čosi mu tlmene hovoril po taliansky. Keď išlo o dôvernejšie správy, Tony často volil taliančinu. Len pri takých príležitostiach hovorieval Angelo svojou materčinou.
Cona to veľmi rozčuľovalo. Cítil sa menej dôležitým.
– Počúvajte, čo sú to za spôsoby nechať človeka takto?
Perelli sa obrátil a strmo sa zadíval na Cona.
– Povedal niekto človeku, že sa má miešať do reči, pán Con O’Hara?
– Ale keď som už tu… – začal Con.
– A kto ťa sem pozval? Hádam si myslíš, že tu je putika, kam si môžeš zaskočil, kedy sa ti zapáči?
– Prišiel som ti povedať čosi o Jimmym, – ohradil sa Con urazene. – Počuj, vybavil by som to radšej bez Jimmyho. Chlapča je z toho celé preč.
Perelli pomaly pristúpil ku Conovi. Zastal si pred ním s podopretými bokmi a nabok nachýlenou hlavou.
– Spytoval som sa ťa, čo by si radšej robil? To je Jimmyho práca. Ak toho chlapa dostane sám, tak sa do toho nemiešaj. Budeš tam, aby si mu pomohol, ak by znervóznel, alebo keby Shaun vytiahol. Tu nie je reč o tom, či ho vezmeš a či nie, lebo berie on teba. To si zapíš za uši, Con O’Hara.
Conova tvár sa zamračila a stmavela. Veľmi sa urazil.
– Dobre, dobre, – zamrmlal.
Snažil sa nájsť si zámienku zostať a vytvoriť menej nepriateľskú atmosféru, no keď sa mu to nepodarilo, zahanbene a mlčky odišiel.
Dlho po jeho odchode obaja mlčali.
– Nerobíš dobre, keď posielaš toho chlapca, António, – ozval sa napokon Angelo po taliansky. – Ak chceš, aby sa ostrieľal, nech skúsi niečo menej dôležité.
Tony zavrtel hlavou.
– Ešte nie je „v tom“. Len takto ho ta dostaneme. Kým si Jimmy nebude musieť dávať pozor na každý krok, kým nebude vedieť, že každý Feeneyho zabíjač ho hľadá a striehne naňho, zatiaľ nebude vedieť, aký je toto podnik.
Angelo potriasol hlavou.
– Nesúhlasím. Zostaňme pri tom. Zničíš dobrého pracovníka.
Tony sa hodne rozvážal po meste. Mal skladiská, úrady, laboratóriá, pivovary a podniky. Všetky tieto podniky vyžadovali jeho osobný dozor, a pretože ich bolo hodne, neprešlo dňa, aby neodišiel z bytu. Hodiny medzi šiestou a deviatou boli Minn Lee obyčajne najnudnejšie a spríjemňoval jej ich Jimmy.
V poslednom čase bolo tých návštev menej. Jimmy sa jej páčil a v istom zmysle ho mala rada. Odkedy odišla z univerzity, nepošťastilo sa jej stretnúť s niekým takým celkom odlišným. On a Kelly boli tou Amerikou, s ktorou už nemala nijakých spojení. Keď Kiki, japonský sluha, vstúpil a oznámil, že v salóne čaká Jimmy, rozbúchalo sa jej srdce. Zložila vyšívanie* a ponáhľala sa ho privítať.
– Prosím vás, Jimmy, myslela som, že už nikdy neprídete… – začala, ale potom mu uvidela tvár.
Bledú a meravú. V očiach nezvyčajný chlad.
– Necítite sa dobre, Jimmy? Potriasol hlavou.
– Som v poriadku, Minn Lee. Myslel som si, že nezaškodí navštíviť vás a pozhovárať sa s vami.
Usmiala sa a ponúkla mu stoličku.
– Môžeme sa do chuti pozhovárať, Jimmy. Tony sa vráti až o desiatej.
Vdýchol zhlboka. O desiatej bude už po všetkom, celý život sa mu zmení. Horko-ťažko sa zmohol na slovo, no nakoniec vyhŕkol:
– 
Ak sa mi niečo stane, Minn Lee… Chcem, aby ste vedeli, že ste znamenali pre mňa veľa… Boli ste čímsi hrozne veľkým, Minn Lee… Znie to hlúpo, neúprimne, ale je to svätá pravda. Keby naši vedeli, čo k vám cítim, mysleli by, že som zblaznel. Toľko teda viem o vás a Perellim… Nie ste manželia, však? Pokrútila hlavou.
– Pravdaže nie, veď som to vedel, – pokračoval, – ba čo tam po tom. Nič by som vám nemohol dať. Veď čože som ja – úbohý slaboch, amatérsky zabíjač.
Horko sa zasmial.
– Tuším sa ľutujem. Nastalo ticho.
– Čo ste chceli povedať… ak sa vám niečo stane, Jimmy? – spýtala sa pokojne a nasilu sa usmievala.
– Veď viete, aké je toto obchodovanie. Dnes ješ – zajtra mrieš!
– Prečo by ste mali zajtra zomrieť, Jimmy? – uprene sa zadívala Jimmymu do očí.
Už-už otváral ústa, ale si rozmyslel a potriasol hlavou.
– Nie. To je všetko, Minn Lee. Odrazu vstal a poberal sa.
– Už idete? – spýtala sa prekvapená.
Prikývol. Aj predtým mu hlas zlyhával, teraz už vôbec nevládal hovoriť. Rýchle k nej pristúpil, zdvihol jej ruku k ústam a kým ju pobozkal, nežne jej ju na chvíľku podržal. A hneď odišiel.
Garáž bola iba niekoľko blokov ďalej. Išiel ta peši a pýtal si Conovo auto, ale nie v Conovom mene. Con O’Hara v garáži používal iné meno. Montér mu ukázal auto a už si ho nevšímal.
Srdce mu bolestivo bilo, keď pristúpil k dvierkam a otvoril ich.
– Druhými dverami, ty chumaj, – zasipel čísi hlas. Dole v aute zbadal učupeného Cona. Cez hlavu mal pre hodenú čiernu látku.
Pribuchol dvere, prešiel na druhú stranu a sadol si sa volant. Už sa celkom zotmelo. Hlavná ulica bola mokrá, šmykľavá. Vycúval z garáže, zahol doľava a šiel veľmi pomaly. K Michigan Boulevardu sa doviezol za päť minút.
Predbehlo ich auto. Niekto mu zasvietil baterkou rovno do tváre. Chvíľu žmurkal oslepený.
– Čo som ti vravel, Jimmy?
Con O’Hara si strhol z hlavy látku.
– Mňa vyzerajú.
– Prečo teba? – čudoval sa Jimmy. Bola to prvá rozumná otázka, čo sa ho spýtal.
– Mňa, alebo druhého, – povedal Con netrpezlivo.
– 
Keby som bol sedel pri tebe, boli by na nás vytiahli rapkáč a potom – zbohom, Chicago.
Došli na predmestie kde ich čakala ďalšia skúška. Priblížilo sa k nim pomaly druhé auto a silné svetlo znova udrela Jimmymu do tváre. Stúlil si hlavu, aby mu vyhol. Bol celkom oslepený.
– To bol Shaun, – povedal Con ticho. – Mike Feeney nevie o schôdzke, lebo, ver mi, kamarát, ďaleko by sme nezašli! Daj si záležať, Jimmy, máš všetky výhody.
Konečne sa dostali na miesto schôdzky. Opustená ulica, do ktorej ústili v pravom uhle ulice s domami obývanými ľuďmi zo stredných vrstiev. Miesto na rohu ešte nezastavali, len ohradili plotom. Jimmy zabočil k chodníku. Srdce mu bilo tak šialene, že ledva dýchal. Vopchal si ruku do vrecka. Revolver hol tam. Vytiahol ho a položil – vedľa seba na sedadlo. Široko-ďaleko nebolo nikoho, okrem dvoch-troch áut, čo prebehli popri nich.
Príde Shaun autom? Ak, hej, tak bude horšie. Jimmy dúfal, že príde so zabíjačmi, guľometmi a všetkou hrôzou a desivú vraždu zmetie z povrchu zeme.
Nech sa stane čokoľvek, Shaun nesmie zostať nažive. Hoci jemu samému pukne hádam srdce. Perelliho nepriateľ musí umrieť.
– Vidíš voľačo, chlapče? – ozval sa zdola Conov tlmený hlas.
– Nič.
Vyzrel zadným okienkom. Blížila sa žena s ťažkým košom. Akiste služobná. Prešla. A potom videl Jimmy postavu. Držala sa tmavých miest a rýchlo sa približovala. Prichádzala bližšie a bližšie a Jimmy len-len že neomdlel, keď spoznal Shauna.
Vystúpil z auta. Nohy sa mu podlamovali, za chrbtom kŕčovite stískal revolver.
– Si to ty, Jimmy?
Shaun O’Donnell náhlivo pristúpil k nemu.
– Počúvaj, Jimmy, môžem ti venovať iba niekoľko minút. V meste sa čosi robí…

Jimmy sa pokúsil ovládnuť si ruku. Vystrčil ju pred seba a vypálil. Netrafil. Vypálil ešte raz. Shaun O’Donnell už vyťahoval revolver, keď ho odrazu hodilo o plot.
– Ty…!
Jimmymu popri ušiach zahrmeli tri výstrely, tesne za sebou. To vypálil Con O’Hara. Chladne, odborne, neomylne. Shaun O’Donnell sa zvalil na zem. Kdesi sa ozvalo zahvizdnutie.
– Hybaj! – zavrčal Con, skočil k autu a sadol si za volant. Jimmy klesol vedľa neho, znivočený, neschopný pohybu a myšlienky.
Shaun O’Donnell je mŕtvy… on ho zabi!
Vlákal ho do pasce… najpodlejšia zrada.
– Och, bože môj!
Auto priam letelo. Con O’Hara býval voľakedy automobilovým pretekárom a stroj hučal na najvyšších obrátkach.
Viedol a rozprával.
– Dostal som ho. Chlapče, akú to máš mušku! Človeče, bol si hotový. Nerob si z toho nič, Jimmy. Nemáš ešte moje skúsenosti a ani moje nervy. Netráp sa. Vo vačku mám dačo. Vystri sa a chlipni si. Človeče, videl si, ako som ho zložil? Hneď prvou. Dostal to rovno do srdca. Poviem ti, Jimmy, keď ja vytiahnem pukáč, chlapa zaujíma iba smrť.
Jimmy sedel a vytriešťal oči na zašpinené sklo. Vrah… Jimmy McGrath, vrah!
?§ 8 §?
Správa preletela Chicagom ako strela. Shaun O’Donnell dostal svoje. A bola to správa veľmi dôležitá, lebo Shaun bol veľkým šéfom medzi šéfikmi. Človek veličina, na ktorého sa menší gangsteri obracali ak už nie pre útechu, tak aspoň o hmotnú pomoc. Veľký šéf v takom zmysle, že na jeho slovo sa umieralo rýchlo a často za bolestivých okolností.
Bol to predsa Shaun, ktorý dostal Perelliho priateľa z detstva tak odvážne, že si o tom rozprával celý ich svet. Perelli s priateľom – volal sa Amigo – sedeli v Amigovom byte, Hostiteľa zavolali k telefónu a potom ho už nikto nevidel. Našli ho na malej plantáži pri Burnham Road. Nebolo ho ľahko spoznať, pretože ho po zastrelení zahrabali do nehaseného vápna. Tony si to pamätal, pokiaľ to nebolo výhodným zabudnúť. Priateľstvo sa nemá miešať do obchodu.
A Shaun je mŕtvy. Manželka v hysterickom záchvate prejavuje nečakanú ženskosť, plače, narieka, vykrikuje o hnusnei vražde. Auto seržanta Harrigana stojí predo dvermi. Má ju zaviezť do nemocnice, kde leží Shaun.
Nespomôže mu už nikto okrem napochytro zavolaného farára.
Nízky farár a Harrigan stáli pri bezvedomom. Zablatený strážnik, ktorý našiel a priviezol mŕtvolu, zvedavo ich pozoroval. Za celé roky služby nebol ani raz svedkom gangsterského strieľania.
Lekár v bielom plášti, chladný, veľmi šikovný, trocha ľahostajný, si uvedomoval len to, že o polnoci má schôdzku s dievčaťom v Blackstone, kde usporiadalo Medické združenie tanečnú zábavu. Mohol si dovoliť trpezlivo čakať na nevyhnutný koniec.
Harrigan sa správu dozvedel prvý a mal ešte isté povinnosti. Ich márnosť zdôraznil farár zašepkanou otázkou:
– Šípite, kto to urobil?
Lekár počul šepot, obzrel sa, usmial sa a kývol hlavou.
– Nemusíte šepkať. Môžete rozprávať hlasno, ako sa vám páči. Nevyrušujete ho, lebo vás nepočuje. Myslím, že ešte príde k sebe, ale nie nadlho.
Farár si zhlboka vzdychol. Aj on sa stretol s takouto smrťou prvý raz. Bol mladý, vyškolený v Ríme, idealista a nováčik v Chicagu, jeho koncepcie mohli vzbudiť v cirkevníkoch iba určité reakcie. Reakcie nebolo možno vidieť ani počuť. Po anglicky hovoril so zlou výslovnosťou. Jedného dňa sa vráti do Ríma, do pokoja biskupského úradu, pretože pochádzal z urodzeného rodu, nákladne vyštudoval a predurčili ho na kariéru.
– Tie vraždy neviem pochopiť! – riekol zarazený. – Týždeň čo týždeň čítam v novinách, že niekoho takto zabili. To je hrozné! To je to gangsterské strieľanie?
Harrigan váhavo prikývol.
– Hej. Bol jedným z Feeneyho bandy. 
Farár pozrel na umierajúceho.
– Poznám ho. Predstavil mi ho otec Románi. Shaun O’Donnell? Áno, áno, miništrovával v katedrále Svätého mena.
– Správne, – prisvedčil Harrigan.
Zaujímavý osud prenasledoval chlapcov, ktorí tak sľubne začínali v kláštornom tichu veľkej katedrály.
– Kde ste ho našli? – spýtal sa Harrigan zvedavého policajta a vytrhol ho zo zamyslenia.
– Vraj na rohu Atlantic Avenue a Deväťdesiatej piatej ulice. Bol o dva bloky ďalej, keď sa začalo strieľať. Keď ta pribehol, videl už len sedan rozplývať sa v tme. Bežal k najbližšiemu telefónu a zavolal riaditeľstvo.
– Nepovedal nič? – spýtal sa Harrigan. Policajtovi sa marilo, že povedal „Jimmy“. Bol si istý, že trochu hrešil, „dáko láskavo a ospanlivo“.
Harriganovi sa videlo, že na streľbu to bolo čudné miesto. Rád by bol vedel, prečo Shaun šiel bez osobnej stráže a zabíjačov, prečo zastavil auto dvesto yardov od cesty a vyšiel z Chicaga bez jediného pomocníka. Zachmúril sa, keď uvažoval o všetkých možnostiach. Nahlas prejavil zvedavosť, či ho azda Mike Feeney neposlal „na to miesto“.
Zdalo sa, že výraz je farárovi nový.
– Neposlal na to miesto?
– Áno, pán farár, – prikývol Harrigan a vtedy si farár spomenul, že už počul o takých nešťastiach.
– Na smrť ho poslala vlastná banda? Strašné! Ale prečo?
Harrigan znova potriasol hlavou a trpezlivo odpovedal.
– Niekedy je to cena za mier. Gangsterskí vodcovia nie vždy ovládajú svojich ľudí a ak si niektorý začne niečo s konkurenčnou, bandou, vodca to považuje buď za svoju záležitosť, alebo ho pošle na to miesto, pošle ho niekam, kde ho tá druhá banda dostane.
Mladý kňaz zašepkal:
– Obetujú človeka!
– Hej, človeka, otče, – odvetil Harrigan s ľadovým úsmevom, – keby to boli ľudia. No títo… – a výrazným gestom ukázal na posteľ.
Shaun sa pohýbal, slabo zastenal. Lekár vyskočil a privolal ich hlavou, pretože ruky mal zamestnané.
– Nebudete mať veľa času, – povedal ticho. Harrigan si sadol na peľast a naklonil sa.
– Počúvaj, Shaun. Poznáš ma, chlapče? Pat Harrigan. Seržant Pat Harrigan…

V unavených očiach zazrel záblesk porozumenia
– Si v poriadku, chlapče! Bol som ti dobrým kamarátom, Shaun… Hej, bol. Postaral som sa ti o matku, keď si sa po prvý raz pustil na zlé chodníčky, nie? Povieš mi, kto to urobil, však?
Ľudská troska na posteli zašepkala. Harrigan sa sklonil ešte nižšie a prikývol.
– Pravdaže, poslali sme ti po ženu. Vlastné auto som poslal po ňu. Nedal ti možnosť, Shaun. Poslali ťa na to miesto… čo? – Odmlčal sa a čakal.
Shaun O’Donnell rozumel, ale odpoveď nenasledovala.
– Povedz pravdu, kamarát. Nebol to Feeney? Dvaja z Perelliho bandy, nie, Shaun?
Oči sa nepohli a Harrigan sa pýtal čoraz nástojčivejšie.
– Veď nepôjdeš pred boha so lžou na ústach! Nebol to Con O’Hara? Shaun, prepánajána, neumri, kým nepovieš pravdu! Dostala ťa Perelliho banda? Con O’Hara, však?
Čakal, čakal…

Shaun, verný gangsterskej tradícii, neprehovoril. Polícia mu nebola ničím. Jej sľub pomsty neznamenal nič. Mlčal, lebo nedôveroval polícii, no nie z akéhosi pomýleného zmyslu pre česť. Neveril policajtom. Vedel, že jeho vlastná polícia vyrovná všetky účty, že jeho vlastní kati ho pomstia rýchlo a neomylne. Spoliehal sa na vyššiu autoritu ako na autoritu zákona. V kaliacom sa vedomí si bol istý, že mašinéria pomsty bude pracovať, a to úžasne rýchlo.
Harrigan mu čítal tieto znaky na očiach. Obrátil sa k farárovi a kývol mu, aby pristúpil.
– Takto umierajú – nemí! – poznamenal trpko a pozerajúc na hodinky, kľakol si. Shaun ho nenechal dlho čakať.
Pani O’Donnellová prišla do nemocnice neskoro a okrem príprav na manželov pohreb nemohla už nič robiť. Ak plakala predtým, teraz nie. Jej príkazy boli praktické, akoby ani nemala srdca. Možno to príšerné určenie presnej kvality striebornej truhly, ktorá mala prijať to, čo bolo smrteľné na Shaunovi O’Donnellovi, ako aj príkaz, aby nestála viac, ako určila, boli utišujúcim prostriedkom na jej ubolenú pustú dušu.
Lekár, už oblečený na zábavu, s úžasom počúval, o čom sa zhovárali v jeho kancelárii. Boli s ňou traja najspoľahlivejší z Feeneyho bandy a zoženštený mládenec, čo si rýchlopisom zapisoval poznámky do bloku v obale z červenej kože a zlatým okrajom. Z nemocnice odišla s nimi a s nimi išla aj do svojho bytu.
Najdôležitejší z nich, „Krivák“ Milligan, zvädnutý, s ostrou tvárou a vlasmi ako piesok, s výzorom dobre situovaného bankového úradníka, zákernejší než had, obrátil reč na najnaliehavejšiu otázku odplaty. Mike Feeney bol v Indianopolise, kde viedol akési dôležité rokovanie. Milligan sa s ním telefonicky spojil a Mike sa ponáhľal domov.
– Bol to teda Jimmy McGarth a Con O’Hara, – povedela pani O’Donneilová. – Videl si ich, keď sa vracali, nie, Krivák?
Krivák prisvedčil.
– Vedela som, že Shaun ide k Jimmymu, – pokračovala. – Málokedy mi ohlasoval, kam ide, ale to mi povedal. Chcela som ho zadržať. Perelli poslal Jimmyho, lebo Jimmymu Shaun dôveroval. Tých dvoch musíte vybaviť, kým sa vráti Mike.
– Aj ja to vravím, – prisvedčil Krivák. Ostatní prikývli.
– Jimmy – to je nič… iba taký zbabelec…

– Teraz sa mu to neprepečie, – zastrájal sa Krivák. – O’Hara má byt v North State. Býva tam s tou ženskou.
– Ale Perelli… – nadštrkol druhý.
– Nikto nemá dosť odvahy odpratať ho? – Pani O’Donnellová priam vypľula otázku.
Krivák si zamyslene prezeral pestované nechty.
– To nie je také ľahké, pani O’Donnellová, – v hlase mu znelo ospravedlnenie. – Tí dvaja, prosím. Myslia si, že ich nikto nevidel. To nie je problém. Dostanem Cona a Jimmyho, ak už nevzali nohy na plecia.
Ženina tvrdá tvár sa zmenila na ohavnú masku nenávisti.
– Ja ho dostanem, však mu ja ukážem, – precedila medzi zuby.
Zaľahlo dlhé, dlhé mlčanie. Potom prudko vstala spoza stola.
– Choďte a odpravte tých chlapov, – povedala a strelci sa vybrali za svojím poslaním.
?§ 9 §?
Jimmy McGrath zareagoval zvláštne a neočakávane. Bol ani skala, mozog mu dokonale pracoval, keď sa rozlúčil s O’Harom a pobral sa domov.
Vykročil na novú cestu a už mu nezostávalo nič iné ako čakať. Neľutoval ani Shauna O’Donnella ani seba. Na rukách mal krv – priateľovu krv. Bol chladnokrvným úkladným vrahom. Až doteraz nechápal tieto vraždy. Nikdy sa nevedel predstaviť na mieste vraha, a teraz ním bol. Necítil duševný bôľ, nemal výčitky svedomia. Akoby v ňom vykapal zmysel pre spravodlivosť a nespravodlivosť. Necítil nič. Citlivejšie miesta v jeho mysli nereagovali.
Vyšiel po schodoch, odomkol, rozsvietil, zamkol za sebou a umyl si ruky. Ukrutne ho smädilo. Logal vodu, pohár za pohárom. Vyzliekol si kabát a vestu, uvoľni golier, odkopol topánky, ľahol si na posteľ, natiahol na seba paplón a zhasil svetlo.
Podľa všetkého nemal spať, a jednako v mihu zaspal. Upadol do ťažkého bezsenného zabudnutia, keď ktosi zaklopal na dvere. Razom sa prebudil a vyskočil na rovné nohy. Revolver ležal na stole, kde ho nechal. Schytil ho. Srdce mu bolestivo bilo.
Znovu zaklopali, potom rozoznal Angelov hlas.
– Otvor, Jimmy.
Skrútol kľúč a Angelo vstúpil.
– Azda si spal? – spýtal sa úprimne prekvapený. – Obleč sa.
– Tony ma volá?
Angelo zľahka pokrútil hlavou.
– Nevolá, ale dnes v noci budeš spať inde. Tu nie je najbezpečnejšie, Jimmy.
Jimmy McGrath cítil, ako mu vyschýna v hrdle.
– Vedia… – jachtal, – že som… Shauna…?

– Ako by nevedeli, – odvetil Angelo chladne. – Videli Cona, keď sa s tebou vracal do mesta. – Pozrel na hodinky. – Obuj sa, – povedal úsečne.
Jimmy si horko-ťažko nastokol topánky, obliekol si kabát, vopchal revolver do vrecka a vyšiel za Angelom.
– Zahas a zamkni dvere, – rozkázal Angelo a Jimmy poslúchol.
Chvel sa ani list. Dýchal rýchle, nie zhlboka. Cítil sa ako po dlhom behu.
Vyšli na ulicu. Neďaleko stálo auto a na chodníku postávali dvaja chlapi. Ani on ani Angelo sa im neprihovorili, ale mlčky prešli popri nich.
O štvrť hodiny si Jimmy našiel nový byt v malom hoteli neďaleko Perelliho apartmánu.
– Nikomu neotváraj. Zavčas ráno niekoho pošlem a potom si budeš môcť dať priniesť raňajky. Tony sa bude chcieť s tebou zhovárať.
– Kde je Con?
– Doma, – odvrkol Angelo netrpezlivo.
Nebolo mu do reči. Vytiahli ho z postele, aby sa postaral o ochranu nováčika pred odvetnou čatou. Už by bol veľmi rád v pohodlnej posteli.
Počkal za dverami, kým nepočul šťuknúť zámku, a potom zišiel výťahom.
Majiteľom hotela bol Perelli a Jimmy bol zatiaľ v bezpečí.
Krivák Milligan nešiel hneď hľadať Jimmyho McGratha. Rozhodol sa, že najskôr dokončí ťažšiu úlohu. Zistil, kde býva Con O’Hara. Z ulice videl, že sa v okne svieti. Krivák zašiel do najbližšej lekárne a zavolal si ho telefonicky.
– Počuj, si to ty, Con?
Milligan poznal O’Haru. V New Yorku boli členmi toho istého gangu.
– Tu je Krivák.
– No? – zaznel Conov opatrný hlas.
– Počuj, Con, chcem sa s tebou zhovárať. Večer dostal svoje Shaun O’Donnell a vyzerá to, že podnik sa ide rozpadnúť. Počuj, aké sú možnosti prejsť k vám?
Con O’Hara nebol chytrák, ale mal ako zvieratá inštinkt, ktorý ho varoval pred nebezpečenstvom.
– Jasné, že sú možnosti. Príď ráno. Trocha som prechladol, takže celý večer trčím doma.
– A prečo nie dnes večer? – spýtal sa Krivák.
– A prečo nie ráno? – spýtal sa Con. Malá pauza a potom:
– Možno ťa ráno navštívim a risknem to…

– 
Nedá sa vedieť, čo by si riskoval, keby si zašiel ku mne dnes večer, kamarát, – povedal Con tónom, ktorého význam bol navidomoči zreteľný.
Krivák Milligan horúčkovito premýšľal. Bol O’Hara v tom, alebo bol iba jedným z tých nezávislých, nie natrvalo pripútaných k Perelliho bande, ktorých Tony niekedy zamestnával?
Krivák vedel deň a hodinu O’Harovho príchodu do Chicaga. Jazýček na váhach možností ukazoval, že Con je ešte nezávislým zabíjačom, zatiaľ ešte nie pod ochranou Perelliho organizácie.
– S týmto chlapíkom nebude veľa práce, – povedal, – a nebudú ani výčitky.
Pani O’Donnellovej sa trocha bál – celá banda sa jej bála. Vrátiť sa k nej a oznámiť jej neúspech by znamenalo privolať búrku. Vybral sa na miesto, kde zanechal „torpéda“, a po rýchlej porade sa pohli k bloku, kde býval Con O’Hara.
Dostať sa do apartmánu bolo ľahké. V dome bol domovník, ktorý obsluhoval aj výťah. Hlavný vchod bol otvorený vo dne v noci.
Keď sa približovali k budove, zazreli niečo iné: Od mesta pomaly prichádzal krytý sedan a zastal päťdesiat yardov od vchodu. Reflektory boli stlmené. Stlmili sa ešte väčšmi. Nikto nevystúpil.
Krivák zastal v prítmí a uškľabil sa. Vstúpiť do budovy by znamenalo pozvať sa na vlastný bezvýznamný pohreb, lebo všetky pocty pôjdu Shaunovi. Vrátili sa k autu a pohli sa k Jimmyho domu. Ak aj tam bude čakať auto, môžu sa iba vrátiť k zamestnávateľovi.
Prešli popri dome. Ani stopy po aute alebo stráži. Sto yardov ďalej Krivák vystúpil, pomaly sa vrátil, prešiel cez ulicu a pristúpil k vchodu do činžiaku. Otvoriť dvere bolo dosť ľahké. Predtým tu býval aj on. Po porade s pani O’Dannellovou zabehol domov po kľúč.
Chodba bola tmavá. Vyšiel pomaly po schodoch na tretie poschodie a jemne zaklopal na Jimmyho dvere. Nijaká odpoveď. Znova zaklopal a pozorne načúval. Ak by sa bol Jimmy pohol, bol by ho počul, no nebolo počuť nie, nezavŕzgala posteľ, nezašuchotal kradmý krok. Stlačil kľučku. Keď zistil, že dvere nie sú zamknuté, videl, že miestnosť je prázdna. Jimmy vykonal rozkaz neúplne.
Krivák zapálil svetlo a poobzeral sa. Na posteli sa spalo. Čítal všetky stopy so šikovnosťou, ktorú nadobudol v praxi. Perelli Jimmyho odviedol. A potom mu ľadovou rukou prešiel po chrbtici náhly a čudný pocit nebezpečenstva. Ak Pereili odpratal svojho zabíjača, vedel, že niekto pôjde za ním.
Zhasil svetlo a pomaly schádzal schodmi. Ruka s revolverom bola kŕčovito vystretá a citlivá na každý zvuk. Prst na kohútiku. Stačilo iba uvoľniť palec a ktokoľvek by stál nablízku, umrie.
Stlačil kľučku na vchodových dverách, otvoril dvere a zastal. Hneď dolu pri schodoch, po ktorých musel ísť, čakal sedan, ktorý videl pri O’Harovom dome. Okamih stál, akoby bol hrom doňho udrel, a potom ho niečo tvrdo a bolestivo udrelo do chrbta.
– Poďme, Krivák, šikovne, – zašepkal mu hlas za chrbtom.
Vystrčili ho na najvyšší schodík. Z auta vystúpili naraz dvaja, jeden z nich vykročil hore po schodoch a vzal mu z ruky revolver.
– Aké sú to voloviny?
V hrdle mu vyschlo, zachrípol. Šibol okom napravo-naľavo. Po torpédach ani chýru. Keby neboli videli prichádzal auto, tak ho čakajú o dva bloky ďalej. Možno boli prislepí vidieť.
Chlap za ním jemne zatvoril dvere.
– Ideš sa previezť, Krivák, – zašomral. Vstrčili ho do auta k šoférovi. Voz sa pohol.
– Prosím vás, čo sú to za hlúposti? – spýtal sa znova Krivák. – Niesol som Jimmymu Shaunov odkaz.
Na sedadle za ním sa niekto zachichotal.
– Teraz môžeš zaniesť Jimmyho odkaz Shaunovi, – ozval sa výsmešne.
Auto naberalo rýchlosť a Krivákovi neostávalo iné len sedieť a rozmýšľať, kam ho vezú. Každý gang mal svoje obľúbené miesto.
Každá myšlienka, predstava, nádej, ľudská vôľa zmizli s ohlušujúcim výstrelom. Šofér spomalil a zabočil k chodníku. Chlap, čo vystrelil, sa nahol, otvoril dvere, chytil mŕtvolu za plecia a vysotil ju na cestu, pričom šofér obratne manévroval autom, aby sa kolesá nedotkli vystretej mŕtvoly. Auto sa otočilo a vrátilo sa cestou, kadiaľ prišlo.
Vrah si zapálil cigaretu.
– Mal si ho najskôr vytiahnuť a potom spracovať, – hundral šofér. – Aby som si celú noc čistil kabát.
– Daj pokoj, – odvrkol vrah»
– Spáľ ho, – poradil druhý. – Prosím ťa, načo sú pece?
?§ 10 §?
Mike Feeney sa vrátil z Indianopolisu skôr utrápený ako pomstychtivý. V tom ťarbákovi nebolo nič ľahtikárske, a hoci ho znepokojil a poriadne prestrašil divý výbuch, ktorým ho privítala sestra, díval sa na situáciu ako správny pašerák – z hľadiska Big Businessu.
– Krivák sa nevrátil.
– Jasné, že nie.
Uľavilo sa mu, keď sa mu naskytla príležitosť ukázať nadradenosť svojej taktiky.
– Bolo bláznovstvom poslať tých troch za O’Harom a Jimmym! Vari to Perelli nečaká? Také čosi! Prestaň, áno? – zareval, keď znova začala kričať. – Je iba jeden spôsob, ako dostať Tonyho, a ja ho viem. Tí chlapi si to tiež odskáču. Povedal som už, aby si prestala vrieskať, áno?
Zachmúrene si sadol k bohatým raňajkám, unavený, znepokojený a bez nálady, lebo za bezprostrednou príčinou jeho zúrivosti bol strach pred smrťou, ktorý prichádza na všetkých, čo balansujú na samom okraji. Rozpamätával sa na všetky spojenia s Perelliho bandou, uvažoval o výhľadoch nadviazať spojenie.
Angelo…?
Kamarátil sa s Angelom, ktorý sa snažil o splynutie záujmov, o akýsi spojený podnik, čo by Feeneymu dal v istých určených oblastiach voľnú ruku. Mike chcel osláviť narodeniny v podniku Bellini a Angelo napoly sľúbil, že ten deň bude dňom prímeria a že sa príde pozhovárať s konkurentom sám Perelli. Má to byť dôležité posedenie, budú tam aj dvaja-traja sudcovia, aby sa schôdzke dal určitý tón a aby sa zdôraznila slušnosť, ktorá zvyčajne na takýchto zhromaždeniach chýba. Mike sa podľa svojho zvláštneho zákonníka a spôsobu myslenia nepovažoval za Perelliho nepriateľa ako Shann, ktorému to prinieslo skazu.
Raňajkoval sám. Jeho situácia bola vážna. Nemal nikoho, kto by zastúpil Shauna. Bolo treba uvažovať o všeličom, rozhodnúť sa, čo podniknúť. Na týchto rozhodnutiach závisel jeho život…

V to ráno Perelli naraňajkoval zavčasu.
Keď bolo slnko už vysoko, sedel pri organe, prsty mu blúdili po klávesách, myseľ úplne zaujatá hudbou nepripustila iné myšlienky. Minn Lee sedela na samom spodku pódia a s mikroskopickou presnosťou vyšívala čínskeho draka, čo robila odvtedy, ako sa nasťahovala do Tonyho apartmánu. Bol to úžasne komplikovaný drak a ona ho vyšívala bez nakresleného vzoru. Obraz jemných odtienkov, už teraz krásny… Tony bol naň pyšný. Prostred obeda posielal poň, aby ho ukázala na obdiv hosťom.
Prestal hrať a pohodlne sa rozvalil v kresle.
– Páči sa ti to? – spýtal sa. Prisvedčila.
Veľmi si zakladal na jej úsudku, alebo azda sa mu žiadalo ocenenie obecenstva, a také obecenstvo, ako bola Minn Lee, nenašiel ľahko.
– Gonnod, – povedal. – Škoda, že ten hlupáčisko sa nenarodil v Taliansku! No študoval v Ríme. Nemyslela si, že to viem?
Pozerala naňho svojím slabým, tajomným úsmevom. Znamenal iba trochu viac, než bolo vidieť.
– Ty vieš všetko, Tony.
Spokojne sa usmial. Minn Lee jediná na svete mu vedela takto polichotiť.
– O hudbe – hej. Keby som bol zostal v orchestri, bol by som možno výborným hudobníkom, ale ja som mal iné ambície. Stal som sa kuchárom! Vždy som bol umelcom.
Bola to takmer pravda.
V skutočnosti nebol nikdy kuchárom, no keď tvrdil, že pochádza z nižších sfér, ako aj pochádzal, pociťoval akési perverzné uspokojenie. Nikto netušil, že Antonio Perelli trpí komplexom menejcennosti, ale bolo tak. Nikto si väčšmi neuvedomoval svoje spoločenské nedostatky ako tento pán podsvetia. Raz zabil člena gangu, bývalého učiteľa, starého Dominika zato, že ho pozvŕtal v pravopise a pochyboval o jeho vzdelaní.
Vstúpil Angelo Verona, unavený a nie v najlepšej nálade. Od včasného rána bol vonku a kontroloval dodávku tovaru, čo prišiel v noci. Stiahol si rukavice, vyzliekal plášť, spustil sa do kresla, vytiahol z vrecka zväzok papierov, skúmavo pozrel na Minn Lee a položil papiere na stôl.
– Chceš niečo, Angelo?
– Si.
Tony sa zohol a postavil Minn Lee na nohy.
– Teraz utekaj, ty čínsky anjelik, o chvíľu sa vrátiš. Pri dverách sa dievča obrátilo. Nezabudol hádam Tony na svoj sľub?
– Povedal si, že prídeš ku mne… – začala.
– Povedal som, že sa o chvíľu vrátiš. – Hlas mu prepol do revu. – Do čerta! Nepočuješ?
To sa ponášala na Tonyho – Tonyho, ktorého už napoly poznala. Znovu sa usmiala, poslušne sa obrátila a odišla.
– No? – spýtal sa Perelli. Angelo bol stručný.
– Vlak z Kanady je už tu. Jeden vozeň bol otvorený a polovica tovaru je preč.
Zvyčajne by takáto správa zvírila v ňom búrku. Tony bol pašerák. Nikdy v živote nevyužíval svoju moc, aby ukradol tovar inému. Pokladal sa za čestného. Za každú debničku liehovín, čo doviezol, zaplatil skutočnými peniazmi. Okrádať pašerákov bolo špecialitou Feeneyho gangu. Nič im nebolo sväté. V noci kradli celé náklady liehovín, čo patrili iným pašerákom, vnikali so súhlasom istých úradníkov do colných skladísk, brali celé debny liehovín a nezaplatili ani cent. Ak Angelo očakával výbuch, tak sa príjemne sklamal.
– Teda polovica alkoholu je preč? Viem o tom. Bola tu polícia z Michiganu. Povedal som im, aby si vzali.
Angelo sa nepekne uškrnul a nazrel do notesa.
– Tak si vzali! A ja som platil päťsto dolárov úradníkovi od železnice. Dvetisíc dolárov colníkovi. Inak to nechcel pustiť…
Tony povedal, že to stálo zato. Chcel mať pokoj – to bolo jeho heslo. Chcel mať pokoj s políciou, úradmi, Feeneym a inými gangmi.
– Zajtra to začneme odvážať. Všetko najlepší tovar. Tony zbežne nazrel do zoznamu. Všimol si dve-tri známe mená a keď sa vracal k organu, vystríhal Angela:
– Dozri, Angelo, aby sudcovi Cohlsohnovi poslali dobré šampanské. Minule dostal jablčnú šťavu a čo stváral! Nechcem si začínať so sudcami z Najvyššieho súdu. A dávaj pozor na Feeneyho bandu. – Pokýval hlavou a zopakoval: – Dávaj pozor!
Angelo sa usmial. Bol mladý a dôveroval si. Úder, čo zastihol Feeneyho rodinu, bol úderom, z ktorého sa Ír už nikdy nespamätá. Feeney bol hotový – odhalilo sa jadro veľkosti, ktorá nikdy nebola veľkou.
– Daj pokoj, – povedal posmešne. – Teraz, keď Shaun dostal, čo hľadal, ten drúk Feeney si neporadí. Mozgom podniku bol Shaun.
Tony sa usmial. Myslel si čosi iné a bolo typické, že to nepovedal ani tomu, komu dôveroval, ani nikomu na svete.
– To je najhoršie, čo sa kedy povedalo o Mikovi Feeneym, – poznamenal.
Sadol si za organ a zahral niekoľko melódií z Rigoletta.
Hral s citom a mäkko. Hra ha upokojila, trochu rozveselila. Angelovi bol Tony záhadou, za hranicou jeho skúseností, nepochopiteľný. Obrátil rozhovor na iné, čo sa ho týkalo.
– O’Hara je hlásna trúba, čo? 
Tony lenivo obrátil hlavu.
– Je Ír a z New Yorku, nemôže za to. Angela podráždila takáto ľahostajnosť.
– Má senzačnú ženskú.
Organ odrazu stíchol a Tony sa zvrtol na lavičke. To bola životná otázka. Ženy sú farbou romantiky, sú kvetmi v záhrade života.
– Hej? – Oči mu svietili a Angelo zastenal.
On sám sa zaujímal o ženy málo alebo vôbec nie. Nenávidel ich zásahy do obchodu. Systematicky ich urážal. Výnimkou bola jedine Minn Lee. K Minn Lee bol čudne jemný – čudný pre tých, čo poznali Angela Veronu. Vybočil zo svojich spôsobov, aby jej spríjemnil život. A teraz…

– Som chumaj, že som začal o ženách, – povedal.
– To je tvoje nešťastie, Tony. Prečo sa nevieš niekoľko rokov sústrediť na obchod a potom si vziať dovolenku? Čo sa týka toho šampanského sudcovi…

Ale Tony Perelli sa nedal odstaviť.
– Je naozaj pekná – tá O’Harova žena? Smiešne, že si si to všimol. Nepamätám, že by si bol hovoril o ženách. A ak ty vravíš, že je pekná…

– Nie sú všetky? – spýtal sa Angelo unavene.
– A vôbec, čo je krása? Iba tvárička.
– Pekná? – spýtal sa Tony. Dravé oči uprel na Angela.
– Ako sa to vezme, – odvetil Angelo vyhýbavo.
– Blondína?
Angelo rozvážne zatvoril notes.
– Neviem, čo ma priviedlo rozprávať o nej, – povedal zúfalo. – Je to prvý raz, čo je tu Minn Lee…

– Tú teraz nechaj, – Tonymu hlas zostrel. – Rozprávaj mi o tam dievčati. Je elegantné – soigneé
?
Angelo pokrútil hlavou.
– Neviem, čo to, do čerta, znamená. Môžem ti povedať len toľko, že je príma baba. Taká, aké tu vídaš tri razy do týždňa.
No Tonyho zaujímali podrobnosti. Snoril za zvláštnosťami. Vedel, že pani O’Harova je niečím, čo sa vymyká všednosti. No jednako zapochyboval.
– O’Hara – to prasa – ako si zohnal pekné dievča? – vyzvedal. – Je tučný ako brav, nevzdelaný.
– Keď obchodník začne špekulovať o tom, čo vidia dievčatá v chlapoch, je na najlepšej ceste skrachovať, – povedal Angelo a pozrel na hodinky. – O chvíľu tu bude O’Hara. Ráno som mu telefonoval. Včera večer ho chcel navštíviť v byte Krivák. Som rád, že to torpédo je už nemé. Bol chumaj a na chumaja sa nemôžeš spoľahnúť, vždy všetko zbabre. Niekedy sa pomýli, a ani nevie, ako naďabí na to miesto.
Tony pokrčil plecami a vrátil sa k organu. Počul, že sa za Angelom zatvorili dvere, a o niekoľko minút zaznel ostrý hlas cengáča. Kiki kládol na stôl raňajky: tenké hrianky, pomaranč a čiernu kávu. V jedle bol Tony striedmy. Sníval o štíhlej postave, akú mal za mladi.
– Choď otvoriť, Kiki, – povedal a o chvíľočku počul v hale zvučný hlas. Usmial sa.
O’Hara! Nie je možné, aby mal na svete, po čom túži Perelli.
Con vstúpil do apartmánu, švihák, vyholený, v dobrej nálade. Bol si vedomý dobre vykonanej práce. Zbadal Tonyho za organom, čo ho veľmi pobavilo. Opovrhoval Perelliho umeleckými sklonmi. Perelliho láska k organu sa v očiach tohto tupého gangstera rovnala takmer zoženštenosti.
Tonyho sa nikdy nebál, pociťoval voči nemu určitú povýšenosť. Ako Kelt nemiestne opovrhoval latinskou rasou, čo častejšie stretávame u tých, čo sú bližší latinskej rase ako u triezvejších a skromnejších nordických kmeňov. Nechápavo počúval áriu. Jeho mocný hlas sa zarezal do hudby.
– To je príma, – zaprskal, – hráš na organe ako dakde v kostole. Včera ti tu vyspevovalo akési chlapča. Cudzinec, čo? Nech ma šľak trafí, ak som mu rozumel čo len slova!
Tony si ho chladne prezrel. Con bol znesiteľný, keď sa držal svojho remesla. Ako hudobný kritik bol smiešny. Ako kritik Tonyho vybočoval z medzí slušnosti.
– Ten človek spieval v milánskej Scale, – zahundral Tony, no Conovi to nepovedalo nič.
– Fíha! Takí chlapíci sú všade, čo? – povedal s obdivom. – Ten panák ma naozaj rozosmial!
– Pozabával ťa?
Keby sa bol Con zoznámil s Tonym bližšie, bol by mu zbadal červené svetielko v očiach. Tonymu sa nežiadalo prijímať hostí. Bol naozaj znepokojený. Ráno prečítal štvoro novín a všetky písali o tom istom.
– Sa vie. Ale ja som z takého dreva, že sa rehlím na hocičom, – posmeškoval Con.
Obaja počuli smutne zajačať sirénu. Tony vstal, vyšiel na balkón a vyzrel do ulice. Po Michigan Boulevarde uháňalo policajné auto.
– No, – poznamenal Con, – dnes sú zapriahnutí v robote. Tí chumaji iba vyvreskujú! Dovolíš? – Načiahol sa a chcel si vziať z košíka hrianku.
Oceľové ostrie Tonyho nožíka ho šiblo po prstoch. Con stiahol ruku, zaklial a uprene pozrel na Tonyho, že sa opovážil hodiť mu na prsty nôž. Oči sa mu zúžili, ošklivá tučná tvár stuhla.
– Čo sú to za hlúposti? – skríkol.
– Nepozval som ťa na raňajky, kamarát, – odpovedal Tony chladne. – Ak si hladný, zacengám Kikimu, aby ti niečo priniesol. Čítal si raňajšie noviny?
Ukázal na hŕbu novín na stole.
O’Hara noviny nečítal. Nemá ich rád, sú plné cigánstiev, doložil po pravde. No Tony nástojil a vopchal mu do ruky Tribúnu.
– Hore na tej strane, pozri.
Con čítal nahlas, išlo mu to ťažko, lebo radšej chodieval poza školu.
– Shaun O’Donnell, pašerák liehovín, umiera vrahovou guľkou. Mŕtvy gangster – hlavný pomocník Mika Feeneyho! Poslali ho na to miesto. Inšpektor Kelly pred pokladá… – Zasmial sa. – Poslali ho na to miesto! Počuj, Feeney z toho zbláznel!
Tony prikývol. Nedal zabiť Shauna, aby mu napálil švagra. Život je príliš vážna záležitosť, než aby sa staral o nedôležité reakcie ľudskej bytosti.
– Pokračuj, – povedal, – ak vieš čítať.
O’Hara naňho zagánil, vzal znova noviny a slabikoval ďalej.
– Včera večer o dvanástej strážnik Ryan z Maxwellskej strážnice počul výstrely. Rozbehol sa za zvukom a našiel Shauna O’Donnella. Bol postrelený… Doparoma, vari som tam nebol?
Tony sa usmial.
– Asi si bol. Preto je to také zaujímavé – pre mňa! Con O’Hara ohrnul mäsité gamby.
– Ten chlapec pustil doňho jednu, možno aj dve, na tom ostatne nezáleží, lebo ešte nevypálil a už som vyskočil z auta aj so železom. Nestrácam čas, Tony. Skončili sme to a prášili po Michigan Avenue skôr, než sa objavil ten policajný potrimiskár.
Tony Perelli sa znova usmial.
– Ohromné! A bol mŕtvy?
– Že či! – zasmial sa Con. – Keď ja vytiahnem na dakoho železo, môže si pred meno pokojne napísať „nebohý“!
Perelli sa oprel o kreslo a cmúľal zlaté špáradlo.
– A predsa, – povedal prívetivo, – keď ho našli, ešte žil.
Zavládlo ticho, pre Cona O’Haru bolestivé.
– Ako to? – Con neveril.
– Ešte žil. Odviezli ho do nemocnice a Harrigan ho bol pozrieť. Naozaj, nezdržím sa smiechu!
O’Hara užasol. Noviny nečítal pozorne, preskakoval riadky. Ináč by bol očakával takúto pohanu a bol by si pripravil ospravedlnenia.
– To ten vysokoškolák. Vravel som ti, že ho netreba brať. Človeče, chlapec sa roztriasol ani osika, keď vytiahol pukáč. Ja som doteraz mal vždy čistú prácu, vždy som trafil.
Tony sa usmial čo najmilšie.
– Rozumiem. On vystrelil vedľa a ty si ho zastrelil, preto ešte o jednej bol nažive a pán Harrigan mu v nemocnici vravel: „Priznaj sa kvôli tvojej ostarnutej matke.“

To bola pre O’Haru otriasajúca správa. Obvinenie z neschopnosti v jeho špecializácii. Zabíjanie mu bolo zamestnaním. To, že vedel bleskove vytiahnuť revolver a strieľať presne, prinášalo mu pomerný blahobyt.
Tony sa naňho čudne díval.
– Prichádzaš z New Yorku, vraj bezchybne vyučený zabíjač. V New Yorku robíme toto, v New Yorku robíme ono. V Chicagu, môj milý, ťa pošlem vybaviť maličkosť, vlastne nič, a čo si urobil?
O’Hara si už pripravil alibi.
– Znervóznilo ma to chlapča, – začal.
– Iste ťa znervóznilo, – prerušil ho Perelli. – Príma chlapík, čo? Múdra hlava!
O’Hara sa obrátil k nemu s tvárou zohyzdenou zúrivosťou a Perelli, hoci vedel výborne odhadnúť ľudí a vedel, kedy prestať, len ho dráždil a dráždil.
– Veď je už mŕtvy, – zavrčal Con.
– To hej, – Tony ukázal zuby v príjemnom úsmeve. – Každý raz umrie. Veď ak si dakoho vyberiem, ten zaručene neumrie na starobu! To je všetko.
– Počúvaj…

– To je všetko, – Perelli nepripustil ďalšia ospravedlňovanie. – Nemrzí ma to, ale Mike Feeney ma bude volať. Čakám už od rána.
Vtom zavrčal telefón na stole. O’Hara sa načiahol za slúchadlom, no Tony mu ho vzal.
– Nie ty, Con! Odpovedal by si niekomu a zistil by si, že sa zhováraš s iným!
Bol to Mike Feeney, zajachtával sa hnevom, takým zúrivým, že slovami priam ostreľoval jemnú membránu. Určite stojí pri ňom sestra, pomyslel si Perelli.
– Pán Perelli nie je doma… – začal, no potom prišiel príval takých nadávok, že Perellimu sa rozšírila tvár v radostnom úsmeve. – Ako nepekne hovoríte, pán Michael Feeney! Možno mi patria všetky tie tituly, ktorými ma častujete, ale hádam slečna v centrále to nerada počúva. Vravím vám… Ja som… Vravím ti, ty Ír potrhlý! Ja o Shaunovi O’Donnellovi neviem vôbec nič. V Tribúne píšu, že si ho poslal na to miesto… Ach, kamarát môj, ty si ako nemecká opera. Vravím ti, že neviem. Prisahám ti pri milostivej Matke božej, – prežehnal sa, – neviem. O’Hara? Či si zblaznel?
– Povedz mu, že mu odkazujem… – začal Con, ale Tony šibol po ňom len okom a urážlivo pokračoval:
Ten chlap z New Yorku je priveľký trubiroh. Nezveril by som mu zabiť ani mačku. Je z tých, čo strieľajú len papuľou. Počúvaj, Mike! Prosím ťa, počúvaj! – Potom už nehovoril, ale štekal. – Ty s tou tvojou bandou ste sa pchali na moje územie – áno, pchali ste sa! Akurát Shaun mi nedávno v jednej putike zastrelil chlapa a ukradol náklad liehovín zo stanice na Erie – viem to! Nechcem si začínať. Povedal som ti, čo robíte. Ničíte nádherný business. Čo? Na rohu Michigan Avenue a Dvadsiatej piatej? A kam mám ísť stade? Do márnice, čo? Počuj, hádam ma nechceš poslať na to miesto?! Prečo ty neprídeš sem?
Con počúval a znepokojnel.
– Never tomu chlapíkovi… – začal, ale Tony sa zamračil a Con stíchol.
– Áno, áno. Stretneme sa oproti nakladateľstvu Tribúny. Dobre. Chlapci ťa budú kryť. Môžeš si byť istý. Jasné, chcem sa pozhovárať. A potom prídeme sem. Obidvaja, bez želiez. Dobre. Teda o jedenástej. – Zavesil slúchadlo a stlačil cengáč na stole.
– Počúvaj, dačo ti poviem… – začal O’Hara, práve keď do miestnosti náhlivo vstúpil Angelo.
– Stretneme sa s Feeneym, – povedal Perelli úsečne. – Zariaď, aby som bol krytý.
Hovoril po taliansky.
– S Feeneym? – Angelo vyvalil oči.
– Čo sa dívaš ako teľa na nové vráta? – okríkol ho Perelli netrpezlivo. – Zariaď to! S tým chlapom sa musím stretnúť. Dnes nebudú nijaké nepríjemnosti. Zajtra, to hej, alebo pozajtre! No dnes nie. Stretneme sa. Bude to veľmi zaujímavé!
?§ 11 §?
O’Hara netrpezlivo počúval ich talianske rapotanie. Urážalo ho to. Jeho samoľúbosť bola jemná rastlinka rastúca v nezvyklej pôde. Raz alebo dva razy sa do nich zastarel, ale si ho ani nevšimli. Konečne  si uvedomil, že je tam, kde patrí – kam ho postavili. Obyčajný bezvýznamný sluha. On, Con O’Hara, význačný newyorský gangster!
– Tak, a ja nie som hádam v tom? – nariekal, no nikto si ho nevšimol. – Neviete, kedy máte dobrého chlapa. Hej, Tony, nezaobchádzaš so mnou čestne.
Keď sa nazlostil, potom už reval. Teraz priam vrieskal. Angelo si ho koľko-toľko všimol. Uráčil sa naňho bezočivo zadívať.
– Chceš si vidieť ženu? – spýtal sa. – Čaká ťa v hale.
O’Hara nezbadal Tonyho pohľad, inak by sa hádam nebol uškrnul tak spokojne. Na Máriu bol veľmi pyšný a rád ju ukazoval, pravda, s istými postrannými úmyslami.
– Hneď prídem, – povedal, kým Angelo vychádzal z izby.
– Ženu? – Tonyho hlas bol priateľský, mäkký, takmer hladkal. – Máš ženu, hej?
O’Hara sa usmial.
– Samo. Veď som chlap! Tony sa zamyslene díval naňho.
– Pekná, čo?
O’Hara zdvihol obočie v pretvárnom údive.
– Nepoznáš ju, Tony?
Vedel veľmi dobre, že sa ešte nezoznámili. Nebolo by pravda, keby sa povedalo, že sa O’Hara obával takého zoznámenia. Skôr sa len trošku znepokojoval, keď si pomyslel na možné komplikácie. Poznal Perelliho z chýru. Tony mal povesť a minulosť husto popretkávanú aférami s rozmanitými ženami pochybnej povesti. O’Hara ako gangster bol obchodník. Držal sa tradície vodcov, ktorí ho naučili, že ženami sa treba zaoberať mimo pracovných hodín.
– Nie, ešte ju nepoznám, – odvetil Tony jemne. – Je pekná, hm?
O’Hara prikývol a uškrnul sa.
– Príma.
Perelli prvý raz spozoroval v svojom novom poskokovi znaky nadšenia.
A potom prišlo O’Harovi na myseľ spýtať sa, čo ho už dlhšie omínalo na jazyku.
– Počuj, Tony, nechápem, že sa vláčiš s tým Číňančaťom.
Úsmev zmizol Perellimu z tváre. Nádych červene, ktorú mu vyvolal na tvári nový záujem, sa rozplynul a zostala len pôvodná farba – čosi medzi hnedou a sivou.
– Ja by som tak nehovoril – Číňanča!
Bolo po kamarátstve. Znova sa ovládol. O’Hara zacítil v jeho hlase hrozbu, stiahol sa.
– Počuj, – povedal rýchlo, – proti Minn Lee nevravím nič. Tá pipka vyzerá tiež príma.
Úsmev sa vrátil Perellimu na tvár. Skôr si získaš jeho náklonnosť vychvaľovaním toho, čo mu patrilo, než lichôtkami o ňom samom.
– To áno, – prisvedčil. – Ale nie je taká pekná ako tvoja, hm?
O’Hara to pravda nepovedal, ale si to myslel. Preňho Číňanka bola len Číňankou, čosi také cudzie, že si ju nevedel predstaviť ako seberovnú.
– Priveď ju, – navrhol Tony. O’Hara váhal.
– Chcel by si sa s ňou zoznámiť? – spýtal sa a keď mu Tony naznačil, že áno, zaváhal ako zvyčajne.
Prečo ju chce Tony poznať? Bol úplne zaujatý Minn Lee a nikdy nebolo badať, že by bol zatúžil za inou. O’Hara ho vídal na večierkoch s najkrajšími dievčatami, na Tony si nevšímal ich pôvab a príťažlivosť.
Dovolil si ho aj vystríhať a myslel si, že to postačí.
– Je do mňa celá preč
– Bodaj by nie! – potvrdil Tony, no Con si nevšimol iróniu. – Choď už a priveď ju. – Napoly sa obrátil.
– Ja idem. – Ale O’Hara ho chytil za ruku.
– Počkaj chvíľku! Privediem ju. No nijaké hlúposti. Tony.
Jeho vyzývavé oči sa stretli so šéfovými.
– Akože…

Tonyho to pobavilo. V tých rozpakoch čítal hold vlastnej príťažlivosti. Lichotilo mu to. Bude to asi otravná ženská, pomyslel si, a predsa zvláštnym inštinktom…

– Máme sa veľmi radi, – pokračoval Con pomaly, – a tomu, čo by sa pchal medzi nás, sa povodí zle.
– Nedobrá správa. – Tonyho poznámka bola príliš jemná a Con ju nepochopil. – Kto sa chce pchať?
– Už vás poznám – fičúrov, – zavrčal Con a Tony sa usmial.
– Fičúri – pekné slovo. Možno keby si mal kedy, vymyslel by si niečo lepšie. – Položil mu ruku na plece. – Si skvelý chlap, Con. Pri mne budeš výborne zarábať.
Keď Con O’Hara vyšiel a ticho sa za ním zatvorili dvere, Perelliho úsmev sa zmenil na masku skoncentrovanej zlomyseľnosti. Vypľul niekoľko talianskych slov, ktoré ani neboli také neúctivé voči Conovi O’Harovi ako voči jeho príbuzným.
Z vrecka si vytiahol zlatú fľaštičku, stlačil pero a rozprsknuté kvapôčky voňavky mu orosili elegantné sako.
Perelli bol v istom zmysle fičúr. Mal rád krásne veci. Dal si dovážať zo zahraničia vzácne voňavky. Ruky si umýval v ružovej vode a Angelo, rodený ekonóm, raz vypočítal, že denný kúpeľ ho stojí dvadsať dolárov.
Keď sa Con vrátil, díval sa na dvere, no oči upieral na ženu za ním.
Perelli rád sníval o ženách, nikdy však nestretol takú, ktorá by sa dala porovnať s dokonalou bytosťou z jeho predstáv Konečne ju stretá. Blondína s dokonalými črtaj mi. Zdalo sa mu, že je Polka, a uhádol. Bola vysoká, urastená, s gestami dámy z jeho snov – od tejto chvíle nebolo preňho inej okrem ženy, ktorú volali pani O’Harová, ktorá sa však v skutočnosti volala Mária Pouluská.
Díval sa na ňu, akoby bola zhmotneným duchom, a len ako v sne počul O’Harov drsný hlas.
– To je pán Perelli, Mária.
Ruka, čo spočinula v jeho dlani, bola malá, mäkká, prsty dlhé, úzke. Podržal ju, potom sa zohol a bozkal ju. Hoci mala hlas tvrdší, ako očakával, nezmarila mu ilúzie. V jej hlase počul akúsi hudbu, lichotivú roztomilosť, patriacu k zdvorilej konvenčnosti.
– Veľa som už o vás počula, pán Perelli.
Con sa díval na oboch. Veľké klenuté čelo sa mu zamračilo.
– Sa vie. Stále jej o tebe rozprávam, nie, dušička? O Perellim jej narozprával veľa, no nie všetko bolo lichotivé, niečo dokonca vyslovene nezdvorilé. O Tonym hovoril ako o seberovnom. A teraz ho pred ňou zdegradujú.
Dievča holo v rozpakoch, lebo Tony mlčal, no čo mu čítala v očiach, jej veľmi zalichotilo. Mária Pouluská bola bystrá. Videla príležitosti a možnosti, o ktorých sa jej predtým ani nesnívalo. Con rozprával o ňom všeličo, no ona si zapamätala len jedno: „Ten chlap je hoden desaťmiliónov dolárov, a možno aj dvadsať.“ A prosím, ten chlap teraz vyvaľuje na ňu oči ako ctiteľ, čo ju čakával v divadle pred šatňou a pozýval na večeru.
– Chcela by som poznať pani Perelliovu. Je čínska dáma, však?
Tony obrátil hlavu k pištoľníkovi a chmúrne sa usmial.
– Čínska dáma, počuješ, ty írske prasa? Nepovedala „Číňanča“. Povedala „čínska dáma“. Ráč si to zapamätať! Obrátil sa k dievčaťu.
– Áno, jej matka bola Číňanka a otec Američan. Vystrel ruky. Na chvíľočku si myslela, že ju ide objať.
Srdce jej zamrelo. O Conovi si nerobila ilúzie. Bol ťarbák, iba revolverom vedel narábať veľmi rýchle. Vedel vytiahnuť a streliť v mihu, že si ani nespozoroval, ako pohol rukou. Perelli jej však len snímal z pliec kabát.
– Dovoľte, – povedal a zdvihol ho na chvíľku. Pozrel naň s pohŕdavým úsmevom.
O’Hara bol celý nesvoj a pozoroval ho s rastúcim hnevom.
– Tak pôjdeme, Mária, – ozval sa, no Tony si ho nevšímal.
– Páči sa vám Chicago? Prisvedčila.
– Skvelé mesto.
– Krajšie ako New York? – pozrel na kabát na kresle. – Máme tu znamenité obchody, dobré kožušiny, sobolie na šifóne. Nádherné! Raz sa vyberieme na nákup.
O’Hara stál a nevedel, čo robiť. Môže pohostinnosť ospravedlniť vtieravé pozvanie? Ešte nepoznal Tonyho natoľko, aby pociťovať odpor voči takýmto priateľským spôsobom. Je známe, že fičúri sú zdvorilí, sľubujú, čo nikdy nesplnia.
– Azda si pôjdeme poprezerať, – pokračoval Tony, – aj dáke sobolie kožušiny.
Jej žblnkotajúci smiech mu znel ako hudba.
– Sobolie kožušiny! Čo mi to vravíte?
Aj ona si uvedomila, že Con sa hnevá. Obrátila sa k nemu o pomoc.
– Tvoj priateľ pán Perelli je ohromný vtipkár. Veď tento model mám… – pozrela na kabát.
Až dovtedy bola naň veľmi pyšná. Teraz sa jej videl nemožné obnosený. Zbadala, že na rukáve je ošúchaný, mala ho rok.
Con O’Hara cítil, že nadišla jeho chvíľa.
– Ten kabát ma stál dvetisíc dolárov, – povedal rozvážne.
Tony sa usmial.
– To je ohromné! Toľko platím za kožušinový golier! Vošiel Angelo, Tony zachytil jeho významný pohľad.
Ír bol zaujatý iným a príliš okato pozeral na hodinky, a nič nezbadal.
– Ako ten čas letí! – Con bol veľmi zlým hercom.
– Tak poď, dievča. Neprídeme načas na schôdzku.
– Máš telefón, Con.
Angelo hovoril neobyčajne zdvorilo. Málokedy oslovoval O’Haru krstným menom.
– Ja? – Neveril. – Kto ma volá? Nikto nevie, kde som. Nedalo by sa to prepnúť sem?
Angelo pozrel naňho a záhadne mu kývol.
– Polícia, – zašepkal, – aspoň sa mi tak zdalo. Možno vedia, že si tu.
– Kelly vie všetko, – poznamenal Tony.
O’Hara váhal, jediné si neželal: nechať ženu s Perellim osamote. Pozrel na ňu, naňho, bezmocne, v pomykove.
– Toho chlapíka nenechaj čakať, – povedal Tony.
– Vy ostaňte tu, pani O’Harová, obzriete si Chicago z balkóna.
Prižmúril viečka a zaškúlil na Cona.
– Na čo čakáš? – spýtal sa ostro.
Dievča porozumelo. Podpichuje Cona. So všetkým si bola načistom, všetko sa vyvíja tak, ako si len mohla žiadať. No bola zvedavá, ako začne. Ledva si všimla, že Con odišiel.
Vo veľkom salóne bolo čo obdivovať. Obrazy boli presné kópie z Dóžovho paláca. Balkónový oblúk z krásneho bieleho mramoru podopieral štíhly benátsky stĺp.
– Príma bytík, pán Perelli, takmer ako kostol. Také niečo som nevidela odvtedy, čo som odišla z… – Nepomenovala bližšie mesto, štát, ani svetadiel, kde videla vnútrajšok katedrály.
Vystúpila na balkón. Odrazu ju objala ruka. Tony ju jemne chytil za bradu a vyvrátil jej hlavu, ústa sa im stretli. Na to nebola prichystaná. Rýchla práca. Trochu sa vzpierala. Nedržal ju pridlho, aby sa nenahnevala, no keď ju pustil, dýchala sťažka.
– Vy máte nervy! Nikdy predtým ste ma nevideli! – vydýchla obdivne.
– Páči sa vám tu? – spýtal sa netrpezlivo. – Príma, hm? Kde bývate, Mária?
Priam blčal. Spaľoval ju očami. Jeho ruky jej bolestivo stláčali plecia.
– Kde bývate?
Cúvala a snažila sa mu vymaniť z objatia.
– Máme byt neďaleko State.
– Štyri izby a kúpelňa!
– Mne to stačí!
– Vám nie je nič dosť dobré!
Znovu ju chytil. Nedržala pery ako žena, čo sa nemieni poddať.
– Vy máte nervy, takto ma bozkávať! – šepkala.
– Keby vás videl Con…

– Con! – vybuchol.
Prudko ju otočil, nepúšťajúc jej plece, nahol sa k nej a skúmavo sa jej díval do očí.
– Keby Con vedel? Urobím to pred ním a aj tak sa nič nestane!
Triasol sa, hlas mu preskakoval. Nikdy v živote nezapôsobila Mária Pouluská tak okamžite a ohromne. Rozochvelo ju to a trochu prestrašilo.
– Zblazneli ste? – zadúšalo ju. – Zabije vás…
Zasmial sa. Ktosi povedal, že Tony Perelli má privyvinutý zmysel pre humor, než aby bol nebezpečný. Kto ho však poznal dobre, vedel, že nie je nikdy tak smrteľne nebezpečný, ako keď sa smeje.
– Bol by som blázon, ak by som sa dal zabiť. – Odrazu ju pustil, strhol si z malíčka prsteň so svetielkujúcim belasobielym kameňom. – Nate! Vezmite si!
Dívala sa na drahokam užasnutá. Ustúpila, ale schytil ja za ruku a násilím jej ho nastokol na prst.
– Vezmite si ho!
Myslel to vážne? Keď jej však prebleslo hlavou, že si z nej uťahuje, zachvátila ju panika.
– Nemohla by som… Ach, aký je nádherný! Päťtisíc dolárov, azda aj viac. Na jej prste bol veľký ako orech, veľký, biely, svetielkujúci, nádherný, hrajúci všetkými farbami.
– Je váš, – povedal Tony. – Možno vám ešte dám podobný.
Dívala sa naširoko otvorenými očami na prsteň, pochytil ju strach.
– Bože môj! – vydýchla. – Aký je krásny!
– Dnes tu bude večierok. – Hovoril rýchle, Con sa mohol podchvíľou vrátiť. – Poschádza sa všetka smotánka. Vy tiež prídete – aj s Conom.
– No Con povedal… – začala.
– Con! Con! – zahriakol ju netrpezlivo. – Prídete.
– Ak Con… – začala znovu.
– Prirodzene príde. – Tony pokýval hlavou a pozrel na dvere. – Spať budete tu. Je tu dosť izieb. Sedem, osem, nikto v nich nebýva. Budete v izbe pri mojej pracovni.
Naposledy sa zúfalo pokúsila zachovať si akú-takú dôstojnosť.
– Takto sa so mnou nebudete zhovárať, Tony Perelli. Tu spať…! – Spustila sa na prepychový gauč. – Prosím vás, nemyslite si, že keď máte všetky peniaze na svete… Máte prekliate nervy!
– Sobolie kožušiny na šifóne, – naliehal Tony. – Za pár pančúch platím päťdesiat dolárov – sto. Chcete peniaze?
Z vrecka prudko vytiahol za hrsť bankoviek. Zbledla ani stena.
– Pane bože! Čo si vlastne o mne myslíte?
Znova sa mu ocitla v náručí, jeho ústa sa prisali na jej. V hale zahrmotalo. Tony sa vzpriamil.
Vstúpil Con. Díval sa na nich zachmúrene a podozrievavo. Chvíľu postál pri dverách.
– Čo sú to za hlúposti? – zdôrazňoval slovo za slovom. – Nijaká polícia ma nevolala. – Tupý pohľad uprel na Máriu. – Čo ti je? – zavrčal.
Otázka bola na mieste. Mária mala rozpálenú tvár, oči sa jej nezvyčajne ligotali. Vrátil sa do tajomnej Atmosféry, no takúto tajomnosť vedel rozlúštiť aj on. Prisilila sa do smiechu a vystrela ruky.
– Aha, čo mi dal pán Perelli.
Pozrel na prsteň a potom zdvihol oči na Tonyho.
– A, ty si jej ho dal? Načo? Tony Perelli pohotovo odsekol:
– Dám jej ešte dva, ak sa mi zapáči. Je predsa tvoja manželka, nie? – Potľapkal O’Haru po chrbte. Bol lepším hercom ako Ír. – Máte príma muža, Mária. Pozval som vás, a vy ma budete volať Tony, dobre? Raz bude na mojom mieste. Môžem mu veriť – nikomu inému. Je to Veľký šéf, na betón…

Obmäkčil ho. O’Hara bol veľmi prostý. Vyhliadka na rýchly zisk znamenala preňho viac než hocičo iné. Obrnil sa vierou v ženu, ktorú nazýval svojou manželkou, a jednako…

– U mňa je to v poriadku. – Obzeral si Máriu kriticky a trochu hrozivo.
Ozval sa telefón a Tony prešiel k stolu. 
O’Hara sťažka pristúpil k žene.
– Neobťažoval ťa ten fičúr? – spýtal sa ticho. – Nechcel ťa bozkať alebo také dačo?
– Prosím ťa, Con! To by som chcela vidieť! Väčšinu mužov by jej prekvapenie a hnev neboli oklamali. No Con sa už napoly utíšil.
– Ten chlap je celý zdivený za sukňami. Ak naďabí na istý typ žien. Nie na každú má gusto. Na teba nie! Veď ten ti je do Minn Lee…

– To je dobrá správa, – ozval sa jemný hlas. Obrátil sa.
Minn Lee vstúpila ticho do miestnosti a teraz stála pri nich.
Príjemná dráma pre Máriu. S uznaním sa dívala na štíhlu Číňanku. Niektoré sú skutočne pekné. V Brooklyne bola takáto žiačka a inú videla v ktorejsi čínskej reštaurácii v New Yorku – ale táto tu nebola plnokrvná Číňanka. Dostala sa do pomykova. Nebola natoľko bystrá, aby rozoznala jemný rozdiel medzi Minn Lee a Číňankami, ktoré videla predtým. Rozdiel tu však bol, hoci nevedela v čom, iba ho cítila. Niečo, čo odolávalo analýze.
Tragédia pre Minn Lee. Pozorovala, ako Tony od telefónu upieral oči na dievča. Poznala ten pohľad. Čo však bolo dôležitejšie: poznala jeho typ. Bola to zvláštna situácia, pretože o tom, čo ho uspokojovalo, mal Tony iba hmlistý pochop, nikdy nevedel presne definovať, čo ho očarúva.
O’Hara s rozžiarenou tvárou pozrel na dievča. Tu bola konečne úľava na napätie, ktorému už-už podľahol.
– To je pani Perelliová, Mária, – povedal.
Mária jej podala ruku, ako podávajú ruku jej podobné, a bez okolkov jej lichotila. Vraj šaty Minn Lee sú prekrásne. A dodala, že Minn Lee je veľmi milá.
Minn Lee sa dívala na ňu vážne. Uvedomila si, že prišla osudná žena. O všetkom by zapochybovala, no o tomto nie. Hádam sa jej v srdci skrývala zúfalá nádej, že sa jej vlastnou hodnotou podarí odvrátiť nebezpečenstvo. Keby bola predtým pozorovala inú ženu v boji o muža, vedela by presne určiť, ako bude prebiehať táto choroba lásky.
Tony ich pozoroval a rástol od radosti. Bojujú o neho dve skvelé ženy. Nie zjavne, nie tak, že hlupák ako O’Hara by videl a počul rinčať zbrane. No Perelliho oči vidia jasne a neomylne a keď Mária zatiahla: – Obdivujem vašu manželku, pán Perelli, – vedel, že boj sa začal.
– Pekná, čo? – usmial sa a jemne pohladil Minn Lee po pleci. – Madame Butterfly, nie?
Mária naňho nechápavo pozrela.
– Vážne? Počula som niečo o pani Perelliovej… 
O’Hara jej nešikovne priskočil na pomoc.
– Netáraj hlúposti, dievča. Madame Butterfly je dáma v akejsi knihe.
– Madame Butterfly bola Japonka, – pomáhala obidvom Minn Lee a vysvetlila im, do akej „literatúry“ patrí záhadná madame. – Puccini – Tony vám to zahrá.
– Možno dnes večer, – Tony rýchle vyskočil. Pozoroval Máriu.
– Tak čo poviete? Múdra, čo? Miláčik, ukáž Márii prstene.
Dievča poslušne vystrelo ruku. Tony ju chytil a ukazoval ukazovákom s nakrátko obstrihnutým nechtom na všetky dôkazy svojej štedrosti. Prstene, náramky – pekne podľa poradia s udaním ceny. A to všetko s naučenou nedbalosťou.
Mária počúvala ohúrená, hlava sa jej krútila nad cenami, ktoré udával. Minn Lee mlčala. Počúvala, ako jej chvália šaty, sobolie kožuchy, nový hermelínový plášť. Tony sa neokúňal ani pri cenách intímnejšieho šatstva, za ktoré platil rozprávkové sumy. A Minn Lee mala všetky peniaze na svete.
Mária si obzerala Číňanku, Tonyho, zavalitého Íra, prepychový nábytok a videla, čo stálo za týra všetkým, spoločenskú kariéru, moc, peniaze. Rozhodla sa.
Ešte nikdy predtým sa nerozhodla tak, že by nepouvažovala a nepovedala si: „keby to a to“, alebo „čo ak“. O’Hara ako strelec a vodca klesol v jej očiach. Chytrácky ho zaradila ta, kam skutočne patril. Bol veľkým kolesom v stroji, no ten, čo ho poháňal, je tu. Kradmo si obzerala prsteň na ruke. Biely kameň. Štyri karáty, alebo aj viac. Tisíc päťsto dolárov za karát. Šesťtisíc dolárov. Už si vykolíkovala parcelu.
Ledva počúvala, čo Tony rozpráva. Minn Lee má dva sobolie kožuchy a peňazí, koľko sa jej zažiada. Tony takto zaobchádza so ženami, je už taký – žena môže mať od neho všetko, čo sa jej zachce. Celý čas si uvedomovala, že potmehúdsky žmurká na ňu.
O’Hara tiež počúval a čosi sa mu marilo. Chlapi strúhali poklony Márii aj predtým, a jemu to lichotilo. Mal však takú povesť, že sa nikdy neodvážili prekročiť isté medze. Okrem toho bolo nepísaným zákonom, že sukňa sa nemá čo miešať do obchodu. Mával tiež záujem o „domy“, aj ťažieval z nich. Človek si môže niečo obľúbiť, ako majiteľ žrebčinca môže mať medzi koňmi obľúbenca, a skutočne ľutovať, že ho musí predať alebo zabiť. Bola to nezvyčajnosť komplikácie, čo ho znepokojovalo väčšmi než žiarlivosť.
– Pôjdeme, – zamrmlal. Tony si odrazu všimol aj Cona.
– Potrebujem ťa, Con. Choď po toho chlapca Jimmyho. Žena ťa tu počká! Minn Lee, ukáž pani O’Harovej zimnú záhradu. Tam mávame večierky, – vysvetľoval Márii.
– Niekedy inokedy, – zahučal Ír. – Pani O’Harová má schôdzku. Tak poďme!
Zaľahlo ticho – zdalo sa, že sa Tony chystá uplatniť svoju autoritu.
– Prosím, nech sa páči. Au revoir
. – Ovládol sa, chytil Máriu za ruku. – Prídete na večierok?
Zbadala Conyho odmietavý pohľad.
– Neviem, či budem môcť… – začala.
– Prídete a budete tu spať. Minn Lee, dáme jej izbu pri mojej pracovni.
Bol to rozkaz. Čakala, že ju Con povzbudí, no nadarmo.
– Bývame len osem blokov odtiaľto, – váhala. Tony sa usmial.
– Budete spať u nás.
– Nerád spávam v cudzích bytoch, – skočil mu do reči Con.
Perelli sa naňho chladne zadíval.
– Sing-Sing
 ti vyhovoval? – spýtal sa. Začínali sa nepríjemnosti. Mária to zacítila. Číňanka
stála pod oblúkom, kade sa išlo na balkón. Aj ona to vedela. Nepríjemnosti, tragické nepríjemnosti. Nijaká nová skúsenosť.
Minn Lee, napoly obrátená, sa usmiala na Máriu a drobným gestom jej ukazovala výhľad.
Conovi sa naskytla príležitosť povedať, čo si myslí. Tony poťahoval z cigary a zamyslene pozoroval ženy. Bolo zrejmé, že na Cona zabudol. Con si zastal pred neho.
– Na slovíčko, – stlmil hlas, aby ho nebolo počuť na balkón. V hlase mu znela hrozba.
Obyčajný človek by bol hádam ustúpil, no Perelli nebol obyčajný. Vedel presne, čo mu chce tento žiarlivec povedať, no všeličo ho na ňom rozčuľovalo, napríklad slabý zápach lacnej whisky a lacnej voňavky. Pomaly odvrátil oči od balkóna a pozrel na chlapa pred sebou.
– Nechoď tak blízko, kamarát, – napomenul ho jemne.
– Poviem ti rovno, – O’Harův tupý ukazovák mu výstražne poskakoval pred očami, – tu nebudú nijaké…

– Netisni sa ku mne, – Tonyho hlas skoro hladkal. Nepohol sa, no O’Hara pristúpil ešte bližšie. Tvár mal od Tonyho iba na niekoľko centimetrov.
– Márii daj pokoj.
Perelli vytiahol z úst cigaru a pritlačil, ju horiacim koncom O’Harovi na tvár s takou rozvahou, že si Con ani neuvedomil, čo sa vlastne robí. O’Hara odskočil a zaklial. V miestnosti odporne zapáchlo. Zdvihol ruku k tvári a utrel si popol.
– Netisni sa ku mne, – zopakoval Perelli.
O’Haru na chvíľku paralyzovala zúrivosť, no aj tak videl, že Perelliho voľná ruka je vo vrecku. Po prvý raz v živote ho zachvátil priam chorobný strach.
– V Chicagu sa ťa boja ako diabla, – vyhŕkol bez dychu, – ale Con O’Hara povedal už nejednému Veľkému šéfovi, kade sa má pratať!
Tony pokrútil hlavou.
– Ja nikomu nevravím, kade sa má pratať, – usmial sa. – Ja ich sám odpracem. Ak budem chcieť tvoju ženu, tak si ju vezmem. Rozumieš? Nechcem si začínať. Vdovy sú spoľahlivejšie ako ženy, ba aj ako vydaté ženy. Nebuď blázon. – Potľapkal ho po pleci. – Si skvelý chlap – príma chlapík. Postarám sa o teba.
O’Hara bol skrotený. Znova klesol medzi služobníctvo. Ublížili mu, no tomuto chlapovi ukáže, že takáto maličkosť pre správneho chlapa neznamená veľa. A vžiť sa do položenia, ako mu ho Tony vysvetlil, bolo ľahšie ako o ňom rozmýšľať. Prisilil sa do smiechu.
– U mňa je to v poriadku, – obrátil sa a zakýval na Máriu. – Zbohom, pani Perelliová, som rád, že ste sa zoznámili s mojou manželkou.
Zdalo sa mu, že trápnu chvíľu preklenul istou dávkou dôstojnosti.
Postrčil Máriu do auta a sadol si k nej za volant. Kým sa nedoviezol domov a neodovzdal auto šoférovi, si ju nevšimol a neprehovoril, kým neboli v byte za zamknutými dverami.
– Dnes večer nebude nijaký večierok.
– Áno? – spýtala sa zdvorilo.
– Á-no, – zdôraznil. Pokrčila krásnymi plecami.
– Mne je to jedno, Con, ale musíš povedať pánu Perellimu…

– Netráp sa, čo poviem Perellimu, – zavrčal. – Dnes nepôjdeš na nijaký večierok.
Zavolal Tonyho telefonicky.
– Počuj, Tony, dnes večer moju manželku ospravedlň – je chorá.
– Budem tu mať aj lekára, – zaznel Tonyho chladný hlas. – Len ju priveď. Kázal som ti priviesť Jimmyho. Kde je?
– Počúvaj… – začal O’Hara, ale slúchadlo na druhej strane sklaplo – rozhovor sa skončil.
Dnes mal dosť aj vlastných starostí. Odveta od Feeneyho gangu nepríde hneď. Pripravoval sa okázale odprevadiť Shauna O’Donella na poslednú cestu. A kým sa pripravovali na posvätnú udalosť, bolo nepísaným zákonom zachovať prímerie.
Odišiel na adresu, kde, ako vedel, býval Jimmy. McGrath napriek inštrukciám nebol doma. Prechádzal sa bezútešne po Michigan Boulevarde, bez sprievodcu. Akoby nedbal na riziko, ktoré podstupoval, hoci, ako Con vedel, nebezpečenstvo nebolo bohvieaké.
Zbadal ho pred sebou. Pobehol k nemu a buchol ho do chrbta. Jimmy sa mykol a zvrtol sa. Tvár mu zbledla a skrivila sa.
– Prosím ta, čo je s tebou? – povedal Con posmešne. Uvedomoval si, že stojí vysoko nad takýmito pocitmi
– Nič, iba…

– Máš ísť k Tonymu. Čo je s tebou, Jimmy? Jimmy pokrútil hlavou.
Neviem, myslím, že som unavený. Zle som spal. Cona to pobavilo.
Cestou k Tonyho apartmánu mu prezradil, ako on reaguje na podobné dobrodružstvá.
– 
Na to nesmieš myslieť – inak by si zblaznel.
Jimmy počúval, ale nepočul. Videl iba bolestivý neveriaci pohľad v Shaunových očiach. Videl ho celú noc a bude ho vidieť, kým neumrie – nemú výčitku zavraždeného priateľa.
?§ 12 §?
Keď hostia odišli, Minn Lee hovorila veľmi málo. Sedela nad rámom a vyšívala. Zdalo sa, že sa sústredila na prácu. Tony ležal na gauči s ohorkom cigary v kútiku úst, v ruke mal noviny.
– Je krásna, – povedala odrazu Minn Lee, – Veľmi krásna.
Zložil noviny, pozrel na Minn a sadol si, spustiac nohy na zem. Nemusel sa pýtať, o kom hovorí.
– Uhm, je príma, – súhlasil. Nasledovala dlhá prestávka.
– Dnes večer ideš do opery, Tony?
– Dnes dávajú „Súmrak bohov“. Radšej pôjdem do zoologickej záhrady ako počúvať Wagnera!
Uprene sa zadívala naňho.
– Dnes večer by si mohol byť trochu so mnou. Málo ťa vídavam. Neviem, kam chodíš.
Vstal, pristúpil k nej a zamyslene ju pozoroval.
– Moja maličká, – povedal mäkko, – ako často ti vravievam: Mysli, ak musíš myslieť, hovor, ak musíš hovoriť, ale nehovor, čo si myslíš. Hlúpučký čertík!
Uštipol ju na líce. Odvrátila sa.
– Bolí? – spýtal sa a ona prisvedčila. Uštipol ju tuhšie.
– A toto?
– Veď vieš, – odpovedala a práve jej pokora ho rozzúrila.
– Prečo nekričíš, keď ťa bolí, ty pohanka?
Sadol si do kresla tak blízko, že bolo treba len trochu sa pomknúť a sedela mu pri kolenách.
– Vieš, čoho sa bojím? – spýtala sa.
– Čoho sa bojí každá žena – druhej ženy, – odpovedal.
Za hodinu sa preukrutné zmenil celý jeho vzťah k nej. Odkedy ho poznala, ani raz jej nenaznačil, že nie je jej úplne oddaný. Keby bola čistou západniarkou, zhrozila by sa takej úžasnej zmeny názorov, no bola z Východu, rozumela ľuďom a chápala nepekné zázraky.
– A je tu druhá žena?
Hodil rukou napoly vážne, napoly žartom.
– Mne sú všetky ženy druhou ženou, – odbil ju zľahka.
Ďalšia pauza.
– Býval si so mnou celé noci – voľakedy. Netrpezlivo si vzdychol.
– Mával som rád ovsené chlebíčky – voľakedy. Teraz jem ryžu. Raz sa vrátim k chlebíčkom.
Nazdal sa, že takáto odpoveď definitívne skončí každý rozhovor, no nedala sa umlčať.
– Niekedy sa tak bojím, – hlas sa jej trochu zasekol. – O teba, Tony. Keď odchádzaš, nikdy neviem, či sa vrátiš.
– Až dodnes som sa aj ja bál, – povedal úsečne.
– V tú noc, keď strieľali na teba – myslela som, že umriem
– Aj ja som myslel, a to je dôležitejšie: A nezomrel som. Kde je Cammono, Scalesi a chytrák McSweeney, čo strieľali na mňa – všetci v pekle! Teologicky to sedí.
Po prvý raz sa odvážila povedať mu o pláne, čo si vymyslela.
– Nemohli by sme odísť z Chicaga? Čudne na ňu pozrel.
– Prosím – môžeš odísť newyorským expresom. Je ešte čas objednať izby v hoteli.
– Povedala som my, – namietla. Vstal a prudko ju postavil na nohy.
– My, to nie som ja. My si iba ty, rozumieš? Nič viac. Si ako nábytok. Mám ťa rád – si pekná, príťažlivá a milá, ale také sú všetky veci v mojom byte. A predsa nehovoria „my“, však? Nepovedia: „Tony Perelli, vezmi nás do Európy,“ však?
Chytil ju za tvár a bozkal ju na ústa. Znova ju bozkal a potom ju zľahka ťapol po líci.
– Ty blázonko!
Usmiala sa, bola ako predtým, no dobrá nálada bola nanútená a on to vedel.
– Kto príde dnes večer?
– Uvidíš, keď prídu. Bude to skvelá spoločnosť.
– Prídu aj ženy? – spýtala sa.
– Povedal som, že bude skvelá spoločnosť, – odpovedal úsečne.
– Príde aj ona?
V jej hlase zaznel náruživý protest. Prikývol. Reč mohla byť len o Márii Pouluskej. Áno, príde. Vraj chorá! O’Hara by si mal dávať väčší pozor.
– Pravdaže.
– Prečo nezostane doma? Má muža, – Minn Lee sa zachvel hlas.
– Videla si jej muža? – Áno, videla.
– A ty by si nešla na večierok, keby ti bol mužom? – vyzvedal.
– Jimmy vraví… Odvrátil hlavu.
– Ach, Jimmy! Páči sa ti ten vysokoškolák? Je pekný?
Prikývla.
– Áno, je milý. Pripadá mi ako dieťatko. Čosi v jej hlase ho upútalo.
– Aha! Objímaš ho ako dieťatko! – Schytil ju a divo si ju pritisol. – A bozkávaš ho, čo?
Trocha ťažko sa mu dýchalo. Čo ako bol rozjarený svojou neverou, jednako ho pichol osteň žiarlivosti. Hádam preto. Paša v ňom nebol ochotný prepustiť ju inému. Bola stále jeho vlastníctvom, ktorého sa nevzdá.
Znova ju divo a silne pritískal k sebe a v nej znova ožila ilúzia jej moci nad ním.
– Ako dieťatko! Hm! Také niečo!
Odstrčil ju od seba, no držal ju vystretou rukou a podozrievavo jej skúmal tvár.
– Jimmy?
Na Jimmyho sa nevedel hnevať. A predsa bolo tu čosi, čo nechápal.
– Čo sa tak na mňa dívaš? – spýtal sa. Počul zvonec, pomaly ju pustil.
Bol to O’Hara s chlapcom, ktorým sa práve zaoberal v myšlienkach. Premeral ho od hlavy po päty rýchlym pohľadom. Chlapec bol bledý, utrápený, nervózny. Niekto, kto potrebuje jemné zaobchádzanie. Pripustil si to väčšmi k srdcu, ako sa dalo očakávať. Tonymu to oznámili hneď večer. Je prirodzené, že to Jimmyho zničilo. Bola to jeho prvá vražda. No ešte vždy sa nevedel spamätal – a to bolo trochu znepokojivé.
– Vitaj, chlapče! Jimmy kývol hlavou.
– Stretol som ho na ulici, – povedal O’Hara a významne pozrel na Tonyho.
Ak tým pohľadom chcel povedať, že nováčik úplne zlyhal, výstraha prišla už neskoro.
– Chcel by som sa s tebou pozhovárať, Tony, – povedal Jimmy ticho.
Na Minn Lee pozrel so studeným úsmevom, čo sa hneď rozplynul.
– Utekaj, miláčik, – Tony ju ovinul rukou, zaviedol k dverám a vystrčil von. – Chceme si s Jimmym niečo povedať.
Obrátila sa tvárou k Jimmymu. Tiež mu mala čosi povedať.
– Zájdete za mnou, kým odídete?
– Prosím, – odvetil Jimmy.
Zájdete za mnou, kým odídete? Prečo? Čo mu chce povedať? Nad tým sa hodno zamyslieť.
– Sadni si, – ponúkol ho Perelli. Jimmy sa nepokojne prechádzal sem a ta.
– Budem hádam chodiť. 
Tony sa usmial.
– Koberec ma stál desať veľkých, ale aký by bol z neho osoh, keby ho človek nevyužil? Len si poslúž, Jimmy.
– Chce sa s tebou trochu pozhovárať, – povedal dôverne O’Hara.
Tony prikývol.
– Hej. Uši mám veľmi dobré. Celkom dobre som počul, keď to povedal.
No O’Hara nebol z tých, čo sa dajú usadiť. Jimmy akosi nie a nie spustiť.
– Včera večer som asi vyzeral prekliato smiešne…– začal.
Tony ho chytil pod pazuchu a vykročil k balkónu.
– 
To nebolo nič, kamarát. Si skvelý chlapec. Netráp sa. Kto z nás, prosím ťa, nebol v podobnej kaši?
Čakal. Jimmy sa mu vymanil a pustil sa znova hore-dolu, ruky vo vreckách, bradu na prsiach. Odrazu váhavo pokračoval:
– Vieš, poznal som Shauna – mal som ho veľmi rád – a keď som vytiahol revolver… pozrel na mňa… zabolelo… vieš, ako keď zabíjaš psa, ktorého… máš rád…
Tony ho tíšil.
– Viem veľmi dobre, ako sa cítiš, kamarát, no nič to.
– Keby tam nebol býval Con, – pokračoval chlapec, – azda by som sa bol skôr dal odbachnúť sám ako to urobiť.
Con priam zažiaril pri svedectve o svojej solídnej podpore.
– No ja som ho spracoval, šéf, – náramne sa mu žiadalo vystatovať… – Nenechám kamaráta v kaši. Vidím, chlapec je nervózny…

Tonym len tak šklblo.
– Hej? Pridlho už rečníš, Con – skoro minútu. Prosím, Jimmy.
– Nespal som… Celú noc som ho videl… Tie oči… dívali sa na mňa… – Zahľadel sa uprene na niečo, čo okrem neho nevidel nikto.
O’Hara cítil, že prišla chvíľa na jeho komentár.
– Takéto niečo! Hádam nie si zbabelec!
Tonyho nálada už nemohla pomýliť nikoho. Napálený obelel ani plátno.
– Si hlupák – čuš! –– Potľapkal Jimmyho po chrbte veľmi jemne, veľmi povzbudivo. Bolo to gesto staršieho brata. – Ja ti nič nezazlievam, Jimmy. Viem dobre, ako sa cítiš. Si vysokoškolák, hm? Všetka tá surovosť nevyzerá dobre. Ale my to musíme robiť, Jimmy. Nechcem si s nikým začínať – pašoval by som a neskrivil by sa nikomu ani vlas na hlave, keby nezapárali. Nemá to zmysel, Jimmy, zabíjať, zabíjať a zabíjať. Kto, do čerta, chce zabíjať? Ale nedajú ti pokoja. Dáš si dokopy partiu, pracujete jedna radosť, všetko ide, ako sa patrí, a potom sa ti do kšeftu začne pchať chlap z North Side a ty mu musíš ukázať, kade sa má pratať!
– Počuj, je to veľmi jednoduché, – zamiešal sa Con. – Ak ho neodbachneš ty, odbachne ťa on. Vtĺkal som ti to do hlavy, kým sme nevystúpili.
Perelliho mlčanie bolo smrteľne nebezpečné.
– Con, nemám rád chlapcov, čo bez prestania tárajú dve na tri, najmä keď hovorím ja. Videl si sa už s Kellym?
– Z policajtíkov si nerob nič, – neutíchal nezmarný Con. – Robím si z nich figu borová. Len ho pusť ku mne.
Jimmy počul sirénu a Tony vystúpil na balkón a pozeral nadol. Keď sa vrátil, spýtal sa Conyho:
– Pustiť ho k tebe? Prosím: to je jeho auto. Stretol si niekedy toho chlapa?
– Kellyho? Hm. – Con sa usmieval. – Nie. Prosím ťa, šéf, všetci sú na jedno kopyto…

Nevolaj ma šéfom, doparoma! – Obrátil sa k Jimmymu. – Počúvaj, Jimmy. Ty máš mozog v hlave. Zapamätaj si toto a zapamätaj si to dobre: Nedaj sa tomu chlapovi vyprovokovať. Rozprávaj čo najmenej.
Jimmy sa vydesil.
– Bude mi dávať otázky? Nevie, že som to bol ja?
– Ani nebude vedieť, ak mu to nepovieš. Nedaj sa nachytať.
– Ja sa s ním pozhováram, – kývol Con hlavou. Perellimu sa zúžili oči.
– Ty, hej? Con, si ohromný chlap, mám ťa rád. Si skvelý, len prosím ťa, nehovor a nerozčuľuj sa. Tu nie je New York, tu je Amerika.
Hlavný inšpektor Kelly pomaly vstúpil do miestnosti. Pre Jimmyho to bol Osud a Nemezis
. Vysoký, široké plecia. Spoza okuliarov v kostenom ráme mu svietili tvrdé nevyspytateľné oči. Priniesol so sebou atmosféru, ktorá bola zvláštna a hrozivá.
Bol Zákonom, vysmievavým, opovrhovaným, neexistujúcim, ak by ste verili v Tonyho a Shaunov O’Donnellov. A predsa existoval, a tento človek ho priniesol so sebou – nejasnú a strašnú skutočnosť.
?§ 13 §?
Inšpektor Kelly sa díval raz na jedného, raz na druhého lenivým a pohodlným pohľadom. No v očiach mu poihrávali výsmešné iskričky, akoby sa na situáciu díval zo zábavného hľadiska.
– Dobré ráno, pán šéf, – privítal ho Tony so žiarivým úsmevom.
– Hádam dáke posedenie? – spýtal sa Kelly nevinne. Díval sa na Jimmyho.
– Na posedenie priskoro, – odvetil rozžiarený Tony a inšpektor prikývol.
– Ja som dnes už bol na posedení, – hlas mal suchý, skoro drsný. Už ho to akosi nebavilo. – Bol som tam ja, koroner a Shaun O’Donnell. Hovorili sme však len dvaja: ja a koroner.
Tonymu po tvári preletel výraz najhlbšieho smútku.
– Chudák Shaun! Nie je to strašné? Keď som čítal noviny – vraj ho už niet medzi živými – celkom ma to dojalo. Ráno som bol úplne bez nálady.
– Nielen vy, – Kelly znova prikývol. – Tento chlapec je McGrath?
Tony ich zoznámil, hoci to bolo zbytočné.
– Pán James McGrath z Harvardu. Vysokoškolák, – dodal.
Kelly vedel až pridobre, aké bolo McGrathovo spoločenské postavenie.
– Vyhodený pre krádež hneď v prvom roku štúdia. Je to tak? – vystrelil otázku na chlapca, zamračeného, zamĺknutého, náramne preľaknutého.
– Viete asi všetko, – povedal Jimmy a ledva si poznal hlas.
– Chce začať nový život, – informoval ho Tony dobrovoľne a Kelly ohrnul gamby.
– Čo? Ak som sa kedy smial, takj}e to teraz. Nový život? Čo robí? Kreslí ľalie na fľašky? To určite nerobíte, kamarát, však nie?
Jimmy mlčal.
– Nerobili ste to ani včera večer, však? Jimmy zhlboka vdýchol.
– Neviem, na čo narážate, – povedal chripľavo. Inšpektor sústreďoval útok na chlapca. Perelli ani inšie neočakával. Možno podozrieval Cona O’Haru, no ten počká.
Con O’Hara počúval s rastúcou netrpezlivosťou. Môžu ho podozrievať – nie je to krásne? – ale nie ignorovať. To neznesie. Ešte aj pre iné bol netrpezlivý. Jimmy sa už ledva-ledva ovládal, čochvíľa mu zlyhajú nervy. Con si nerobil ilúzie. Prečo ten chlap s kamennou tvárou nezvŕta jeho. S policajtmi mal do činenia už predtým, poznal ich spôsoby, ich triky. Pravdu povediac, vedel, čo si môžu dovoliť. Je to už niekoľko rokov, čo jeho, bezvýznamného gangstera, nováčika, zbili na policajnej strážnici v Starom New Yorku. Neskoršie policajný kapitán, istý Becker, musel odpovedať štátnemu zástupcovi na nepríjemné otázky.
– Dávno ste už v tomto pašeráckom podniku? – spýtal sa Kelly.
Jimmy sa nepokojne zamrvil.
– V akom podniku? – začal.
– To je v poriadku, Jimmy, – vpadol do rozhovoru Tonyho zamatový hlas. – Inšpektor vie, že pašujeme. Chicago nikdy nevolilo nasucho. Je u mňa tri mesiace, pán Kelly. Výborný chlapec.
Poznali ste Shauna O’Donnella? – spýtal sa Kelly.
– Áno, videl som ho.
– Poznali ste ho? – zopakoval detektív nástojčivo. Jimmy prikývol.
– Obedúvali ste s ním u Belliniho, nie? Poznali ste ho dobre?
Jimmy váhal.
– Áno, poznal som ho.
– Chlapci mi vraveli, že ste sa kamarátili. Vraj ste boli zadobre.
Jimmy McGrath zaťal zuby. Nechcel, aby mu to pripomínal.
– Áno, poznal som ho, – opakoval.
– Viete, že je mŕtvy? – neprestával Kelly. 
Jimmy prikývol.
– Viete, že ho včera večer zastrelil akýsi skvelý americký športovec? – pokračoval nemilosrdný detektív a nespúšťal z Jimmyho oči. – Že ho jednoducho odstrelil dáky zbabelý zabíjač?
Jimmy sa nezmohol na odpoveď.
– Neviem síce, z akého bordelu pochádza jeho matka, – pozoroval chlapca tak napäto, že mu neušlo ani mihnutie viečkom, – no vychovala ozajstného výtečníka. Jablko nepadá ďaleko od stromu.
Jimmymu tvár obelela, potom očervenela a znovu obelela.
– Do čerta, čo majú s tým spoločné matky? – spýtal sa, no potom zachytil výstražný Tonyho pohľad a porozumel mu.
– Veľa, – pokračoval Kelly pomaly, – stavil by som sa, že mi prešla pomedzi ruky. Rok som mal na starosti prostitútky.
Jimmymu na čele navreli žily ako povrazy. Zaťal päste, až mu obeleli hánky.
– Len syn takej ženy…

– Prisámbobu! Ak ešte…

Už sa neovládal. Tony sa rýchle zamiešal.
– Jimmy! – skríkol. – Nevidíš, že inšpektor žartuje?
Kelly si zastrčil ruky do vreciek. Obrátil sa k Veľkému šéfovi. Hlas mal ako ľad.
– Perelli, v meste priveľa o vás počuť. Poroty máte vo vrecku, sudcovia vám jedia z ruky. Ale ak sa budete miešať do mojich záležitostí, budete mať nepríjemnosti.
Tony pokrčil širokými plecami.
– Miešať, pán inšpektor? Veď ja som len…

– Viem, viem, – prerušil ho Kelly. – Urobili ste to, čo ste chceli. Dožičili ste mu čas sa spamätať. No dobre, chlapče. Niečo mi poviete a bude všetko v poriadku.
Stál celkom blízko pri chlapcovi. Odrazu mu ruka vyletela, chytil ho za prsia a stlačil na diván.
– Kde ste boli včera večer?
– V divadle, – odvetil Jimmy.
– V ktorom? – spýtal sa detektív.
– Nuž… – váhal. – V Blackstone.
– V Blackstone, – Kelly prikývol. – Aké ste mali číslo sedadla?
A tu vystúpil na scénu Con O’Hara. Otázky začínali byť veľmi nebezpečné, nebezpečné najmä preto, že v Jimmyho očiach bola panika.
– Počúvajte, ako si to môže pamätať? – nadštrkol posmešne.
Kelly sa zvrtol.
– Nepapuľuj, kým sa ťa nespýtam! – vyštekol. Po tom sa znova obrátil k Jimmymu.
– Aké ste mali číslo sedadla, kamarát?
– Neviem, – Jimmy sa mu neodvážil pozrieť do očí. – Nevšímam si čísla.
– Možno ste sledovali hru, – povedal Kelly. – Čo dávali?
Jimmyho myseľ bola otupená a dutá. Spomínal si na titulky a ktorýsi mu prišiel na um.
– Bolo to tuším Broadway revue…, áno, práve to dávali.
Kelly pohŕdavo otrčil gambu.
Naozaj? Tak sa náhodou volá jeden film.
– Áno, veď ja som videl film.
– V Blackstone, nevravte? Chlapec sa bezradne poobzeral.
– No, Chicago nepoznám veľmi dobre. Možno to bolo iné kino.
– Viete si spomenúť, ako sa volalo?
Tony za Kellyho chrbtom otváral ústa. Len-len že nevyslovil názov nahlas.
– Bolo to Rialto, – vyhŕkol Jimmy. Detektívovu tvrdú tvár ožiaril sardonický úsmev.
– Znie to skoro ako Blackstone, však? Kedy ste vyšli, pán McGrath?
O’Hara otvoril ústa a chcel niečo povedať, ale Tony sa nahnevane zamračil a Con mlčal.
– Kedy ste odišli z kina?
Jimmy znovu hladal spásu u šéfa. Tony zdvihol ruky s roztiahnutými prstami.
– Asi o dvanástej.
– Výborne! – V slove znelo víťazstvo. A po krátkej prestávke: – Včera večer v Rialte nepremietali. V premietacej kabíne čosi vybuchlo. – Usmiaty Kelly sa obrátil k Perellimu. – Vy, chlapci, asi nečítate nič okrem pohrebných oznámení.
– Neviem, aké to bolo kino, povedal Jimmy namrzene.
Neskrotený O’Hara sa opäť snažil upozorniť na seba.
– Počujú, šéf, chlapča sa v Chicagu nevyzná, Tentoraz Kelly obrátil pozornosť na neho.
– Vy ste teda starý Chicagčan, nie? Con sa zaškľabil.
– Ale nie. I ja som nový. Prišiel som z New Yorku, Kelly pokýval hlavou.
– Nikdy som o takom meste nepočul. Ale vyznáte sa v Chicagu?
– Sa vie. Chodievam taxíkom.
– Aj na Atlantic Avenue a Deväťdesiatu piatu ulicu ste včera večer šli taxíkom?
– Ja? O desiatej som už spal… – O’Hara sa skoro nahneval.
– Ale vy áno! – Kelly obviňujúco ukázal na Jimmyho,
– Nie!
– Ale áno!
– Nie! – Jimmy skoro zareval.
Kelly veľmi rozvážne vytiahol náprsnú tašku.
– Počúvajte, Harrigan bol so Shaunom skôr, než Shaun umrel. Všetko vyzradil. Povedal, že ste ho za strelili vy a Con O’Hara.
Počul tichý chichot. Tony sa rozvalil na jednom z nádherných renesančných kresiel.
– Umrel a nepovedal ani jediného slova, viem.
– Viete?
– Pravdaže, – prikývol Tony… – Prečo ho nezatknete?
Perelli si bol načistom s odpoveďou skôr, ako mu ju inšpektor povedal.
– Keby som prišiel na strážnicu, už by ma tam čakal váš krotký advokát s originálom habeas corpus
. Preto ho nezatknem.
Posmelený Con O’Hara sa zamiešal ešte raz.
– Už mu neodpovedz ani na jednu otázku, Jimmy.
– Dajako ste ožili, – inšpektor sa obrátil ku Conovi a pozorne si ho obzeral.
– No a?
– Kto vie, ako dlho to potrvá.
– Poriadne dlho.
Tony vstal a zastal si k Írovi. Ruka mu rýchlo vkĺzla do Conovho vrecka, v ktorom, ako vedel, nosieval nabitý revolver. V momente ho preložil do svojho.
– To potrvá poriadne dlho, – zopakoval O’Hara.
– Tak sa to bude zdať asi len vašej žene, – povedal Kelly. Odpoveď O’Haru rozzúrila.
Con nemal takt. Predtým sa stretol s policajtmi, ktorých podplácal a vysmieval, a nevidel rozdiel medzi Kellym a chlapmi, ktorým pomáhal a ktorých vydieral. Začal s nadávkami, aké nemožno napísať. No ledva vyriekol prvé tri slová, Kelly mu vylepil poriadne zaucho. O’Hara so zakliatím ustúpil o krok a vsunul ruku do vrecka. Ale inšpektor bol rýchlejší. Ako zázrakom ocitla sa mu v ruke ťažká čierna automatická pištoľa. Pritlačil ju O’Harovi na pracku opasku.
– Daj sem to želiezko. Znalecky prezrel O’Haru.
– Nemáš? Ale si myslel, že máš.
Svoju pištoľ si vopchal do puzdra pod pazuchou a prešiel na miesto, kde stál Perelli. Takmer zaľúbene mu položil ruku na plece.
– Perelli, priznám sa, si chytrák. V deň, keď ťa obesia, sa opijem. – Pozrel si na hodinky a vykročil k dverám. – Perelli, na schôdzku prídeš neskoro. Mika Feeneyho nenechaj čakať.
S tými slovami odišiel.
– Kto mu to povedal? – O’Hara stál s otvorenými ústami. Tony mlčal, kým nepočul, že sa za detektívom zavreli dvere. Potom bežal k dverám do salóna, zavolal Angela a rozkázal Jimmymu, aby rýchle telefonoval Mikovi Feeneymu. Jimmy práve telefonoval, keď vstúpil Angelo. Dal mu špeciálne inštrukcie. Nebolo treba rozprávať naširoko, pretože Angelo vedel, čo treba v takej to situácii robiť.
Medzitým sa Jimmy spojil s Feeneym.
– Si to ty, Mike? Nehnevaj sa, vypočúvali nás… Bol tu Kelly. Preto meškám… Áno… Prirodzene, hneď sme tam… Dobre, Mike.
Zavesil slúchadlo.
Pribehol Angelo s kabátom a klobúkom.
– Chlapci sú vonku? Dobre. Ty ideš so mnou, Con. – Pozrel zamyslene na Jimmyho. – Nie, Jimmy, ty zostaneš tu. O chvíľu sa vrátim. – Obrátil sa k Angelovi. – Angelo, zájdi k Schobergovi.
Angelo chodieval aj predtým k Schobergovi. To tiež patrilo k veci. Schobergovi odovzdal čiernou farbou orámovaný tvrdý papier, na ktorom bola krasopisne napísaná báseň. Angelo bol tak trochu veršotepcom a zložil už veľa šikovných nekrológov.
Už keď telefonoval s Mikom Feeneym, prišlo mu na um, prečo je Mike taký ochotný stretnúť sa s nepriateľom. Podľa všetkého schôdzka nemala byť tajnou schôdzkou dvoch gangsterských vodcov, ale skôr schôdzkou keď už nie pod záštitou, tak rozhodne pod dozorom polície. Tak teda strieľať sa nebude. Ak polícia o schôdzke vie – a naisto vie – každé porušenie občianskeho zákonníka by bolo spojené s nebezpečenstvom pre oba gangy.
Tony ešte ani nedošiel na dohovorené miesto, keď si uvedomil, že jeho dohady a Feeneyho výstraha boli oprávnené. Na rohu každého bloku striehli policajné autá. Avenue ožila detektívmi z Ústredného policajného riaditeľstva. Keď sa stretli a podali si ruky ako úctyhodní občania, vedeli, že ich obkolesuje celý zástup svedkov. Vedel o tom aj Mike Feeney.
Jeho zabijaci zmizli, no boli na zavolanie. Tak isto Tonyho.
– Dobrý deň, Mike! – pozdravil ho Tony. Podali si ruky smelo a nebáli sa jeden druhého.
– Ideš ku mne do bytu, Mike? – spýtal sa Tony. Veľký Mike sa v pomykove poobzeral dokola.
– Aj chlapci môžu ísť, – povedal Tony. – My si nechceme s nikým začínať. To prebehlo Kellyho auto. Človeče, ten chlap ti je ako brat.
Mike váhal. Bol neobyčajne nervózny, lebo v hlave mu vŕtala sestra. Možno je v tomto alebo v tamtom aute, čo letí pomimo. A narábať guľometom vie tak dobre ako hocikto iný. Nenávidela Tonyho tak, že jej zlobu a zaujatosť ani sám nechápal. Nie div, že bol nervózny.
– Idem, – odpovedal.
Vstúpili do veľkého výťahu, ktorý bol k dispozícii výlučne Tonymu, keď bol v budove. Keď Tony vošiel do apartmánu, bol svedkom vyvrcholenia malej idyly, čo nasledovala po jeho odchode.
?§ 14 §?
Jimmy počul, ako sa za Perellim zavreli dvere. Sedel s hlavou v rukách, rozmýšľal a čudoval sa. V duši mu víril zmätený strach a odpor. Mohol by odísť z Chicaga, no svoje bremeno ponesie so sebou. Bremeno viny a zrady. Jeho vina bola Kainovou vinou. Nemal sa kam podieť…

Keby mohol vstúpiť do Kellyho kancelárie a priznať sa k zločinu a nezatiahnuť do toho Cona O’Haru a Perelliho, bol by sa rozhodol za toto riešenie. Keby mohol vstúpiť do nového, čistého sveta… No kamkoľvek pôjde, navždy ponesie so sebou svoj svet.
Jimmy vedel, že je len jediná cesta. Vlastnou rukou?, Nie! To by bol podvod. Život si už aj tak prehral. Dlh musí splatiť skutočným veriteľom.
– Čo je, Jimmy?
Rýchle zdvihol hlavu. Celkom pri ňom stála Minn Lee. Bola taká pokojná, jasná, taká zduchovnená, že mu priam zarazilo dych.
– Minn Lee, – hlas sa mu chvel.
– Čo sa stalo, Jimmy? Necítite sa dobre? Potriasol hlavou. Tvár mu znova klesla do dlani.
– Nie… – Dlhá pauza. – Keby som radšej nežil! Sadla si k nemu a položila mu ruku na koleno. V hlase jej znela jemná výčitka.
– Jimmy, vravela som vám, aby ste odišli, – ozvala sa smutne.
Vystrel sa, zadíval sa na ňu a zasmial sa.
– Odísť, a kam?
Vzdychla si. Hľadel na ňu ľútostivo.
– Škoda, že ste v tom, – povedal. Zdvihla hlavu.
– V tomto pašovaní, – vysvetlil. – Nedalo by sa to nejako spraviť? Vy tu nemáte do robiť.
Minn Lee zdvihla rám, na ktorom bolo natiahnuté vyšívanie, a dlho ho ticho prezerala.
– Robím len to, čo každá žena, Jimmy. Keď už, tak na celý život.
Mohol ju len obdivovať, ako ju obdivoval predtým. Bola takou, akou sa zdala jemu, alebo takou, akou sa zdala Tonymu? Bol jeho idealizmus krehkou budovou postavenou na ilúzii?
– Nemrzí vás to, tieto vraždy a pašovanie? Pokrčila plecami.
– Nie. Keby bol Tony obchodníkom s akciami, tiež by mi ťa bolo jedno.
A potom sa jej spýtal, čo sa jej už predtým chcel spýtať.
– Zrejme ste chodili do dobrej školy, Minn Lee. Hovoríte akosi – no, ako niekto…

– Chodila som na univerzitu.
– Univerzitu? Nevravte! A máte aj diplom? Prikývla.
– Ako ste sa, prosím vás, dostali sem? Nezdvihla oči sponad vyšívania.
– Nuž, viete, – odvetila neurčito, – umenie, láska, človek nevie, čo robiť. A už je v tom!
Cítil voči nej nekonečnú nežnosť, bol by dal život – keby ho už nebol prehral – aby ju vyslobodil z tohto prostredia. Aj to povedal.
– Vy sa odtiaľto dostanete, – ubezpečovala ho. – Skoro…
Pokrútil hlavou. Nikdy sa z toho nedostane, ani do konca života.
Vstal a poprechodil sa hore-dolu po miestnosti. Myslel si, že je ešte zaujatá vyšívaním, ale keď sa k nej obrátil, videl, že sa naňho díva s rozpačito a zvedavo zmŕšteným obočím.
– Jimmy… Kto včera večer zabil toho človeka? Otázka ho ohúrila. Na chvíľu zabudol na Shauna O’Donnella.
– Neviem, – odvetil neisto.
– Kto ho zabil? – spýtal sa znova.
A potom sa v ňom čosi zlomilo. Klesol pred ňou na kolená a zaboril si hlavu do jej lona. Nervy mu vypovedali službu.
– Ja som to urobil, Minn Lee. Ja som tu urobil, – vzlykal. – Chcel som sa opiť, keď som ta šiel – a po každom dúšku som bol triezvejší. Zabil som ho. Chladnokrvne som ho zabil. Musím platiť – viem. A chcem platiť čím skôr – keby to prišlo čím skôr, teraz!
Prikývla.
– Čaká nás to onedlho, aj vás, aj mňa.
– Vás? – pozrel na ňu, no zvlhnutými očami videl ju len hmlisto. – Vám nikto neublíži.
A potom si uvedomil, že jej neprestajne ubližovali. Ubližoval jej Perelli, ubližoval jej on. Uvedomil si, že vôbec nie je vyrovnanou Orientálkou, že cíti a trpí. Chytil ju za ruku.
– Milujem vás, Minn Lee, – zašepkal. – Okrem vás niet tu ničoho, čo by stálo za niečo. Nepovedal som to ešte nikomu.
Vyslobodila si ruku.
– Nemám vám čo dať, – hlas jej znel duto, takmer monotónne. – Som prázdna, nepotrebná nikomu.
A potom jej začal horúčkovito rozprávať o divých plánoch, čo sa mu zrazu zrodili v hlave. Ako odídu, ako ujdú do Kanady, kde ich Perelli nenájde.
Spamätal sa, keď sa zasmiala.
– Číňanka a chlapec! Nie, Jimmy! Nemám vám čo dať. Patrím sem – Tonymu. Nežiadam si iného muža. Dala by som mu aj to, čo nemám – tak ho ľúbim.
– Aj iné ženy tu žili. – Túžba po nej ho zahnala až k zrádzaniu kamaráta.
Vedela o tom.
– A odišli. Viete kam? Vedela, no nebála sa.
Snažila sa priviesť ho k rozumu. Tony bude k nemu dobrý, ak ostane. Vedel len to, že ju miluje. Jednostaj to opakoval. Pokrútila hlavou.
– Ľúbim len Tonyho.
Tony Perelli stál vo dverách a díval sa na nich s rozžiarenou tvárou, ako by sa na deti díval dobrotivý otec.
Jimmy ho počul zašomrať. Zviechal sa zo zeme, no Tony sa mu nedal ospravedlňovať.
– Ale, Jimmy, prosím ťa. Nič si z toho nerob. Bolo to také milé. A teraz, detičky, bežte preč. Zaveď ho do svojej izby, kvietok môj.
Jimmy sa znova pokúšal hovoriť, Tony ho však vytisol za dvere. Tonyho úsmev bol mierny. Navonok mierny. Pozoroval ich, kým nezmizli. A potom sa ešte dlho-dlho díval za nimi.
?§ 15 §?
Mike Feeney vstúpil do salóna bojazlivo. Nebol tu prvý raz, ale odvtedy, čo tu bol naposledy, sa mnoho zmenilo. Napríklad Vinsetti. Záhada, ako zmizol, deväť dní udivovala gangsterské kruhy. Je to miesto smrti, hoci je tu kvetov a kvetov natisnutých do modrých váz, hoci tu stojí asketický prísny organ a slabo voňajú horiace sviečky v čínskych svietnikoch.
Otočil sa k dverám a hlasno oslovil svojich spoločníkov, skôr preto, aby sa posmelil, než aby im dal inštrukcie.
– A vy, chlapci, železá odložiť. Tak sme sa dohodli, nie, Tony?
Tony ho chápal a usmial sa.
– Pravdaže! Revolvery na stôl a nech sa páči kalištek.
Feeney vytiahol dva revolvery z puzdier pod pazuchami a veľkým oblúkom ich položil na stôl.
– Tak tu sú moje.
Tony vytiahol revolvery z vreciek špeciálne prišitých na bokoch a položil ich k ostatným.
– Kde je Angelo? – Mike sa poobzeral.
– Poslal som ho k Schobergovi, – významne povedal Tony.
Mike sa potešil.
– Skvelá myšlienka! Si príma chlapec, že myslíš aj na takéto drobnosti, – priznal zdvorilo. – Aj chlapci sa zaradujú.
Tony hlučne otvoril stolovú zásuvku. Hosť sa s obavami a podozrievavo poobzeral. Perelli však vytiahol iba známu škatuľu.
– Chceš si zafajčiť. 
Mike si vybral cigaru.
– Obyčajne nefajčím. Nie je to dobré na oči. 
Ani jeden si nevšimol Minn Lee, keď prešla cez salón na balkón. Skláňal sa tam kamenný baldachýn, pod ktorým bola výborná ozvena. Nevideli ju, a ona počula najtichší rozhovor. Objavila to hneď prvý deň po príchode do Tonyho bytu. Tony o tom nevedel, pretože na balkón chodieval zriedka, aj to len vtedy, keď v salóne nebolo nikoho. Istého Angela Beratachiho zastrelil nepriateľ tak, že vypálil z jedného balkóna na druhý. Gangsteri nikdy nepodstupujú také isté riziko dva razy.
– Tak počuj, Mike, – Tony si zapálil cigaru. – Čo som povedal do telefónu, platí. Obaja vo veľkom zarábame peniaze. Dolár sem, dolár tam, stojí to za tie trampoty?
– Či nevravím to isté? – Feeneyho nadšenie bolo trochu násilné. – Vždy som vravel, že máš pod klobúkom viac ako univerzitný profesor.
Perelli pritiahol dve kreslá doprostred miestnosti a teraz sedeli bok po boku.
– No, Tony, vravím ti otvorene, vieš, že moji zabijaci sú tuhí chlapci a trampoty máme hlavne pre Shauna.
Tony zašomral. Druhý protestne zdvihol ruku.
– Viem, viem, Shaun ťa nemal rád. Bol si mu tŕňom v oku. Hádam by som bol urobil to isté čo ty, ale mám sestru, ktorá si ho vzala. Veď ty vieš, aké sú ženy. Chce dostať vtáčikov, čo jej odpravili manžela, a gang stojí za ňou.
– Tvoja sestra je veľmi milá žena, – povedal Perelli zdvorilo.
No Mike si nerobil ilúzie.
– Nie je podľa tvojho gusta, Perelli. Pre nikoho nemala sexappeal
 okrem Shauna. A to je to nešťastie.
Tony pristúpil rovno k hlavnému bodu.
– Čo chceš, aby som urobil?
Mike sa naklonil dopredu a rozvážne odvetil:
– Vieme, kto dostal Shauna. Je to to chlapča McGrath a Con O’Hara, jeden z mojich ich videl, keď prášili do mesta. Okrem toho chlapča je zbabelé. Cona škoda, poznám ho z New Yorku. Veľa sa však ozýva. Videl si jeho babu?
Tony ju videl a nezabudol na ňu.
– Áno, videl som jeho ženu. Čo chceš, aby som urobil?
Mike stlmil hlas.
– Pošli ich dnes večer na to miesto. O jedenástej na rohu Michigan Avenue a Deväťdesiatej štvrtej. Bude tam niekoľko mojich chlapcov, a tým to hasne.
– To by som neurobil ani psovi, – naježil sa Tony.
– Vážim si ťa za to, ale…

Tony si podoprel bradu okrúhlou päsťou.
– No tí dvaja mi rozhodne robia starosti, – povedal.
Mikova klesajúca nálada stúpla.
– V každej partii sa nájdu zbabelci – pamätáš sa na Vinsettiho?
– Poznal som ho… Feeney sa uškrnul.
– Bol zbabelec, pokúsil sa zmiznúť, nie?
– Spomínal čosi, – odvetil Perelli akoby nič.
– Prišiel sem a už ho nikto nevidel, kým ho nevytiahli z vody. – Mike hovoril pôsobivo dramaticky.
– Čítal som o tom, – povedal Tony. – Nechcem si s nikým začínať, – pokračoval pomaly. – Dobre. Pošlem ich na to miesto.
Práve vstávali, keď ktosi zaklopal na dvere. Bol to Angelo. Sprvoti ho nevideli, lebo kráčal za veľkou harfou z kvetov. Vážne ju niesol a postavil ju pred nich.
Veľkolepá harfa. Jeden z najkrajších Schobergových výtvorov. Schoberg bol majiteľom najlepšieho kvetinárstva v Chicagu. Mike Feeney bol dojatý.
– To je od teba veľmi pekné. To si skutočne vážim. Zdvihol vizitku s tmavočerveným orámovaním a čítal:
Anjeli počuli, keď zaklopal Shaun. 
Hľa, ďalší dobrý človek ide k nám. 
Prijmite sústrasť od Tonyho Perelliho.
Mikovi sa zlomil hlas.
– 
Nádherné! – zavzlykal.
?§ 16 §?
Tonyho večierky boli vždy elegantné. Tento divo zimprovizovaný večierok sa dal hádam ospravedlniť iba význačnou udalosťou.
Nie veľmi taktný večierok, ak uvážime, že Shaun O’Donnell odpočíval pod zemou s vencami z niekoľkých áut. Bohužiaľ, biskup nepovolil Shaunovi spočinúť vo vysvätenej zemi. Zachrípnutá manželka zúrivo protestovala. Odoslali dokonca aj telegramy svätému otcovi do Ríma, ale nadarmo. Najmenej mesiac ležal v nevysvätenej zemi. Potom ho vykopali verné ruky a pochovali práve pred hrobom biskupovho predchodcu.
Zatiaľ bol v kúte parcely vyhradenej pre baptistov („a v pekle, o čom ani najmenej nepochybujem,“ ako vyhlásil nahnevaný Monseigneur). Bolo by preto nemiestne usporiadať veľkú slávnosť.
Ale Perelli potreboval takéto večierky. Bola to chvíľa, čo si žiadala vína a fanfáry, všetko vhodné doplnky slávnostného vyprevádzania milovaných nepriateľov na druhý svet. Víno patrilo k vražedným obradom. V Chicagu bola istá spoločnosť, čo zabíjala. Členovia tejto spoločnosti boli Tonyho krajania. A vždy, keď na výstrel pribehla polícia a vynútila si prístup do takého bytu, miesto vystretej, zakrvavenej mŕtvoly na dlážke našla na stole fľašky a poháre (obyčajne tri) po vrahovi a zavraždenom.
Keď chlapci a dievčatá tancovali, Tony zakýval svojmu zástupcovi, aby šiel do salóna.
– Počúvaj, Angelo, Cona a Jimmyho posielam na West Side na to miesto.
Povedal to akoby mimochodom. Angelo hneď pochopil.
– Nevrav! – A vzápätí sa spýtal: – A prečo vlastne?
Vedel však až pridobre prečo.
– O’Hara nevie držať jazyk za zubami, – odsekol Tony.
Hej, bude lepšie, keď zmĺkne. Je to len taká papuľa. Ale to chlapča…

Urobil grimasu, ktorá mu akosi nepristala. Ani ho to lak nezarazilo, ako poplietlo. Prečo Jimmyho? Spýtal sa ešte raz.
– Všimol si si ho? Je hotový. Ak ho Kelly zatiahne na riaditeľstvo…

Tentoraz sa Perellimu nepodarilo presvedčiť svoj tieň.
– Prirodzene je hotový, – Angelov hlas bol hladký ani zamat. – Nevravel som ti, aby si ho neposielal? Bol by býval užitočný. Ešte aj teraz by nám mohol byť užitočný.
Videl, ako Tonyho oči zablúdili na balkón. Bola tam Minn Lee. Angelo sa zamračil. Hádam len nie pre Minn Lee? Nie z obchodných dôvodov? To by nebolo správne.
Dievča vošlo do salóna, zastalo si a mlčky ich pozorovalo. Angelo zacítil napätie a bol rád, že môže zmiznúť.
Perellimu sa v mysli usalašila čudná pochybnosť – podozrenie, inštinktívne podozrenie. Minn Lee mu chýbala, chýbala mu dokonca aj v divom vzrušení z Máriinej prítomnosti.
– Kde si bola doteraz? – spýtal sa jej. Pozrela mu rovno do očí.
– V svojej izbe, – povedala.
– Keď sa my zabávame, ty si ideš do izby! A Jimmy McGrath bol tiež v tvojej izbe?
Neočakávaná odpoveď ho ohromila.
– Áno.
Vyvalil na ňu oči. Nemohla predsa byť v svojej izbe celý večer. Zašiel k jej izbe a dvere boli zamknuté. Zamkýnala len vtedy, keď nebola dnu.
– Teda bola si s Jimmym v svojej izbe a dvere boli zamknuté?
– Áno. 
Zhlboka vzdychol.
– Ty máš nervy!
Ledva to vládal vypovedať. Ona a Jimmy spolu v izbe a dvere zamknuté!
– Vravel si mi, aby som ho odviedla zo spoločnosti. – Na zvodných červených perách sa jej zjavil slabý úsmev. – Tak som ho odviedla zo spoločnosti.
– Hej, vravel som ti, – prisvedčil chripľavo. A potom, keď si jasne uvedomil nesmiernosť urážky, schmatol ju za ruku. – Ale vravel som ti, aby si sa zamkla s ním v izbe?
Nezjajkla, ani neukázala, že mocná ruka, zatláčajúca náramok do mäsa, jej spôsobuje bolesť. Ani sa nenaľakala zúrivého pohľadu. Trhnutím jej uvoľnil ruku.
– Kde sú všetky tie pekné dámy a páni? – spýtal sa.
Nezaujímali ho však pekné dámy ani páni. Zaujímali ho len ona a Jimmy a zamknuté dvere.
– V zimnej záhrade – asi tancujú.
– Zamkla si dvere, hm? Spýtal som sa ťa to len tak zo žartu. Mohol som sa dovtípiť, že prisvedčíš. – Upokojil sa. – Povedz Jimmymu, že ho potrebujem.
Minn Lee sa preľakla.
– Chceš mu niečo povedať? Bola to moja chyba. Potriasol hlavou.
– Nie, nie, nie, Jimmy je príma chlapec. Mám ho rád. – Pozrel na hodinky. – Choď mu povedať, aby prišiel sem. – Zamieril k dverám. – Choď, Minn Lee. Nech príde aj O’Hnra… Poď sem.
Poslušne sa vrátila. Poznala ho dobre, a preto ju neprekvapilo, keď ju objal.
– Nevšímaj si ma. Trápi ma obchod. Nebuď… – výrazne hodil rukou. – Vieš? A, Minn Lee, staraj sa o pani O’Harovú, hej? Je to skvelá žena, hoci inej sorty ako ty, Minn Lee. Ak sa Con bude niečo spytovať, povedz mu, že sa ty o ňu staráš. Povedz jej, aký som príma chlap. Neposlal som ťa k moru, nekúpil ti dom a nevyobliekal ťa tak, že dámy z Holywoodu vyzerali popri tebe ako slúžky? Odtiahla sa od neho.
– To jej môžeš povedať ty. Znova pozrel na hodinky.
– Pošli tých chlapcov. Prečo si zamkla dvere? Ustavične mu to vŕtalo v hlave.
– Nechcela som, aby niekto vošiel, – odvetila prosto a usmiala sa.
– Nariekal, či čo? Ak ho raz Kelly dotiahne na riaditeľstvo, tak nám ho bol čert dlžen!
Minn Lee sa usmievala.
– Neplakal.
Keď sa za ňou zatvorili dvere, sadol si do kresla pri veľkom stole a zamyslene si obhrýzal nechty. Minn Lee sa mu odrazu stala hádankou. Nebola to Minn Lee, ako ju poznal, poslušná otrokyňa jeho nálad. Odrazu získala nezávislosť, čo ho znepokojovala.
V myšlienkach ho vyrušilo zacenganie telefónu. Zdvihol slúchadlo a ešte kým ho zdvihol, vedel, že volá Mike Feeney.
Mike sa trochu paprčil. Za všetkým tým Tony tušil, že Mika štve robustná sestra.
Vie Tony, ako sa dohovorili? Alebo zmenil plán? Jeho chlapci chcú vedieť to, jeho chlapci chcú vedieť ono. Tony Perelli i tak vedel, že „jeho chlapci“ sú vlastne pani ODonnellová.
– Prosím ťa, Mike, nepreháňaj ma, – zahriakol ho nahnevano. – Povedal som o jedenástej, teraz je štvrť preč… V poriadku. Za desať minút sa pripravia. Len ma nezačni preháňať, to je všetko. Keď som sľúbil…

Kútikom oka zazrel, že sa otvorili dvere a vstúpil Jimmy. Hrubo prerušil rozhovor, zložil slúchadlo a s úsmevom privítal Jimmyho.
– Mrzí ma, že som ťa vytiahol zo spoločnosti, Jimmy môj. Poznáš kapitána Struda?
Jimmy pokrútil hlavou.
– Policajného kapitána?
– Nie, – usmial sa Jimmy, – zatiaľ v Chicagu nepoznám nijakého policajného kapitána.
– Nič to, – pokračoval Tony. – My ho voláme „Ľavák“, a na toto meno sa dnes večer prihlási.
– Chceš, aby som ho vyhľadal…

– On nájde teba, a nemusíš sa báť.
S obdivom si prezeral chlapca od hlavy po päty.
– Dnes večer vyzeráš báječné, – povedal a kývol mu, aby si sadol do kresla pri ňom. – A smeješ sa! Nie, si ohromný! Človeče, od rána si sa zmenil na ne poznanie.
Jimmy sa naozaj veľmi zmenil. Oči mal jasnejšie, po zúfalstve ani chýru, správal sa takmer bezstarostne. „Krásny chlapec,“ pomyslel si Tony Perelli nestranne. „Chlapec, čo môže nosiť elegantné šaty a nebude vyzerať ako čašník.“

– Cítim sa lepšie, – vysvetlil Jimmy. Tony prikývol.
– Podráždil ťa ten všivavý policajt. Prosím ťa, to je nula, – povedal opovržlivo.
– Pán Kelly?
Tony netrpezlivo pohol hlavou.
– Nevolaj ho pánom, nie je tu.
Jimmy si ticho pohvizdoval, prestával iba vtedy, keď hovoril. Hvízdal a obzeral si ruky – tie vinovaté ruky.
– Bolo to tvrdé, – priznal sa. – Dnes ráno som Kellyho nenávidel. Teraz je mi akosi sympatický.
– Len nech ti je nie príliš sympatický, – upozornil ho Tony rýchle. – Sympatie v našom podnikaní nemajú čo robiť. Minn Lee ti je sympatická, čo?
– Je, – odvetil Jimmy pokojne, – milujem ju. 
Tony dal otázku bezstarostne a dostal odpoveď, akú najmenej očakával. Obrátil sa v kresle, aby chlapca lepšie videl. Pozorne sa mu díval do tváre.
– Vážne? Miluješ ju? Je skvelá. Moja práca. 
Oprášil si z rukáva neviditeľnú smietku.
– Za všetko ďakuje iba mne. Bývala s akýmsi maliarikom, keď som ju našiel…

– Záleží na tom?
– Mne nie, ja som veľkorysý. Čo je vlastne taký umelec? Nula. Ani skoro nie človek.
Vtom vošiel Con, drsný, sebavedomý, skrývajúc šikovnejšie než inokedy nenávisť voči svojmu zamestnávateľovi. A mal ho aj prečo nenávidieť. V ten večer striehol a žiarlil.
– Á, Con. Poznáš Ľaváka Struda, policajného kapitána?
– Nie, nepoznám ani jedného z tých panákov, ale môžeš si byť istý, že onedlho…

– Pravdaže, pravdaže…

Tony vstal, prešiel na druhú stranu stola, vytiahol zásuvku a z nej obálku a obálku položil na stôl.
– To vezmeš ty, Jimmy. Strč si to do vrecka a buď opatrný. V obálke je totiž tridsaťtisíc dolárov. Kanálom Erie mi vezú liehoviny. No to sa teba netýka. Vezmeš obálku na roh Michigan Avenue a Deväťdesiatej štvrtej. Okolo jedenástej pôjde tade Strude. Povie „Ľavák“ a to je všetko. Odovzdáš mu list a vrátiš sa. Tu by si mal byť už o štvrť na dvanásť.
O’Hara pozoroval, ako si Jimmy vopchal obálku do vrecka. Tvár mu zorala hlboká chmára.
– Počúvaj, aký to má zmysel posielať aj mňa. Azda len neponesieme list dvaja, nie?
– Na tridsaťtisíc dolárov sú dvaja nie veľa, – povedal Tony. – Mikovi dôverujem, len keď ho mám na očiach. Vie, že dnes večer posielam peniaze.
Con sa naňho podozrievavo zadíval. Vstal a už bol skoro pri dverách, keď si Tony uvedomil, že odchádza.
– Kamže, kam? – spýtal sa.
– Idem zaviezť domov pani O’Harovú. Tony sa usmial.
– Zaviezť pani O’Harovú domov? Čo sa ti robí?, Ostane tu celú noc a ty tiež. Pripravili vám už aj izby.
Keď O’Hara otvoril dvere, vstúpila žena, o ktorej práve hovorili. Chcela vedieť, o čo ide. Prišli po Cona a zaujímalo ju prečo. Celý večer ju otravoval, aby odišli. To by ani nebol Con, keby jej nepokazil každú zábavu.
– Vezmem ťa domov, a keď sa budem vracať, ohlásim sa po teba, – povedal Con a ona vyvalila naňho oči.
– Čo som, do čerta? – spýtala sa. – Dačo, čo si si kúpil? A vôbec, kam ideš?
Tony sa usmial na ňu.
– To sa nikdy nesmiete spytovať.
Dívala sa z jedného na druhého a nakoniec jej oči na chvíľu spočinuli na Jimmym.
– Aj on ide? Dúfam, že to nie je zase dáke prepadnutie.
Tonymu sa na tvári zjavil bolestivý výraz.
– Nie, nie, nie. Nemyslite na také niečo.
Jimmy zamyslene hľadel na nich. Potom navrhol trošku zlomyseľne aj vážne:
– Pôjdem sám. Hádam sa viem postarať o seba. – Jeho ponuka bola O’Harovi veľmi príjemná.
– Sa vie, že vieš… – začal, no Tony sa zvrtol a hrozivo naňho vycieral zuby.
– Čo je to? Požiadal som ťa, aby si si vyberal, čo chceš a čo nechceš robiť? – okríkol ho. – Si taký zbabelý, že sa bojíš ísť s chlapcom? Keby to bolo nebezpečné, posielal by som hádam Jimmyho, ktorý mi je ako brat?
Con sa podlízavo stúlil a to sa naňho neponášalo. 
– No dobre, – prisvedčil hlasno. – Idem si po kabát.
Zachytil ženin pohľad a ostro sa na ňu zadíval.
– O vás, panička, sa bude starať pani Perelliová, Rozumiete?
– Kto povedal, že potrebujem opatrovničku? – zahundrala.
– Vy, – smial sa Tony. – Teda, do videnia, Jimmy. Príď skoro.
Vtedy si všimol, že Jimmymu sa niečo ligoce v hornom vrecku na veste. Strieborná tabatierka. Vystrčil tučný; ukazovák a pichol ním do tabatierky.
– Prosím ťa, čo je to? Jimmy sklopil zrak.
– Tabatierka. Moja… no niekto mi ju dal.
Tony prikývol. Potmehúdsky sa zahľadel na Jimmyho.
– Niekto milý, čo? Nosíš ju na srdci.
– Náhodou je tam. 
Tony potriasol hlavou.
– Nenosil by som ju tam, Jimmy. Daj si ju nižšie. Nevyzerá to dobre.
Jimmy bol chvíľku v pomykove, no potom mu tvárou preblesla porozumenie. Pomaly vytiahol tabatierku z vesty a položil ju do vrecka na kabáte.
– Pravdaže! Zavádzala by, však?
Perellimu z tváre sa vytratil úsmev. Jimmy povedal brutálnu pravdu. Čo vie? Akiste čosi vie, šípi voľačo. A ak vie, kto mu to povedal?
Zo salóna viedla do haly krátka široká chodba. Jimmy bol už asi prostred nej, keď začul za sebou hlas. Obzrel sa a zbadal Minn Lee, bežala za ním. Vystrel ruky a objal ju. Zabudla na Tonyho Perelliho, čo stál vo dverách a pozoroval ich s otvorenými ústami, zabudla na Máriu, pobavenú a trochu zarazenú, lebo ženy z Máriiných kruhov sú konvenčné.
– Odchádzate a ani sa nerozlúčite, Jimmy? – vyčítala mu zadychčaná. – Ste šťastný?
– Prisahám, že som, – zašepkal. – Neviete, aký šťastný!
Zdvihla tvár a on sa sklonil a pobozkal ju. Nato sa pripojil ku Conovi O’Harovi, ktorý stál pri otvorených výťahových dverách a nahlas hundral a nadával na zverenú úlohu.
Minn Lee sa vrátila rovno do salóna. Nevidela ani Perelliho, ani ženu, ktorá mala nastúpiť na jej miesto. Neprítomne hľadela do prázdna a uvedomovala si len úžas, ktorý jej zachvátil myseľ a srdce. Perelli sa jej prihovoril, no neodpovedala. Celkom sebecky si želala len jedno: aby Jimmy spomínal na ňu po dobrom. Neželala si nič viac, len to. Pohybovala sa v akomsi opare údivu a zvedavosti, či sa to podarí.
– Hej! Počuješ ma?
Počula Tonyho zarevanie a obrátila k nemu usmievavú tvár. Aký bol veľký, báječný a mocný, a jednako…

– Prišiel si po mňa tancovať, Tony? – opýtala sa veselo. – Budem najkrajšou medzi ostatnými. Jimmy to povedal.
Keď odišla, stál Tony uprostred miestnosti ako stĺp. Bude medzi nimi najkrajšou, povedal Jimmy. Urazil sa. Hrozne sa urazil. A veď už rozhodol o osude Minn Lee, už sa rozhodol, že pošle Minn Lee do nového, hnusného života. Nebola prvou. Skoncoval s ňou, ako skoncoval s inými láskami, a potom už nemyslel na ne. Dokonca aj na výslní jeho priazne neznamenali preňho veľa, nie viac ako nábytok alebo výzdoba jeho apartmánu, ako jej povedal. A predsa ho ranila. Bol to bolestný objav, nová skúsenosť, dačo ohromujúce, neznesiteľné.
Počul Máriin nervózny smiech, no stál ďalej a neprítomným zrakom sa díval na dvere, ktorými prešla Minn Lee. Spamätal sa.
– Zamkla dvere, – povedal pomaly.
– No zbohom! Má milenca, – pospevovala drsne Mária. – To dieťa sa mi páči.
Potom sa však jej myšlienky vrátili k čomusi dôležitejšiemu.
– Kam išli tí dvaja? – spýtala sa. Neodpovedal.
– Con a Jimmy McGrath, – doplnila netrpezlivo. – Pán Perelli, ste hluchý?
Nebol ani hluchý, ani nemý, no myseľ sa mu celkom pomotala nad omračujúcim úkazom.
– Nepovedala „áno“, – pokračoval pomaly, – a nepovedala ani „nie“. Jednoducho si ma nevšimla… Bude najkrajšou ženou medzi nimi. Povedal to Jimmy.
Úsmev zmizol Márii z tváre a široké pery jej stvrdli.
– Idete tancovať, alebo tu budete rozmýšľať celú noc? Na ako dlho odišiel Con?
Tony sa strhol a ocitol sa v inej skutočnosti. Con bol preč. To bol jeho koniec. Zasmial sa.
– Bude preč akurát dosť dlho, – objal ju. Snažila sa mu vytrhnúť.
– Ste si prekliato istý, čo? Poďme tancovať. No zaviedol ju k veľkému kreslu a vtlačil ju doň.
– Nechoďte hore k tej zberbe, – prosil ju. – Seďme tu, nikto nepríde.
Pritiahol si ju a začal bozkávať. Odporovala len toľko, koľko vyžadovala takáto situácia. Bola konvenčná, potrpela si na slušné správanie, alebo aspoň zbožňovala slušné spôsoby.
– Vysokú mienku o sebe nemáte, čo? – odstrčila ho a dívala sa naňho. – A čo, keby niekto vošiel? Vaša manželka?
V pohľade mu vyhasol všetok jas a ona sa znova dívala do mŕtvych očí. Nahnevano vstala.
– Do čerta! Ak mi tu chcete ešte niečo bľabotať, tak si nájdem iného partnera.
Chcel ju zadržať, ale sa mu vyšmykla. Išiel za ňou do tanečnej siene a vzal ju chlapcovi, s ktorým tancovala.
?§ 17 §?
Isté je, mrmlal si Con, že Tony Perelli si nevie zadeliť čas. Keď kšeft, tak kšeft, keď zábava, tak zábava, ale miešať ich dovedna je proti všetkým pravidlám a tradícii Len prečo, do čerta, si policajti nemôžu vybrať svoj podiel za denného svetla? Ak ich sledovala dáka vyšetrujúca komisia, zaiste im prezerala aj účty v banke. A záleží na tom, či si plat berú na rohu opustených ulíc, alebo ho dostávajú šekom, pokiaľ majú v banke peniaze, o ktorých nemôžu povedať nič bližšie?
Za volantom sedel Jimmy. V ten večer akoby nemal nervy.
Con ho zvedavo pozoroval. Videl také neuveriteľné zmeny už u iných, ale nikdy by nebol očakával, že takéto niečo uvidí aj u Jimmyho.
– Ozaj, prečo išiel Kelly k Perellimu? – spýtal sa odrazu.
– Kelly? Con prikývol.
– Aha. Vošiel do budovy práve vtedy, keď si vychádzal. Veď si ho stretol.
Jimmy neodpovedal.
Po zelenom svetle zrazu zasvietilo červené. Zastavil auto.
– Tak ako si žiješ, Con? – spýtal sa ho.
Con obrátil hlavu a prekvapene sa naňho zadíval.
– Čo?
– Ako sa ti páči svet? Žiješ si dobre? Rád by si ďalej so svojou – manželkou a vôbec?
– Sa vie. A aj si budem, – uškrnul sa Con.
– Ak ťa vyložím nie celkom presne na mieste schôdzky.
Con spýtavo zahundral.
– Miesto, kam ideme, nie je celkom bezpečné, – vysvetľoval Jimmy. – Bude lepšie, ak ta pôjdem sám. Sadneš za volant a prichystáš sa odpáliť.
O’Hara sa zvrtol na sedadle.
– Čo to táraš? – spýtal sa pomaly.
– Vieš, Čo to znamená ísť na to miesto?
– Sa vie, že hej. Chvíľu bolo ticho.
Červené svetlo sa zmenilo na zelené a auto sa pohlo.
– Smiešne, – pokračoval Jimmy. Šomral si skôr pre seba ako pre spoločníka. – Až dodnes som nevedel, čo to znamená. V novinách sú také obrazy, nie? Miesto, kam ťa pošlú a kde nájdu tvoju mŕtvolu, označia krížom. Mŕtvolu odpracú, aby neurážala citlivých ľudí, a na tom mieste nakreslia veľký kríž.
– A koho posielajú na to miesto teraz? – spýtal sa Con pomaly a uvážene.
Počul krátky vzdych.
– Myslím, že nás, – odvetil Jimmy. – Aspoň mňa iste. Vyložím ťa, alebo bude hádam lepšie, ak ty vyložíš mňa, – trochu rozmýšľal. – Nie, bude lepšie, keď ja vyložím teba. Ak neuvidia auto, pomyslia si, že ich Perelli oklamal…

– Človeče, počuj, povedz mi to tak, aby som rozumel, hej? Posielajú nás na to miesto…? Ten špinavý Sicílčan?

– Asi áno, – povedal Jimmy vážne. – Neviem, prečo posiela teba, ale mňa posiela.
Con O’Hara vzrušene dýchal.
Kto ti to povedal? Jimmy sa usmial.
– Ktosi, kto by ma neoklamal.
– Minn Lee?
– Kto by ma neoklamal, – opakoval Jimmy. – Najlepšie, keď ťa vyložím tu.
Zabočil ku chodníku.
– Zblaznel si? – spustil naňho Con. – Ak je to pravda, tak načo ísť ta? Chceš ísť na to miesto?
Jimmy McGrath neodpovedal a v ťarbavej mysli Conovej skrslo podozrenie.
– Chceš zmiznúť s peniazmi, čo?
Jimmy rozžal svetielko pred sebou a vytiahol z vrecka obálku. Bez váhania ju otvoril a vybral hrubší balík čistých papierikov.
– To sú peniaze, čo mi zabezpečia pohodlný život do smrti, – povedal výsmešne.
Con O’Hara mu vytrhol balíček a s otvorenými ústami obracal papierik za papierikom.
– To nie sú peniaze… iba papier! – zašepkal.
– Tak vystúpiš?
Jimmy sa naklonil ponad neho a strmo otvoril dvere.
O’Hara váhal iba okamih. Skúmavo vyzrel do tmavej ulice.
Nikde nikoho.
Neďaleko uvidel úzku pasáž medzi dvoma vysokými činžiakmi
– Budem ta odtiaľ pozorovať, – vydýchol. – Choď, Jimmy… Máš revolver?
Jimmy pokrútil hlavou.
– Nepotrebujem revolver.
Zatvoril dvere, zakýval mu na rozlúčku a odštartoval. Prišiel na dohovorené miesto, zastavil auto a vystúpil.
Všade bolo pusto. Potom sa zablysli reflektory. Auto preletelo popri ňom s veľkým hukotom. Potom znova nič… Ale áno. Prichádzalo druhé auto. Išlo pomaly, celkom popri chodníku. Čoraz bližšie a bližšie… Záclonky boli stiahnuté
Niekoľko yardov od Jimmyho sa záclonka pohla…

Jimmy McGrath zmeravel. Hádam aj videl plamienky, čo vyšľahli z guľometu. No nič už necítil… nič…

Padol na chodník, nehybná mŕtvola. Zaplatil tak, ako očakával.
Neuplynie ani hodina a okolo mŕtvoly sa zbehne zástup novinárov, na prvých stranách chicagských novín budú jeho fotografie a na mieste, kde Shaunov účet bol napoly vyrovnaný, nakreslia kríž.
?§ 18 §?
Angelo vpúšťal inšpektora Kellyho. A ak ho pritom pochytili isté obavy, bolo to celkom prirodzené, lebo Angelo uvažoval zo všetkých gangsterov najjasnejšie, a na Kellyho tvrdej tvári zbadal možné nebezpečenstvo.
Medzi Kellym a ním existovala ťažko definovateľná sympatia. Kelly označil Angela za budúceho vodcu Perelliho gangu. Vedel, že keď vedenie vezme do ruky Angelo, zmenia sa nielen metódy, ale značne sa zlepšia aj ich vzťahy.
– Kde je Perelli? – spýtal sa drsne.
Poobzeral sa a videl prázdne fľaše od šampanského a poháre. Aj bez kvílenia gramofónu by uhádol, že večierok je v plnom prúde.
– Akurát pred chvíľkou zaskočil ku kamarátovi, – povedal Angelo rýchle.
Kelly sa usmial.
– Ku kamarátom zaskakuje len v pancierovom aute, a to nevyšlo z garáže.
Angelo sa neznepokojil, ani sa nezahanbil. Aj luhať patrilo k jeho povinnostiam. Začal sa správať dôverne.
– Je v tanečnej, s dámou, a to je pravda. Viete, aký je Tony sukničkár! Vypijete si, pán inšpektor? Zabehnem poňho.
Kelly sa prechádzal po miestnosti.
– Dnes tu bol vraj Mike Feeney. Angelo prikývol.
– S Mikom sme ako bratia. Kelly sa uškrnul.
– Hej, ako Kain a Ábel. Kde je to chlapča McGrath? Aj ten je brat?
Angelo sa sladko usmial.
– Niekde tu. Milé chlapča, pán inšpektor.
– Niekde tu? Videl som ho pri dverách, keď som vstupoval dnu. Nájdite Perelliho, chcem sa s ním pozhovárať.
Angelo kráčal k dverám, keď sa ho Kelly opýtal:
– Prečo ste usporiadali večierok?
– Ach, len taký malý v zimnej záhrade, – odvetil Angelo s ospravedlňujúcim úsmevom. – Tony nechcel robiť veľký, veď sú s Mikom kamaráti a Shauna pochovali len dnes popoludní. Prosím vás, koľkože tam bolo kvetov! Málo-máličko, iba osem áut! Shaun bol báječný v tej striebornej truhle, stála sedem veľkých. A na kvety dali najmenej päťtisíc dolárov, len si pomyslite, pán inšpektor. Päť veľkých sa vyhodilo za prekliate ľalie! A všetky tie peniažky mohli ísť nám, chudákom.
Vošla Minn Lee a sadla si na obľúbené miesto na gauči. V rukách mala rám na vyšívanie, večierok ju zrejme nejako obzvlášť nezaujímal.
Kelly jej priateľsky kývol hlavou.
– Vidím, ste v plnej paráde, Minn Lee.
Bola krásna v šatách zlatej farby, sedeli jej ako uliate. Obyčajne nosievala čínske šaty, ale v ten večer sa obliekla podľa európskej módy a zlatý ligot róby z Paríža sa miešal s jemnou pokožkou slonovinového odtieňa.
Pozrela na šaty a potom na inšpektora.
– Áno, sú pekné?
– Nádherné, – povedal Kelly sardonicky, ale ona to chápala doslovne a prvý raz ju počul smiať sa.
Pozoroval ju s rozpačitým mrakom na tvári.
– Nikdy som vás nevidel takú veselú, Minn Lee. Po myslite si, včera v noci sa mi o vás snívalo.
Zdvihla obočie.
– Ach, pán Kelly. Ja som si myslela, že sa vám sníva iba o väzniciach, povrazoch a zabíjačoch.
Zasmial sa.
– Myslievam na vás, žieňatko. Mám vás rád, a to je fakt.
– Naozaj? – povedala s dávkou koketérie. – Dnes je môj šťastný deň.
– To však neznamená, že si k vám zájdem, keď Tony nebude doma. Nevravte, že ste sklamaná, lebo nie ste. Faktom je, Minn Lee, že hoci ste prežili toľko čudných a nešťastných dobrodružstiev v tom svojom svete lásky, ja si vás vážim. Ste tu jediný skutočný človek.
Vyškeril sa na pomaľovanú povalu.
– Nepatríte sem, a to je fakt. V tejto miestnosti niet ničoho, čo by nebolo imitáciou niečoho iného. Celý apartmán je kópiou čohosi v Benátkach, obrazy sú kópiou čohosi v Ríme a nábytok akoby z oka vypadol modelom z Verony.
Bavilo ju to.
– Umenie bolo mojou slabou stránkou, – povedala zľahka. – Mám tiež byť replikou čohosi a odkiaľsi?
– Vy ste pravá, – odvetil. Opatrne sa poobzeral a spýtal sa: – Kedy odchádzate?
– Kto vám povedal, že odchádzam? – vyhŕkla. 
Tak teda vie, alebo tuší, pomyslel si.
– No, je už načase, aby ste odišli. Vídaval som tu tri dievčatá a vyzerali ako milión dolárov, a videl som ich aj odchádzať.
Prikývla.
– Viem. Chudery!
V hlase jej znela bezstarostnosť.
– Azda viete, odkiaľ váš chlap berie na všetku túto parádu peniaze?
Zľahka pokrčila plecami. 
– Pašovanie.
– 
Hej, pašovanie, – opakoval Kelly, – a ešte dačo iné. V Cicere má tri domy a v Burnhame dva. V každom po štyridsať dievčat. Každú noc zarobí dvetisíc dolárov.
Sedela pokojne s rukami v lone. Ani naňho nepozrela.
– Áno, viem, – priznala ticho. – Nie som dieťa. Pravdaže viem. Prečo mi to hovoríte?
Vedel, prečo jej to hovorí. Chcel, aby sa naľakala, rozčúlila, no dosiaľ ju to nepohlo ani najmenej.
– Dievča z najelegantnejšieho podniku v Cicere sa neráči s Tonym. Kradlo mu peniaze. Niekto má nastúpiť na jej miesto.
Z paniky nebolo nič. Naozaj jej na tom nezáležalo. Vycítil jej reakciu a nevychádzal ž údivu.
– Čože ma po tom! Mali ste mi to povedať včera, bolo by ma to ranilo. Dnes mi už nič neublíži. Koľko je hodín?
Kdesi striebristým hlasom zacilingali hodiny. Kelly pozrel na hodinky.
– Jedenásť. Prečo?
Na tvári sa jej zjavilo vytrženie. Či sa mu len zdalo, že jej líca trochu zbledli? V očiach sa jej mihlo čosi, čo nikdy predtým nevidel. Díval sa na ňu začudovane. Hľadela do prázdna.
– Jedenásť.
Ledva počul zašepkané slovo.
– Prosím vas, Minn Lee; čo sa s vami robí?
– Mlčte chvíľku!
Oči zavrela, ruky si položila na hruď. Bola ako zápalom oddanosti unášané božstvo.
– Prosím vás, Minn Lee, vyzeráte ako čínska kráľovná, – netajil sa obdivom.
Vystrela ruku.
– Pobozkajte mi ruku, – rozkázala mu, – v tejto chvíli som kráľovnou… som kráľovnou…! Po prvý raz v živote!
Držal ju za ruku, na ktorej sa ligotal veľký diamant. Zvedavo sa díval na prsteň a ohmatával kameň.
– To je teda jeden z vašich trblietavých briliantov. Prikývla. Jej myšlienky a srdce boli v tej chvíli celkom inde. Bolo by ho zarazila, keby vedel kde.
– Videl som ho už predtým, – vysvetľoval. – Nosilo ho každé dievča, čo tu žilo.
Spamätala sa, slabo sa usmiala a vzdychla.
– Áno, myslím, že áno.
– Jedného dňa vám Perelli povie, že ho potrebuje, vy mu ho dáte a už ho neuvidíte.
Zvedavo si prezerala prsteň, akoby ho videla prvý raz.
– Nepotrebujem ho, načo? Mne nič neznamená.
– Jedného dňa vás pošle do Cicera, – pokračoval v úvahách. – Viete, čím tam budete?
Prikývla.
– Povediete podnik, kam chodia elegantní páni.
– Nie!
Vyslovila to prudko a náruživo. Na chvíľu sa mu zazdalo, že sa preľakla.
– A potom, po roku, – pokračoval, – pôjdete do slabšieho podniku, kde pijú pivo a pálenku. A neskôr sa dostanete do tretieho podniku, kde po elegancii niet ani chýru ani slychu.
– Nie!
Chytil ju za plecia a strmo ju skrútol. Díval sa jej do tváre.
– Tak to bolo aj s ostatnými, Minn Lee. So všetkými. Každé dievča, čo bolo pani Perelliovou, skončilo kariéru v tom istom podniku.
Dlhšia odmlka.
– Viem však, ako by ste z toho vyviazli.
Aj ona vedela, ako z toho vyviaznuť, no on to nevedel. V myšlienkach sa zaoberal iba tým, ako zahnať Perelliho do klepca.
– Za polapenie Vinsettiho vraha by bola odmena stotisíc dolárov. Peniaze sú uložené v Union banke. Zavraždil ho Tony Perelli, vlastnoručne. Vy to viete.
Zúfalo mávla rukou a sadla si do kresla s vysokým operadlom.
– Myslela sem, že budete zaujímavejší, a nie ste. Teraz ste len policajt, a ja vás mám rada, len keď ste človek.
Kelly sa poobzeral a stlmil hlas. Vedel o všetkom, čo sa tu robilo, o všetkom. Vedel oveľa viac ako ona, vedel, ako sa Tony Perelli kompromitoval s O’Harovou ženou. O Márii mal veľmi presné a nepekné informácie. Aj v Chicagu mala priateľku a veľa sa chvastala skvelou budúcnosťou, čo ju očakáva. Ženy sa zhovárajú so ženami a tie zase s chlapmi. Nakoniec polícia tiež nastaví pozorné ucho.
Toto bol spôsob, ako ju prichýliť. Musí vedieť niečo o Márii a ak vie…

– Vy sa nemáte čoho báť, ani jeden gangster sa vás nedotkne. Jediné, za čo ich tu v Chicagu vešiame, je zavraždenie ženy. Možno sú naše poroty zbabelé, no prisahámbohu sú citlivé! Zaručujem vám bezpečnosť.
– Ste boh? – spýtala sa povznesene.
– Nie v Cicere, – odvetil. 
Začala sa vysmievať.
– Milý priateľ! Nebojím sa ani Cicera, ani elegantného podniku, ani špinavého podniku. Nikdy ta nepôjdem, nikdy, nikdy! Na to sa mám prirada.
– Nepoznáte Tonyho Perelliho. – povedal Kelly, ale ona sa len usmiala.
– Čo na tom? – namietla. – Snažíte sa ma rozzúriť a ja sa s nikým nechcem rozísť v hneve. Chcem odísť s peknými pocitmi voči každému.
To mu bolo novinou.
– Odchádzate, vážne? – dozvedal sa dychtivo. 
Prikývla
– Tony vie…? – a keď zavrtela hlavou: – Rád by som vám pomohol.
Znovu sa zasmiala.
– Ako môže pomôcť veľký náčelník detektívov?
– Nijako, – súhlasil. – Ani takému poriadnemu dievčaťu ako vy.
– Myslíte, že som poriadne dievča? – dráždila ho. Na chvíľu pozabudol, prečo prišiel, a nadvihol klobúk, že pôjde.
– Predsa som dačo pekné urobil pre vás… Nespýtal som sa, s kým odchádzate.
– A daromne by ste sa aj namáhali, – odbila ho. Pozrela do dverí. Stál tam Tony a usmieval sa na ňu.
Nebol to však Tony zo začiatku večierka, ale starý Tony, pozorný a nežný.
– Á, zabáva vás Minn Lee, pán inšpektor. Chceli, ste sa zhovárať so mnou?
Vzal jej z rúk vyšívanie.
– Čože robí moja maličká? Starého čínskeho draka… dajako ti tej výšivky nepribúda. Podívajte sa, – rozšafne prestrel pred Kellym vyšívanie. – Tá prekrásna práca, tie jemnučké pršteky. – Bozkal ich. – A teraz bež, ty Číňatko moje… Hneď prídem za tebou.
Kelly vystrel ruku.
– Zbohom, Minn Lee.
Chvíľu váhala, potom ju chytila a divadelne sa uklonila.
Tonyho to prekvapilo.
– Hm! Po prvý raz som vás videl podať ruku, pán Kelly.
– Prvý raz som tu stretol človeka, ktorému som chcel podať ruku, – odsekol mu inšpektor.
Díval sa na dvere – za Minn Lee.
– Ste ako jed, Perelli. Často som premýšľal, čo ste, a teraz už viem. Možno Judáš bol napoly Sicílčan. Sadnite si.
Perellimu na okamih zasvietili oči vraždou, potom sa s pretvárnym úsmevom obrátil k pozornému Angelovi.
– Sadnite si – vo vlastnom byte. Počul si, Angelo? Od opatrného služobníka sa však nedočkal odpovede.
Angelo bol citlivý na zmeny vzťahov medzi policajtom a gangsterom. Kelly hovoril tak, akoby niečo vedel.
– Moje kancelárie na policajnom riaditeľstve nie sú také pohodlné. Poslední ôsmi gangsteri, čo sedeli v mojom úradnom kresle, sú mŕtvi.
Tony Perelli sa znovu zdvorilo usmial a obrátil sa k svojmu nevoľníkovi o podporu.
– Pán Kelly nezmýšľa o nás pekne, Angelo. Ak sa niečo stane, ide sa za Tonym Perellim. Ak starosta Chicaga povie mizernú reč, ide sa za Tonym. Zmizne Vinsetti, ide sa prehliadnuť byt chudákovi Perellimu.
Angelo zo slušnosti prisvedčil
– Je to pravda, pán inšpektor.
Aké charakteristické pre Tonyho vytiahnuť ako argument Vinsettiho! Takáto bezočivosť priam vyrazila Kellymu dych.
– Vinsetti… Hm! Vybral si z banky tristotisíc dolárov, prišiel sem a už ho nikto nikdy nevidel.
Tony sa uškrnul. V tejto hre proti polícii a donášačovi vyhral na celej čiare a mohol triumfovať.
– Hej… a celý deň ste ho dali stopovať. Celé predpoludnie bol na riaditeľstve, nedržal jazyk za zubami… ten veľký, stopercentný zradca!
– Prišiel do tohto bytu, – trval na svojom Kelly.
– A ja som ho vykopol, – vyhlásil Tony. – Nechcem si začínať s takými hnusnými zradcami.
Kellyho už mrzelo, že sa púšťal do debaty. Bol by veľmi rád zvrtol reč na niečo iné.
– Prišiel do tohto bytu… a neodišiel živý, – zopakoval.
Perelli sa znova poobzeral a jeho zástupca urobil, čo sa od neho čakalo.
– Počujte, pán inšpektor, to vôbec nie je pravda. Prišli ste po desiatich minútach.
– Bola na dlážke krv? – Tony sa nahneval. – Alebo tu bola mŕtvola? Počul niekto strieľať?
Hovoril priveľa, strácal už rozvahu. Kellyho ľahkomyseľnú výzvu si pripúšťal k srdcu príliš vážne.
– To by nikto nepočul, – namietol Kelly. – Viem všetko o vašej pištoli… skvelá na intímnu prácu.
Perelli sa rozosmial, no len napoly úprimne.
– Nemá to hlavy ani päty. Vraj každého zabijem… Tony Perelli, Tony Perelli! Keby ho nebolo, nebolo by novín… Keby nebolo Tonyho Perelliho, museli by ho vynájsť!
– Počujte, pán inšpektor, vy by ste to mohli vedieť lepšie, – tvrdil Angelo, – nie veriť novinám!
– Bodaj by neboli ani jedny! – zašomral Tony jedovato.
Kelly ho celkom dobre chápal.
– Keby v Chicagu nebolo novín, nebolo by ani polície. Angelo pokrčil nosom.
– I ja vravím: Do pekla s novinami! – zaznel jeho komentár, keď na šéfovo znamenie vychádzal z miestnosti.
?§ 19 §?
Tony Perelli čakal. Niečo sa stalo. Bol citlivý na napätú atmosféru. Kelly sa s ním hral. Mal čosi za lubom… len čo?
Vedel o peknom prekvapení, ale Kelly sa ešte nemohol dopočuť o Conovi O’Harovi. No čo ako sa prehŕňal všetkými možnosťami, neprišiel na iné vysvetlenie.
– Nepočuli ste nič? – utrúsil Kelly bezstarostne, keď si z vrecka na veste vyťahoval dlhú čiernu cigaru. Kriticky si ju prezrel, odhryzol špičku a zapálil s nedbalosťou, ktorá striehnucemu Sicílčanovi hovorila veľa.
Tony sa usmial.
– Nie, na západnom fronte nič nové, – povedal Tony.
– Príma! – Kellyho čeľuste boli ako klepce. Keď povedal „príma“, nemyslel „príma“.
Prišiel s novinou. Tony to vedel. Čo to len bude? Kelly sa hral s ním ako mačka s myšou, a Tony nenávidel hru, v ktorej myšou bol on.
– Preto ste prišli? Spýtať sa ma na novosti? Za tri centy si môžete kúpiť Tribúnu. Verte mi, pán šéf, nikdy by som sa nenazdal, že sa ma budete spytovať, čo je nové v Chicagu!
Kelly sa prechádzal hore-dolu po miestnosti, ruky vo vrecku. S pôžitkom si pomaly poťahoval z cigary. Prezeral si prekrásne namaľované fresky, povalu s geometrickými vzorkami, obohatenú kópiami Rafaela, Tintoretta a majstrov talianskej školy. Zistil, že sú poučné. Potom sa pomaly obrátil k majiteľovi tejto nádhery.
– Perelli, koľko peňazí ťaháte zo všetkých tých svojich podnikov? – spýtal sa. – Pekné grošíky, čo?
Perelli pokrčil plecami.
– Poviem vám, lebo ste mi priateľ, – odvetil s dávkou sarkazmu, – a priatelia by nemali mať medzi sebou nijaké tajnosti, pravda? Do roka vyťažím pol druha, dva milióny dolárov. No mám obrovské výdavky. Vlani som minul milión dolárov zväčša na políciu. Je to hrozné, ako sa polícia dá podplácať. Koľkých mám na výplatnej listine! Nie je to demoralizujúce?!
Kelly sa kyslo usmial.
– Koľko beriem ja? – spýtal sa a Tony sa zasmial.
Bol natoľko smelý, že povedal, čo si o tom vždy myslel. Nevážil si policajta, ktorý odmietol úplatok, a pohŕdal tými, čo brali.
– Vy, ak mi dovolíte, ste blázon! Žijeme tak krátko, žime teda veselo. No nedá sa žiť veselo, keď je človek chudobný. Už päť rokov som nevidel desaťdolárovú bankovku. Tak sa má žiť! Ani neviem, že existujú také drobné ako desať dolárov!
Rozšafne pohyboval rukami. Hovoril to, čo si myslel. Chvíľu naňho samého zapôsobil jeho panovnícky majestát, unášal sa vlastnými činmi.
Kelly prikývol.
– Vaše dievčatá v Cicere až pridobre poznajú desaťdolárové bankovky, – nadhodil významne a Tonyho to zamrzelo.
Totiž keď sa hovorilo o jeho zdroji príjmov v Cicere, reagoval veľmi citlivo a nikdy nezabudol nahnevane protestovať a popierať, ak bolo treba. Medzi ľuďmi, s ktorými bol v bezprostrednom obchodnom styku, sa nerozprávalo o jeho ziskoch v Cicere. Hovoril o nich ako o hociktorom inom obchodnom podniku, dával veľký pozor na finančné operácie v týchto domoch neresti a celkove sa pýšil ich prosperitou. No ak sa nejaký reformátor alebo kazateľ odvážil spojiť Perelliho meno s týmito domami, hneď pozdvihol hlas a hrozil: Raz zažaloval isté chicagské noviny, ale bol natoľko rozumný, že obžalobu stiahol, ešte kým prišla na súd.
– Priateľ môj milý! – skoro nariekal. – Moje dievčence v Cicere! Nemám nijaké dievčence v Cicere, ani nikde inde. Nevedel by som brať také peniaze… Myslel som si, že ma lepšie poznáte, pán Kelly.
Vraj mu ublížil.
– Do neresti som nevložil ani dolár. Povie vám to každý, kto má pozná. To rozprávajú o mne len moji nepriatelia, ale nemajú dôkazy… sám viete, že niet dôkazov!
Kelly sa zatváril skepticky.
– Nemáte teda s nimi nič spoločné? Napríklad s podnikom „U leva“? – pripomínal Kelly.
Tony sa smutne usmial.
– „U leva“! Poznám to miesto, pripisujú ho mne. Čo sa mňa týka, vravím si klamte, ak chcete, mňa do toho nič. To nie je môj dom. Nepoznám dokonca ani chlapíka, čo ho vedie.
– To je dobre! – povedal Kelly srdečne. – Som rád. Že to počujem. Preto som aj prišiel. – Mocne si potiahol z cigary a vypustil kolieska dymu k pomaľovanej povale. – Dnes večer vtrhli do leva dobrovoľníci, dievčatá vyhnali na ulicu a Leva do základov vypálili.
Videl, ako sa Tonymu v tvári menili farby. Mohol si azda kontrolovať pohyby, ale nemohol kontrolovať prúdenie krvi v žilách.
– Čože? – vyskočil a ruky sa mu triasli, – To je lož! – V rozčúlení ledva lapal dych. – Boli by mi to už dávno povedali… Lev ma stál stotisíc dolárov.
Potom zúrivo vyštekol:
– Dobrovoľníci! Do čerta! Zišlo by sa ich trochu po kropiť olovom! Dobrovoľníci!
Pristúpil ku Kellymu a šibrinkoval mu päsťou takmer pod nosom.
– V Cicere niet polície? – zavrešťal. Inšpektor sa naširoko usmial.
– Mali by ste vedieť… vravíte, že ich máte na výplatnej listine. Načo sa trápiť? Dom nie je váš. Nevložili ste doň ani cent. Veď vám na tom nezáleží – či hej?
– Dobrovoľníci! – Tonymu sa triasol hlas. – Či tu naozaj niet zákona? – rozhodil v zúfalstve rukami. – Stotisíc dolárov, a nič som nepoistil!
Už sa nepretvaroval. Išlo o stotisíc dolárov. Stál pred holou skutočnosťou. „U leva“… Zhruba kalkuloval. To miesto ho stálo do dvestotisíc dolárov.
Kelly vypálil strelu a odchádzal.
– Teda som skončil, – povedal a potom akoby mu bolo čosi prišlo na um: – Mám pre vás aj dobrú správu: nik neprišiel o život. Keďže ste humánny, myslel som, že vás to poteší.
Tony bol už znova tým starým ľadovým Tonym, už sa ovládal. Jeho chladný mozog znova fungoval. Možno zmysel pre humor mal slabý, no jeho logika bola neprekonateľná. Keď sa Kelly obrátil, chytil ho za plece.
– Počkajte chvíľu, pán Kelly. Zhovárajme sa otvorene. Ešte vždy prudko dýchal a hovoril prerývano.
– Ste fajn chlap… priznám sa. Keď mi ukážete zelené, idem. Keď červené, zostanem pri vás. Viem, na čom som. No je len jeden spôsob, ako viesť toto podnikanie. Môj spôsob, nie? Keď odbachneme jedného alebo dvoch, čo tam po nich. Sú nevinní? Sú to občania? Povedzte mi! Sú to zabijaci, vrahovia, zlodeji, vlamači, vyvrheli, všetko! Čo stojí štát Illinois obesiť takého chlapa? Päťdesiat tisíc dolárov! Gangsteri odbachli štyristo ľudí… Ak sa vám to páči, ja som tiež gangster, to len tak medzi nami. Ušetrili sme štátu šesť miliónov dolárov… šesť nábojov po šesťdesiatich centoch, čo? Je to lacnejšie ako päťdesiattisíc dolárov. Nie sme dobrodincovia? Ak sa vám páči, sme hmyz, čo sa živí hmyzom.
Divý prúd jeho reči sa valil skoro bez prestávky. Kelly počúval, tajne ho obdivoval a otvorene sa zabával.
– Ohromné, – povedal. – Počúvam to tak často, že to pomaly viem naspamäť. McGrath je tiež hmyz?
Tony Perelli fľochol naňho. Vie dačo, či len tuší?
– Je to výborný chlapec, – odvetil sladko. – Jimmyho mám veľmi rád. Keby mi ten chlapec bol bratom, nemal by som ho radšej.
Kelly bol skeptický.
– Aj O’Hara je… brat?
– Fajn chlapík, – súhlasil Tony. 
– Kde sú… tí dvaja gentlemani? 
Tony sa zatváril záhadne, poobzeral sa, či hádam niekto nepočúva, a stlmil hlas.
– Vyšli si za dievčatami… Nehovorte to Conovej manželke.
– Vy a Mike Feeney ste starí kamaráti, čo? Znervózňujúci chlap tento Kelly. Skákal z jedného predmetu na druhý tak rýchle, že ho ledva vládal sledovať. Hádam to bol spôsob, ako niekoho nachytať… Podsvetie poznalo túto jeho zvláštnosť a tak si ju vysvetľovalo.
– Hej, Mike Feeney a my sme teraz dobrí kamaráti. Boli síce medzi nami menšie nedorozumenia.
– Patril medzi ne aj Shaun O’DonnelI? – prerušil ho Kelly.
Tony bezmocne rozhodil rukami.
– Viem len toľko, že je teraz všetko v poriadku. Kelly našpúlil ústa a oči upieral na chlapa, ktorého nenávidel.
– Čo platíte za to, aby bolo všetko v poriadku? – spýtal Kelly a Tonyho rozpaky boli trochu priumelé.
– Pán Kelly, niekedy hovoríte ako nemecká hudba, ktorú neviem ani čítať, ani hrať.
Kelly prešiel k hlavnému bodu.
– Poslali ste dnes niekoho na to miesto? – spýtal sa. Tony vyvalil oči.
– Dobrý bože, nie! Neurobil by som to ani prašivému psovi! Poslať niekoho na to miesto! Veď to je vražda! Vražda, pán Kelly! Je to zbabelé! Verte mi…

– Určite, – Kelly zhúžval klobúk v ruke. – Ty hnusný, špinavý zbabelec! To ti vravím na dobrú noc!
Videl, ako sa otvorili dvere. Minn Lee sa dívala úzkou špárou spoza svojho pána. Zacengal telefón. Kelly ukázal naň prstom.
– Odpovedzte, – rozkázal, – povedal som im, že budem tu.
Iba vtedy si Perelli všimol dievča za sebou. Obrátil sa, že si na nej vyleje všetku zúrivosť.
– Zmizni, – dychčal, – počuješ?… Vezmi si dákeho chlapa a zamkni dvere!
Keď telefón znova zacengal, Kelly pokročil k stolu.
– Nie, nie, dajte! – Perelli schmatol slúchadlo. – Prosím? – vyštekol. – Áno, inšpektor je tu, – podal slúchadlo Kellymu.
Bolo to zvláštne, že práve keď mu hrozilo nebezpečenstvo, keď stanovisko polície sa stalo hrozbou, keď prišli a podpichovali ho stratou Leva, myseľ mu úplne opantával priestupok tej, ktorá ho zradila a zrádzala by ďalej.
– Bozkal ťa na ústa, – hlas sa mu triasol. – Videl som ho, keď odchádzal od teba…

Utíšila mu svedomie umelá zúrivosť, ospravedlnila zločin, ktorý spáchal?
Kelly hovoril do telefónu. Minn Lee počúvala. Dobre vedela, aká je to správa.
– Hm!… Kedy sa to stalo? Hm!… ten chlapec McGrath? Mŕtvy?
Tony ju pozoroval. Videl, ako stŕpla a ako sa jej po okrúhlej jemnej tvári rozlial jas akéhosi vytrženia.
– … Na rohu Michigan Avenue a Deväťdesiatej štvrtej? Aha! Nikoho iného?… Nikto, čo? Len McGrath?… Je to isté?… O’Hara s ním nebol?
?§ 20 §?
Niečo prasklo a nôž zo slonoviny na rezanie papiera, s ktorým sa Tony Perelli pohrával, spadol k vázičke. O’Hara s ním nebol? Ušiam neveril.
– Dolu mám auto… Nedotýkajte sa mŕtvoly, kým neprídem.
Kelly tresol slúchadlo a keď letel von, prehodil len tak ponad plece:
– Zajtra ráno o deviatej sa hláste na riaditeľstve. Dvere buchli. Tony Perelli, osinetý od zlosti, sa zvrtol k dievčaťu:
– Počula si? Mne… Perellimu…  ako psovi…

Nepočula ho. Otvorenými očami sa uprene dívala na niečo, čo nemohol vidieť. Pery mala pootvorené.
– Jimmy! Och, Jimmy!
– Je v pekle! – vyceril zuby.
– Dnes večer bol v nebi, – zašepkala.
– Tvoj milenec, – zlostne sa škeril.
Hoci to povedal, neveril tomu. Nechápal, že by Minn Lee… Prv než mohol domyslieť, potvrdila jeho výrok.
– Milujem teba… Nemilovala som ho. Ale dala som mu všetko, čo chcel… všetko! Ach, bože, aká som šťastná! Urobila som čosi! Nežila som nadarmo!
Odvrátil sa od nej, akoby bola malomocná.
– Ty si… ty si urobila niečo? 
Prikývla.
– Vedel, že ide na smrť, a bol rád, – zašepkala. Tony zdvihol ruku k vlhkému obočiu.
– Vedel, že ide? Kto mu to povedal?
– Ja.
V jej hlase nebol ani náznak výzvy. Povedala len, čo sa stalo.
– A bol rád. Po tom, čo bolo…
– Ty si… – chripľavo zaškriekal. – Ty… ty, moja žena?
– Jeho žena, – povedala Mian Lee.
Nevládal preriecť slova. Vravela mu čosi, čo bolo strašné uveriť. Odrazu priskočil k nej a schmatol ju za hrdlo.
– Kde je Con O’Hara? – vydýchla.
Otázka ho priviedla k zmyslom ako úder. Con O’Hara… Nebol tam. Jeho nenašli. Ak vedel Jimmy, tak vedel aj on. Tonymu hrozilo nebezpečenstvo, skutočné nebezpečenstvo, pomstí sa mu chlap, ktorý nepozná strach a svojím spôsobom je chytrák, chlap, ktorého okrem urazenej márnivosti podpichuje aj osteň žiarlivosti. Con unikol z pasce.
– Idem do svojej izby, – riekla Linn Lee. Vystrel ruky.
– Choď do pekla, ty prekliata Číňanka, choď do pekla!
Potom mu hlavou preblesla nová myšlienka.
– Kelly… zhováral sa s tebou?
Prikývla.
– A ty si sa zhovárala s ním? Prezradila si niečo?
Oprela sa o organ a jeho ruky ju divo zdrapili za plecia.
– Povedala si mu niečo? Falošnica! Zamkla si dvere, Čo? A povedala si Kellymu…

Prstami jej tuho zovrel hrdlo a zadusil slová obrany. 
– Klameš, ty malá špinavá beštia! Perellimu napuchla tvár. V očiach sa mu ligotal diabol, ktorý bol jeho dušou.
– Vieš toho, do čerta, veľa, však? Vieš toho veľa?! Vyšklbla sa mu.
– Viem, že si zabil Vinsettiho.
– Vieš, čo…?
Povedal si to zo spánku.
Privliekol ju k stolu, hodil ju krížom cezeň a natiahol ruku za ťažkou bronzovou soškou. V zúrivosti bol démonom.
– Nezabi ma. Nebojím sa, ale Kelly povedal, že za vraždu ženy vešajú. Chcel, aby som ťa zradila a vzala si odmenu, ale ja som mu povedala… že ťa ľúbim.
A potom si Perelli uvedomil, že je tu aj divák Angelo. Stál meravo pri dverách s rukami zľahka položenými na bokoch. Ako bol Tony Perelli blízko smrti vo chvíli, keď dvíhal bronzovú sošku a Angelove prsty sa ovinuli okolo ťažkej hlavne automatickej pištole!
– Povedala si mu? – spýtal sa Tony znova. Pozrel na ňu a potom na Angela.
– Si skvelá, Minn Lee. Choď, – prepustil ju s veľkodušným gestom.
– Čo sa stalo?
V
Angelovom hlase bol kovový prízvuk. Tony to spozoroval.
– Pošli tie ženské preč… celú tú bagáž. Necch idú severným výťahom, – vydával rýchle rozkazy. – Je tam Tomasino? Hej? Kto ešte? – spytoval sa netrpezlivo.
Tony Ramano, Jake French, Al Marlo…
– Pošli ich preč. Nech si vezmú rapkáč a prečešú mesto… a nech spracujú O’Haru.
– Ale…

– Je zbabelec, – Tony sa nedal prerušiť. – Nechal chlapca ísť samého. Jimmyho dostali. Okolo tohto bloku nech sa nestrieľa, – varoval, –  Rozumieš? Postav k vchodu chlapa, nech ho vyzerá a dá signál. Ak príde sem, ja to už vybavím.
– Počúvaj, Con nemohol vedieť, že ide na to miesto, – protestoval Angelo v pomykove.
– Si tiež chumaj, či čo? Prečo sa teda nevrátil? To bol rozumný dôvod. Koniec koncov Tony bol celkove rozumný, dokonca aj v zúrivosti.
– Majú odísť všetky ženy?
– Všetky, – ale potom si spomenul. – Nie, O’Harova žena zostane ta.
– Ja idem s chlapcami? – spýtal sa Angelo.
– Nie, ty zostaneš tu. A zadrž ta zo dvoch-troch chlapcov. Keď sa ostatných strasieš, ja si tu naňho počkám. Choď, vyprevaď hostí a chlapcom povedz, kto ho zlikviduje, dostane odmenu.
Angelo rýchle vyšiel a Tony Perelli sa začal pripravovať. Podobné krízy riešieval aj predtým. Vo Vinsettiho prípade, hoci koniec bol nevyhnutný, sa príležitosť naskytla nečakane a skoro by ju bola prekazila Minn Lee, keď sa zrazu z ničoho nič zjavila. Vedela teda, stále vedela! Tony to tušil, ale nikdy sa jej neopýtal. Škoda, že také zvláštne tajomstvo bolo životne dôležité.
Minn Lee bola pevná, mala vlastné pravidlá. Nič nebolo istejšie ako to, že ak Kelly čaká na správy od nej, môže čakať do smrti. Jimmy bol mŕtvy… s ďalším prípadom sa teda tiež skoncovalo. Koniec koncov Minn Lee odchádzala a nemrzelo ho, že svojím správaním zmenšila ľútosť, ktorá by ho možno pochytila pri rozlúčke.
Zhasol všetky svetlá okrem lampy na stole. Vzal revolver, vytiahol zásobník a pozorne si poprezeral náboje. Potom položil revolver pod klobúk na lavičku pri organe.
Keď sa Angelo vrátil a oznámil, že už všetci odišli, bolo treba ešte čo-to pripraviť. Zatiaľ treba urobiť poriadok s Máriou. Myslel práve na ňu, keď vošla. Nebola v najlepšej nálade.
– Každý ide domov… to je pekný večierok, – ponosovala sa trochu drsne.
– Môj drahý anjel, my sme obchodníci, – tíšil ju. Zagánila naňho. Je čas na obchod a je čas na zábavu, a ona to nerada mieša dokopy.
– Obchodníci teda? Rada by som si s niekým vypila. Prečo idú domov?
– Oni idú domov, – povedal pichľavo, – ale vy zostanete.
– Na ako dlho?
Povedal a ona odula červené pery.
– Bez Cona? Nič iné by ste nechceli? – spýtala sa zdvorilo. – Myslím, že nič nedosiahnete, ste veľmi ostýchavý.
– Zostanete tu, – zahriakol ju Tony ostro.
Nebolo mu do žartov. V hlase mal niečo, čo ju poľakalo.
Vyskočila z gauča, kde sedela.
– Niečo prasklo… však?
– Hej, niečo prasklo, niečo sa stalo… hrozné, – povedal. – Zabili Jimmyho… Ako som ho mal rád!
– Zabili Jimmyho! – ledva to chápala.
A potom jej svitlo, že ak zabili Jimmyho, ani Con neobišiel na sucho.
– McGratha? – otvorila ústa. – Veď išiel s Conom… Išli spolu! Čo, do čerta, tým myslíte? Dakto ho odbachol?
Tony váhal.
– Áno, – povedal pomaly, – voľakto z Feeneyho bandy.
Cítila, že sa jej podlamujú kolená. Nebola to prvá streľba medzi gangstermi, s ktorou sa stretla alebo ktorá sa dotkla jej života. Poznala mužov aj ženy, s ktorými sa večer rozlúčila a ktorých ráno našli pri ceste v čudných polohách mŕtvych, ba horšie ako mŕtvych.
– Čo sa stalo Conovi? – nespoznávala si hlas. – Čo sa mu stalo? – chripela. – Onemeli ste?
Chcela prejsť popri ňom, ale ju zdrapil okolo drieku a vliekol nazad.
– Pusť ma, ty špinavec!
Zúfalo sa metala, chcela ho udrieť do tváre.
– Dobre teda, poviem vám. Con odcestoval, – presviedčal ju naliehavo. – Bol tu Kelly a telefonoval mu rovno z riaditeľstva.
– Kde je Con? Pustite ma!
O tom však nemohlo byť ani reči. Jedinou osobou, ktorú nesmela stretnúť, bol Con O’Hara. Mohla by hovoriť. Takéto ženy rady hovoria. Ak by ešte priliala benzínu do ohňa, kto vie, čo by sa stalo.
– Chcete, aby tu bol hneď teraz, čo? – spytoval sa jej divo. – Pred hodinou sa vám to tak veľmi nežiadalo. Neobjaví sa celú noc. Skrýva sa pred políciou. Myslia si, že on zabil Jimmyho.
Posledná veta mu prišla na um v poslednej chvíli.
– Počkám ho doma.
– Veci na spanie máte tu… načo ísť domov? Zostanete tu. Ak pôjdete domov, celú noc budete mať na krku policajtov. Zostanete tu.
– Nech ma porazí, ak zostanem!
Zápasila, ale bola bezmocná. Chytil jej tvár do rúk a vyvrátil dohora. Pritisol gamby na jej červené ústa.
– Con vás zabije, keď sa vráti, – mumlala.
– Zostanete? 
Prestala zápasiť.
– Kým sa nevráti Con… – odvetila.
?§ 21 §?
Bol opäť normálnym, zdvorilým Tonym, Otvoril pred ňou dvere.
– Izbu poznáte… Sám som vám ju vybral. Con je na ceste do Indiany, – upokojoval ju. – V noci sa nevráti.
– Nestane sa mu nič? Potriasol hlavou.
– Neexistuje.
– Iste?
Vraj isto-iste…

Prešiel s ňou kúsok po chodbe a čakal, kým zatvorila dvere. Keď počul šťuknúť kľúč, usmial sa. Akí slušní sú títo neslušní ľudia.
Angelo čakal. A s ním dvaja počerní chlapci. Tony sa vrátil do salóna, kde sa zatiaľ zjavil nový kus nábytku, veľký červený gauč a pred ním vystretý hodný kus látky rovnakej farby ako koberec. Vinsetti videl tento gauč a utrúsil o ňom akúsi poznámka, sčasti preto, že nebol celkom nový a ani taký nádherný ako ostatné kusy v salóne, a sčasti preto, že Vinsetti rád uvažoval a nikdy neodolal pokušeniu robiť poznámky o všetkom.
Zaujímavé, že Tonyho myšlienky sa v tej chvíli pristavili pri Vinsettim. Pripomenul ho Angelovi, ktorý zostal v salóne.
– Pamätáš sa na toho… na toho zradcu?
– Aha. – Angelo sa ani tak nezaujímal o históriu, tak ho zlikviduje Ramamo, – povedal.
– Poplašné zariadenie v poriadku?
Angelo hodil okom na malý vypínač a prikývol.
– V poriadku. Ale nepríde. Kto mu brnkol? Stál vo dverách, či nepočuje výťah.
– To chlapča, – ohúril Tony Angela.
– Chlapča! Veď ho odbachli… A nevedel, že ide na to miesto, ináč by nebol šiel.
Tony prikývol.
– Vedel.
Zavládlo napätie, potlačený nepokoj. Pri najjemnejšom šuchote sa obaja zadívali k dverám.
– Vedel, že ide na to miesto, a šiel? – spýtal sa Angelo nedôverčivo.
– Hej, hej, hej, – Tony bol netrpezlivý. – Už sa ma nič nepýtaj, Angelo. Bolo to tak… Vedel, že ide na to miesto, a šiel.
– Teda tak? – zatiahol Angelo. – Kto by to veril? Kto povedal jemu… Jimmymu… čo sa chystá?
– Minn Lee, – odvrkol Tony. – Ona mu povedala. Vzala si ho do izby, Angelo. – Hlas sa mu triasol. – Vzala si ho do izby, rozumieš?… Kým my ostatní sme boli tu, ona si ho vzala do izby a zamkla dvere! Bohuprisahám, to si odskáče!
Angelov jemný úsmev sa dal ťažko vysvetliť.
– Myslím, že toho vie dosť, aby mala o čom rozmýšľať…

Zaznel bzučiak. Signál, že sa na ulici zjavil O’Hara. Angelo si utrel čelo hodvábnou vreckovkou.
– Íha, nemyslel som, že sa vráti! Mali by ho spracovať v hale.
– V tomto bloku spracúvam ja, – povedal Tony ostro. – Nechcem tu mať nijaké škandály. Chlap, čo ho dostane v hale, zahryzne do zeme… Rozumieš?
Znova varovné bzučanie. O’Hara bol už v budove. Perelli výstražne zdvihol ruku.
– Zmizni, – zašepkal. – Ak ho netrafím, zasoľ mu ty. Ale všetko sa musí urobiť ticho.
Angelo sa vyšmykol zo salóna, Tony si zastal k organu a čakal. Počul, ako sa otvorili predné dvere. V hale zašuchotalo a potom sa dvere na salóne pomaly pohli a odchýlili. Zjavila sa pištoľa. Mierila na Tonyho Perelliho pri organe. Škára na dverách sa rozšírila a do miestnosti bokom vstúpil Con O’Hara. Klobúk zasotený dozadu a z bledej tváre mu hľadela smrť.
Tony zdvihol klobúk zo sedadla.
– Vitaj, Con! – oslovil ho zhovorčivo. – Už si sa vrátil? Spoločnosť sa už porozchádzala. Ja idem na prechádzku 
poď aj ty.
Smelo vykročil a nezastavil sa iba pri veľkom červenom gauči.
– Jeden z nás nepôjde na prechádzku.
Con O’Hara hovoril tak, ani čo by bol utekal hore schodmi. Od zúrivosti bol celkom bez seba. Ak ho ešte niečo zdržiavalo, tak to bola nezlyhávajúca gaunerská zvedavosť, čo mu asi povie taký istý gauner. Ale Jimmy iste neklamal, zomrel a dokázal, že hovoril pravdu.
– Jeden z nás zostane tu, – pokračoval, – a to budeš ty… ty falošný fičúr!
Tony sa usmial.
– Ožral si sa, či čo? Odovzdal Jimmy list tomu policajtovi?
Con O’Hara dýchal ťažko, nosom. Musel sa premáhať, aby mohol hovoriť.
– Hej, – povedal pomaly, – a je mŕtvy… Díval som sa na to… Neveril som splašenému chlapčiskovi… že nás posielaš na to miesto. Tak som pozoroval… Prišlo auto a vytiahli naňho rapkáč. Potom chvíľu čakali, vyzerali ďalšieho… mňa!
Na Tonyho širokej tvári prevládalo znepokojenie a smútok.
–
Nerozumiem… Čo tým chceš povedať, Con? Mys líš si, že ja, Antonio Perelli, som vás poslal na to miesto…!
– Hej, to chcem povedať, – odvetil druhý hrozivo.
– Svojho najlepšieho chlapa, – Tony bol celý strápený, – a Jimmyho, najlepšieho priateľa?
– Kde je moja žena?
– Odišla domov, – povedal Tony a oprášil si smietku z pleca.
– Odišla domov, áno? Je tu! 
Tony sa uškrnul.
– Och, ty si chumaj! Maj rozum, Con. Ak by bola tu, išiel by som von?
– Nejdeš von, – precedil Con pomedzi zuby. – Daj sem ten klobúk!
Vystrel ľavú ruku a vytrhol čierny plstený klobúk Tonymu z ruky. Revolver skrytý pod klobúkom vyštekol. Nebol to hlučný výstrel. Výbuch bol tlmený a za dverami nebolo nič počuť. Conovi vypadla pištoľa. Skrížil si ruky na prsiach a pomaly sa otočil, akoby chcel ujsť, potom ho sily opustili a klesol na kolená. Perelli vypálil ešte raz, už veľmi presne. Chytil klesajúceho Cona za krk a hodil ho hlavou dopredu na prestretú látku.
– Nezašpiň mi koberec, ty všivák, – povedal.
?§ 22 §?
Mária počula organ a vrátila sa do salóna. Veľký gauč zmizol. Nevidela ho, preto jej ani nechýbal. A neskôr, keď sa jej na polícii pýtali na gauč, poprela, že by ho bola videla. Keď jej ukázali červený gauč s dutinou, do ktorej sa pohodlne zmestil človek, nevedela si naň spomenúť. Vrátila sa k Tonymu, aby ho videla a počula hrať na organe
ale nie nadlho.
O tej noci sa hovorí mnoho zaujímavého, no jedno je isté: keď ponúkala Perellimu pery, všetko to, čo zostalo z O’Haru, nebolo od nej ďalej ako niekoľko yardov.
Cestou domov sa znepokojovala, či Con O’Hara neprišiel v noci domov. Do Tonyho bytu sa vrátila utrápená.
Angelo Verona sedel v salóne za účtovníckym stolom. Mal veľa práce, pretože bola práve výplata. Pred ním ležali tri hŕby peňazí. Keď vstúpila, vyškrtával zle zaúčtované položky.
Mala Angela rada. Napokon, každý ho mal rád. Bol v Chicagu najdôvernejším priateľom Veľkého šéfa a raz bude kontrolovať všetky tie veľké a dôležité podniky, ak mu to dožičí osud a ak dajaký zle naladený Feeneyho priateľ nenapíše za nejakou veľmi zaujímavou kapitolou jeho života „koniec“.
Keď vstúpila, práve telefonoval.
– … Nie, pán Perelli nie je tu. Kto volá?… Chicago Daily News? Choďte do pekla! Novinárom nemám čo povedať, nevieme nič, rozumiete? Nie je doma!
Tresol slúchadlom a zbadal ju.
– Myslel som, že ste sa nám stratili, – poznamenal sarkasticky.
– To bol Con?
Vzdychol si. Rozhovor akiste vypočula a ak si pletie Cona a Chicago Daily News…

– V telefóne? Nie, maličká, to nebol Con. Iba ak sa náhodou dal medzi redaktorov Chicago Daily News…, ako redaktor rubriky Zločiny.
Na sarkazmus nebola ktovieaká citlivá, dokonca ani na taký, čo sa nevyznačoval veľkou jemnosťou.
– Vrátil sa?
– Nie, – zahundral Angelo a znova sa pustil do práce.
Potriasla hlavou a vzdychla.
– Čakám ho už od desiatej… a ani slovo od neho. V skutočnosti sa jej veľmi uľavilo, keď prišla domov a zistila, že Con sa ešte nevrátil. No úľavu čoskoro vystriedal veľký nepokoj. Nesedela však so založenými rukami. Poprehadzovala a poprezerala si všetky róby a vyfintila sa, ako to vyžadovalo nové dobrodružstvo.
– Myslím, že si kúpil lístok na expres, – Angelo nezdvihol hlavu sponad práce. – Včera večer spomínal, že pôjde do Detroitu. Prosím vás, čo tí chlapci majú v tom Detroite? Každý ta ide
…
– Mne nespomínal, že ide do Detroitu. Telefonoval?
– Nie, – zamrmlal Angelo unavene, – netelefonoval. – A potom si na čosi spomenul. – Opytovali sa na vás z riaditeľstva.
– Na mňa? – vytreštila naňho oči. – Čo chceli? O mne nevedia nič.
– Možno nie. Pýtali sa len, či ste tu, a ja som povedal: „Čo je to za otázka!“ A potom sa ma už nič nepýtali.
Uľahčene si vydýchla. 
– Keby sa len ten Con ohlásil!
Angelo zložil pero. Pri hovoriacom stroji, čo bez prestania mlel hlúposti, sa nedalo pracovať.
– Počúvajte, pani O’Harová. Načo sa trápiť? V našom podniku sa často stáva, že chlapci musia na chvíľku odskočiť a sú preč celé týždne. My predsa nepredávame žuvačku.
No ju to neupokojilo.
– Vo večerných novinách nebolo nič? – spýtala sa. Angelo si prihladil vlasy a smutne sa zadíval na ňu.
Vedel by jej povedať mnoho, ale bol opatrný.
– Nie. Do domu štátneho zástupcu hodili granát, ale koho to, prosím vás, zaujíma? A potom je tam hodne o Jimmym.
– Čítala som to. – Z tabatierky vykladanej drahými kameňmi si vytiahla cigaretu a zapálila si. – Chudák!
– Veru, – prisvedčil Angelo. – Je to veľmi smutné. Myslel to naozaj. O Jimmym si prečítal každý riadok.
– Taký nezmysel! Jimmy bol skutočný chlap. Zrady v ňom nebolo ani za necht. Mohli ho poslať domov alebo k moru alebo na vidiek, a nebol by chytil pero, aby napísal oznámenie. Angelo rozmýšľal prečo. A veľmi šikovne vyriešil záhadu.
– Jimmny a Con odišli spolu, – pokračovala. – Pamätáte sa, Angelo?
Prikývol.
– Dačo tu neklape, – nervózne húdla svoje. Situácia vyžadovala dramatickejšiu lož. Angelo vstal z kresla a pristúpil k nej.
–  Počúvajte, pani O’Harová. Niečo vám poviem. Con sa vrátil asi o polnoci…

Od vzrušenia sa jej roztriasli kolená.
– Čo! Videli ste ho?
– Hej, – prikývol Angelo, – videl som ho a vyzeral veľmi, veľmi nebezpečne.
– Prišiel sem, – otvorila ústa. – Nespytoval sa, kde som? – nedalo jej dýchať. – Bol doma?
– Ale kdeže, vôbec! – Obyčajnú lož Angelo zimprovizoval poľahky, no tu boli komplikácie. – Povedal som mu, že spíte s Minn Lee a že ho Tony hľadá vonku.
– Nechcel ísť hore, alebo také dačo? – spýtala sa ticho.
Angelo sa usmial.
– To by som mu nebol dovolil.
Usmiala sa. Rýchle vlnenie jej pŕs naznačila Angelovi, že s Conom sa v tomto nedá žartovať.
– To bolo od vás ohromné. Bol by ma zabil!
– Na nmretie ešte nevyzeráte.
– Ale teraz úprimne, Angelo, – zdvihla cigaretu, ktorá jej bola spadla, a nohou zakryla vypálené miesto na koberci, – úprimne… Kam odišiel Con?
– Vravel som, – odvetil Angelo sucho, – do Detroitu. Vyňuchali ho tu newyorskí policajti za dáke pašovanie. Zazreli ho na ulici. Ledva sa im skryl.
To bola novina. Mária rozmýšľala.
– To za toho Joa Lereského? 
– Joa akého?
– Lereského, – opakovala ešte raz. Angelo pokrútil hlavou.
– O tom chlapovi som nikdy nepočul. Nehovoril mi nič… vraj povedala čosi naňho akási dáma.
Mária stála s otvorenými ústami.
– Stavím sa, že to bola jeho žena!
– Nevedel som, že je ženatý, – narážal Angelo cynicky, ale sarkazmus aj cynizmus boli ako hrach na stenu.
– Aspoň mi vravel, – zdvihla plecia. – Ale chlapom nemožno veriť. Nenechal mi tu odkaz?
– Nechal, – Angelo si spomenul na inštrukcie, čo dostal dnes ráno. – Kázal vám ostať tu, kým nedá o sebe vedieť. S Minn Lee.
Ešte vždy nevedela, či uveriť či nie.
– Áno, ale nemal peniaze, Angelo.
– Dal som mu dve veľké… Tony mi zato vynadal. 
Chytil ju za bradu a nadvihol jej tvár.
Mali ste nádherný život, maličká?
Prišlo jej na um jej postavenie v spoločností, alebo jej budúce postavenie.
– Dajte preč tie pazúry, áno? – pľasla ho po ruke. – Kde je pán Perelli?
– Tu ho voláme Tonym, – usmial sa Angelo. – Je na policajnom riaditeľstve… aj so svojim advokátom. Tu sa vám bude páčiť bývať. Je to najelegantnejší byt v Chicagu.
Mária sa dívala naňho podozrievavo.
– Odkiaľ beriete také výrazy „bývať“?
– Tony usporadúva skvelé večierky, – pokračoval Angelo. – Tohto roku chce ísť aj do Paríža. Boli ste už niekedy v Paríži?
Pokrútila hlavou.
– Je to vo Francúzsku, – poučoval ju Angelo. – Krásne mesto. To je tam, kde bol Napoleon. Počuli ste o ňom? Sám som počul o ňom len nedávno.
– Ale z Detroitu už mohol telefonovať! – Mária jednostaj húdla svoje.
– Už roky je pod zemou, – povedal Angelo náročky nechápavo. – Á, Con! No, to mohol. Lenže na riaditeľstve odpočúvajú rozhovory. Dobré ráno, Minn Lee.
Vyzerala čerstvo a sviežo, ako bezstarostná žena. Bola v bielych šatách vyšívaných zeleným. V ruke mala knihu a dlhý nôž. Stála pri veľkom stole a prerezávala francúzsky román. Mária zrozpačitela.
– Á, pani Perelliová. Dnes som vás ešte nevidela. Neviem, čo si o mne myslíte, že som tu celú noc spala bez manžela.
Minn Lee sa zadívala na ňu. Zdalo sa, že ju to zabáva.
– Vedela som, že budete spať tu. To bol prvý šach.
– Strašné, že sa mi manžel nevrátil.
Úsmev zmizol Minn Lee z tváre. Pokývala hlavou.
– Úbohé dievča!
– Ako to? – Mária sa namrzene mykla.
– Povedala som „úbohé dievča“, – usmiala sa Minn Lee. – Tak som to aj myslela. Tony ešte netelefonoval, Angelo?
Neodpovedal, ale sa nahol a vzal jej z rúk nôž.
– Prosím vás, Minn Lee, taký nôž by ste nemali brať do rúk. Je ostrý ani britva.
– Včera večer Tony zlomil nôž na rezanie papiera, povedala Minn Lee a vzala si nôž. Prezerala ho a prstom prešla po ostrí. – Myslíte, že niekoho zabijem?
Mária sa nedala odviesť od rozhovoru, v ktorom, ako to už u nej ani ináč nebývalo, figurovala na najpoprednejšom mieste.
– Nie je hrozné, že sa O’Hara neohlásil? Ten chlap ma donesie do hrobu.
– Tony vie, kde je, – poznamenala Minn Lee, – prečo sa ho nespýtate?
Mária sedela meravo vystretá s vyzdvihnutou bradou.
– Pána Perelliho som nevidela, odkedy mi večer zaklopal na dvere a zaželal dobrú noc, – tvrdila rozhodne. – Ani dvere som neotvorila, lebo boli zamknuté. V cudzom dome vždy zamkýnam dvere. Neviem, na čom sa smejete, pani Perelliová.
– Nesmiala som sa, a ak áno, prepáčte. Dnes som veľmi šťastná, vy nie?
Angelo, pozorný poslucháč, sa ostro zahľadel na Minn Lee, ale ani v tóne, ani v jej hlase nebolo náznaku zlomyseľnosti. Hoci na kritiku, či už priamu, alebo nepriamu, bola Mária veľmi citlivá, nevidela v otázke zádrapku.
– Šťastná? Pane bože! Nemáte srdca…
a ten chlapec… je vystretý? Je to hádam tá Číňanka vo vás, čo vás robí takou necitlivou?
Minn Lee sa slabo zasmiala.
– Áno, to je ten Orient vo mne.
Vzala knihu a vyšla na balkón. Mária čakala, kým myslela, že ju Minn Lee nepočuje.
– To si zapamätám… Orient. Poučím sa vždy rada. Veľmi milá dáma, táto pani Perelliová.
– Lepšiu už Tony nenájde, – tvrdil Angelo. Bol to neslušný komentár a Angelo to vedel.
– Nepovedala by som, – zamrvila sa.
– Pravdaže by ste nepovedali. Taký zázrak som ani nečakal.
Zdvihla ruku, aby zakryla zívnutie, a potom pomaly prešla k stolu. Začala si prezerať peniaze a účty, čo Angela hrozne nahnevalo.
– Čo robíte? Ste u pána Perelliho úradník. Pozrime len na tie peniaze. To je hŕba!
– Koreň všetkej neresti, – filozofoval Angelo a naprával porozhadzovanú kôpku. – Chlap, čo to povedal, nevedel o živote nič!
Minn Lee sa vrátila z balkóna a položila knihu na gauč. Angelo tušil čosi zlé, lebo si všimol, že si stranu poznačila nožom.
– A ešte niečo. Zabudol som vám povedať, pani O’Harová, že Tony, čo sa týka peňazí, je najskvelejší človek na svete.
– A nosí hodvábne košele po dvesto dolárov, – ironicky dodala Minn Lee.
– Nevravte! – na Máriu to zaúčinkovalo. – Páči sa mi, keď sa človek poriadne oblečie. Aj Con si potrpí na krásne šaty.
Angelo si myslel, že sa to už musí dajako skončiť.
Vtom buchli vchodové dvere. Dverami nebúchal nikto okrem Tonyho. Vošiel dnu, strhol si šál a klobúk a hodil ich sluhovi.
– Á, pán Perelli! – zvolala Mária. – Nevidela som vás od včera večera.
Ani si ju nevšimol. Vyšiel rýchle na balkón a poobzeral sa. Vrátil sa a hodil sa do kresla.
– Unavený? – opýtala sa ho Min Lee.
– To bol čertovský deň, – zachrochtal. – Na polícii som bol od deviatej až skoro doteraz.
– Zabával ťa inšpektor Kelly? – poznamenal Angelo a Tony zúrivo skrivil tvár.
– Ti poviem, ako ma tá sviňa zabávala! Spoj ma s najvyšším sudcom Raminským. Ten prekliaty policajt mi bude ešte jesť z ruky!
– Najvyšší sudca Raminski! – Mária otvorila ústa a naozaj mohla byť prekvapená, lebo sudca Raminski bol veľký šéf v politike Chicaga, človek s vysokým sudcovským postavením, a čo bolo ešte dôležitejšie, bol jedným zo skutočných vládcov Chicaga.
– Už som celý v tom, – povedal Tony. – Vláčili ma sem a ta, až sa mi hlava krútila. Z riaditeľstva na radnicu, z radnice na riaditeľstvo, z riaditeľstva do márnice, potom zasa na miesto, kde našli chudáka Jimmyho.
– Máš spojenie.
Angelo odovzdal slúchadlo šéfovi a Tony sa hneď prebral
– Najvyšší sudca Raminski?… Ta je Perelli… Antonio Perelli… – A potom zúrivo pokračoval: – Počúvajte, ako si to vlastne predstavujete s tým Kellym? Ten chlap ma preháňa ako psa. Mysleli sme si, že máte vplyv, nie? Pri voľbách som pretiahol na vašu stranu dve štvrte, nie?… Nestáli ma voľby päťdesiat veľkých? Čo?… Dobre, dobre, len sa s ním pozhovárajte. Vraj na radnici máte veľké slovo. Ste príma chlap, raz vás urobíme senátorom… Uvidíte… Kellyho treba prepustiť, rozumiete? – Hodil slúchadlo. – Vykrútim tomu chlapovi krk!
– Sudcovi! Až do tejto chvíle si Mária neuvedomila, akým velikánom je jej zvodca. Takto sa zhovárať so sudcom!… S niekým, kto môže odsúdiť na doživotie.
– Prosím vás, ale takto sudcovi… – začala.
– Mali by ste ho počuť, keď sa zhovára s prezidentom! – povedal Angelo. Tony vyceril naňho zuby.
– Len nebuď! prichytrý, Angelo. Daj mi čosi piť… Chianti… hocičo…

Ale Minn Lee už bežala po víno.
– Bol si v Cicere?
Angelo prikývol.
– S Levom sa nedá nič robiť – je to popol a dym.
– Počkajte, – Mária sa vášnivo rada miešala do všetkého. – Čítala som o tom. Bol to nevestinec, nie? Som hrozne rada! Tí dobrovoľníci by ich mali spáliť všetky! Ľudia, čo sa živia z takého podniku, sú obyčajní špinavci!
Tony sa len horko-ťažko ovládol.
– Naozaj? Nič o tom neviete, – hlas mu prechádzal takmer do revu. – Stotisíc dolárov… iba preto, že niekoľko chumajov chce potlačiť ľudskú prirodzenosť.
– Ľudskú surovosť! – namietala Mária. – To nie ja ľudská prirodzenosť zaobchádzať so ženami ako s dobytkom len preto, aby si dáky prašivý pes vložil do banky o niekoľko dolárov viac!
Angelo mu kýval, ale Perelli ho nezbadal.
– Teda tak, – povedal Perelli zlostne a hlas sa mu triasol. – Pretože vy všetci ste pokrytci a nechcete vidieť, že ľudia sú ľudia, a pretože sa neviete dívať pravde do očí, že tieto dievčatá hádam zachraňujú pred skazou iné dievčatá.
– Veľa ich nezachránia, to mi verte, odporovala Mária.
– Tak, vy sa teda v tom vyznáte, čo?
– Isteže sa vyzná! – vyškieral sa Angelo. – Má pravdu, Tony…
Tony už zbadal, že mu Angelo kýva. Nasilu sa zasmial.
– Tiež si myslím, – súhlasil. – Aj ja myslím na tie úbohé dievčatá… Stratili všetko.
Vtom vstúpila Minn Lee s vínom a Mária sa obrátila k nej.
– Hm! To musí byť hrozný život, čo, pani Perelliová?

– Nepočula som, – povedala Minn Lee.
– Tie domy v Cicere…

– Budete už čušať? – nahneval sa Tony. – Ako viete, čo si ony myslia? Možno sa im to celkom páči. – Pozrel na Minn Lee s povzbudivým úsmevom. – Dievča, čo vedie taký podnik, je ako princezná. Má nádherné šaty, krásny nábytok. Stretáva sa s priateľmi.
Odrazu chytil Minn Lee za ruku.
– Nebuď hlúpučká, – povedal. – Moja drahá, večer som k tebe nezašiel. Chudák Jimmy ma tak trápil, že som spal v pracovni.
– V pracovni… – začala Mária.
– Hej… spáva v pracovni, – povedal Angelo, vynášajúc košík s peniazmi z miestnosti.
– Videl si Jimmyho? – spýtala sa Minn Lee tak ticho, že Mária nepočula.
Prvý raz mu zlyhali nervy a nemohol jej pozrieť do očí.
– Áno. Bol nádherný. Usmieval sa, ani čo by to bol žart.
Videla, že sa mu vykrivila tvár. Jimmyho žart ho akosi dojal.
– Čakala som, že to tak bude, – povedala Minn Lee. – Nepočul si ešte niečo?… Myslím, ako umrel?
Tony pokrútil hlavou.
– Nie. Keď ta pribehli strážnici, bol ešte dve-tri sekundy nažive.
– Chudák, – povedala Mária konvenčne.
– Prečo chudák?
Minn Lee už odchádzala z miestnosti, ale ešte zastala a pozrela na Máriu s čudným úsmevom, hlbokým pokojom. Tak na ňu zapôsobila, že kým sa za bielou postavou nezavreli dvere, Mária mlčala.
– Tá ženská je záhada, – poznamenala Mária napokon srdito.
Tonymu bola záhadou aj otázkou. Najhlavnejšou a najnepríjemnejšou otázkou bolo, ako bude žiť bez Minn Lee. Nebude mu chýbať, keď odíde, ako odišli aj tie druhé, a bude nedobrovoľne patriť bohatým pánom v jeho elegantnom podniku? Bývali chvíle, že sa pri takejto myšlienke zdesil. Boli chvíle, keď mu takáto myšlienka bola neznesiteľná, keď sa v ňom všetko búrilo. Jeho pýchou však bolo, že je businessman, a preto nikdy neváhal obetovať svojim cieľom životné a ľudské šťastie.
Márii bola záhadou. Tonymu bola Minn Lee záhadou aj preto, že si začínal nerozumieť. Keď urobil plán, zdalo sa mu to také ľahké, nahrávala mu tak krásne, priam do rúk, robila všetko, čím ospravedlňovala jeho počínanie, ak vôbec potreboval dajaké ospravedlňovanie. Nepoznal Minn Lee. Okolo duše mala stenu a on nikdy nenašiel dvere.
Zadíval sa na krásavicu Máriu, ktorá mu ju mala nahradiť. Tu nebolo nijakej steny. Sadol si k nej a objal ju.
– Moja drahá, chýbal som ti celý deň?
Pozrela naňho zboku… Sladký a intímny pohľad porozumenia.
– Miluješ ma?
Mocne si ju privinul a našiel jej vyhýbavé ústa. Odtisla ho namrzene a s nechuťou vyskočila.
– Tony, čestné slovo, nemám náladu maznať sa… Som taká nervózna a najedovaná ako mačka. Kde je Con?
Prekvapil sa trochu prehnane.
– Con? Angelo ti nepovedal? Zaškúlila naňho podozrievavo.
– Áno, on mi povedal, ale ty nie. Zdá sa mi, že si dobrí vtáčkovia vymýšľajú všelijaké klamstvá. Odkiaľ to má Angelo vedieť?…

– Angelo vedel, – prerušil ja Tony, – ale vie držať jazyk za zubami.
Skúmala mu tvár.
– Ale čestne. Je pravda, že Con odišiel do Detroitu? Tony sa strojene chytil za srdce. Úsmev prešiel do smiechu.
– Vieš, že som si to myslela? Že ho pošleš preč… ty si, do čerta, chytrák. Myslela som, že máš plán, keď si ho včera večer posielal preč. No, vieš to zariadiť.
Tony sa spokojne usmieval.
– Možno.
Ešte niečo sa muselo vybaviť Mária bola, podľa vlastného úsudku, poriadna osoba a dívala sa na život prakticky. V jej čudnom svete sa manželstvá uzatvárali a rušili bez akýchkoľvek formalít. Začínali sa a končili odrazu. Za nikým sa nežialilo ani neplakala. Keď chlapec s niekým skoncoval, tak skoncoval. Keď dievča odišlo, tak odišlo. Vzalo sa to na vedomie a hotovo. A Con O’Hara – odišiel.
– Počúvaj, Tony, keď sa vráti, poviem mu všetko.
– Conovi? Ako sa ti páči. Vysvetlila mu svoju filosofiu.
– Klamať muža nepokladám za správne… myslím, ak ten druhý nemá vážny záujem. Je to hnusné.
Perelli sa naširoko usmial.
– Znamenitá myšlienka.
– Mám ich niekedy, – pripustila Mária a potom zvážnela. – Con prevráti všetko hore nohami. Je nebezpečný, – dodala na výstrahu.
Tony prikývol.
– Všetko to mi už povedal.
– Aj tak som s ním skončila. Nemožno si vážiť chlapa, čo nemá peniaze a nevie sa postarať o ženu.
Bolo sa treba porozprávať aj o inej, jemnejšej záležitosti. Podľa Máriinho zákonníka museli sa vykonať ešte isté životne dôležité zmeny. Pohodlia hlavou k dverám.
– Čo urobíš s tou…? – Nenazvala Minn Lee po mene. – To sa musí zariadiť, Tony.
To sa skutočne muselo zariadiť, ale nebolo to také jednoduché, ako si predstavoval. Mykol plecom.
– Ja som tiež skoncoval, – povedal. – Už ma nemiluje, – stlmil hlas, – oklamala ma!
Mária sa úprimne zhrozila.
– Aspoň človek vidí, že sa Ornamentálkam neoddá dôverovať…

Slovo nezaúčinkovalo. Rozpačité zakašlala.
– … cudzinkám. Ale nevyženieš ju z bytu, Tony? Ne znesiem, keď sa so ženami zaobchádza zle. Keď som pri šla ku Conovi, nesmel vyhnať dievča, s ktorým chodil.
Tony ju nežne pohladil po hlave.
– To je krásne! Práve to som čakal, že povieš. Si milé dievča, Mária. Takto ich nezmýšľa veľa!
– To je moja slabosť, – povedala, – hrám čestne. Rozprávala mu ešte o všeličom o sebe, najmä veľa dobrého, ale Tony nepočúval. Spomenul si na Kellyho sľub, ktorý bol skoro hrôzou.
– Prídem si pozrieť tú vašu ženskú, – vyhlásil Kelly s brutálnou otvorenosťou a prezradil znepokojivé vedomosti o Perelliho súkromnom živote. Povedal to Márii. Poplašilo ju to.
– Čo chce so mnou? – preľakla sa. – Neviem nič o vašich obchodoch.
Tony ju potľapkal po ruke.
– Nič to nebude, dušička. Chce sa zhovárať o Jimmym… Poznali ste sa.
Mária ho síce poznala, ale si ho ledva pamätala.
– Možno bude rozprávať o Conovi, – pokračoval Tony nedbalo. – Tak či onak, nechaj ho, nech hovorí on.
Pohŕdavo sa zasmiala.
– No, ak si myslí, že si bude robiť zo mňa blázna…
– Len sa nedaj vydráždiť. Jeho špecialita je vydráždiť človeka, – varoval ju Tony. – Bože môj, ako vie rozzúriť! A ak sa rozzúriš, pohovoríš…
Bola sebavedomá ako všetci jej druhu.
– Bude v kaši skôr, ako sa nazdá… – začala, ale ju zahriakol.
– Len, prosím ťa, nebuď ako O’Hara! Nemysli si, že si taká múdra, že mu stačí povedať niekoľko vtipov, a je to v suchu.
To ju už vyplašilo celkom.
Vo dverách stál Angelo a kývol mu rukou. Myslel, že ide o Kellyho, no nástupca mu ohlasoval iného hosťa.
– Vonku je Mike Feenej. Chceš sa s ním zhovárať?
Tony sa díval naňho a neveril.
– Mike Feeney. . kde? 
Angelo ukázal prstom za seba.
– Privliekol aj chlapcov?
Angelovi v kútikoch úst pohrával slabý úsmev.
– Nie. Nechal ich vonku.
Tony otvoril ústa. Shaun O’Doncell by mu to nebol nikdy dovolil. Shaun mal mozog… nie veľký, ale mal.
– Čo myslíš, načo prišiel?
Tony si spomenul na istú dôležitú záležitosť, o ktorej sa musel pozhovárať s Angelom. V skutočnosti ju nezabudol, len ju odsunul na menej dôležité miesto v mysli. Teraz prišla príležitosť. Ospravedlnil sa Márii a poslal ju do malého salóna. Potom sa vrátil k mladšiemu priateľovi.
– Angelo, – začal z mosta doprosta. – Zhováral som sa s advokátmi, bol tam aj hlavný účtovník. A stretol som aj istého chlapíka, čo mi povedal, že si do Európy poslal milión dolárov.
Angelo prikývol. Bola to vážna záležitosť. Peniaze boli jeho, ale do európskej banky ich nemohol poslať bez všelijakých a veľmi nešťastných následkov. Peniaze presunul veľmi šikovne a tajne a trvalo šesť mesiacov, kým sa všetko dokončilo. Lenže podsvetie má špicľov. Ani advokát, ani účtovník by mu to nebol povedal. Asi sa to dozvedel od nejakého bankového úradníka. Na tom napokon nezáleží.
– To je pravda, – prikývol Angelo. – V Taliansku mám starú matku a sestru, chcem sa o ne postarať.
– Vraj na akejsi kanadskej lodi máš kajutu, Angelo? Tonyho hlas bol zamatový ako predtým, ale chýbala mu jedna nedefinovateľná vlastnosť. A Angelo vedel, že háda.
– To je lož, – ohradil sa.
Naozaj bolo nemožné, aby sa Tony alebo jeho špicli dozvedeli o prenajatej kabíne. Objednal si ju prostredníctvom londýnskej agentúry a londýnskej banky.
Tony Perelli uvažoval nad odpoveďou, hrýzol si spodnú peru a prezeral vzorku na koberci. Potom odrazu obrátil reč, čo bolo zlým znamením.
– Ak by k niečomu došlo, kryť všetky východy, – povedal. – S Mikom si to skôr-neskôr musím vybaviť. Zariadil si, aby na narodeniny dostal miestnosti u Belliniho?
– Hej. Zapáčil sa mu jedálny lístok. Bola tam roštenka na írsky spôsob.
A potom si Tony hodnú chvíľu prezeral lakované topánky.
– Skvelé. Priveď ho.
Keď bol sám, vytiahol zo zásuvky automatickú pištoľu a vopchal si ju do vrecka pod pazuchou. Keď vstúpil Mike Feeney, prechádzal sa, ruky za chrbtom, zrejme zahĺbený v myšlienkach. Zdvihol oči a pozdravil hosťa.
– Vitaj, Mike.
Feeney sa opatrne poobzeral.
– Ďakujem.
Podozrievavo sa dívali jeden na druhého.
– Vytiahni knihu, – povedal Tony slávnostne.
Angelo vytiahol druhú zásuvku a vybral veľkú ozdobenú bibliu. Položil ju na stôl a otvoril ju v prostriedku. Tony siahol do bočných vreciek po revolvery s dlhou hlavňou a položil ich na otvorenú stranu.
– To sú moje.
Feeney váhal, vytiahol z vrecka revolver a položil ho na knihu, potom ho odrazu schytil, lebo si spomenul na isté zákernosti pri pokonávkach s latinskou rasou.
– Počkaj, je to talianska, alebo írska biblia?
– Je to stopercentná americká biblia, – vyhlásil Tony slávnostne.
Feeney sa díval na nezrozumiteľné písmo.
– Keď som to robil naposledy, oklamali ma. Ten podliak vynechal desať prikázaní.
– Tu sú všetky, – povedal Tony hlasne. – Zaplatil som za ňu päťsto dolárov u Lethebyho a Gothensteina,
Mike Eeeney sa uspokojil. Poznal Lethebyho a Gothemsteina, kupoval tam košele a vedel, že tam neklamú.
Počkal, kým odišiel Angelo. Nikdy nezabudol na Shaunovo varovanie: „Nespúšťaj z Perelliho jedno oko, ale z Angela Veronu obidve!“

Ustupoval chrbtom až k stene, odkiaľ dobre videl na dvere.
– Bol si vraj na riaditeľstve, Tony, hej?
Díval sa na dvere a nie na toho, s kým sa zhováral.
– Bol. Ponosoval som sa na vysoké ceny alkoholu, – zažartoval Tony.
Mike išiel bokom k veľkým dverám, vedúcim do zimnej záhrady, zľahka ich otvoril a nazízol. Tony ho pozoroval s rastúcim hnevom. Keď prišiel k druhým dverám, spýtal sa:
– Je tam niekto?
– Jedna dáma, – odpovedal Tony,
– Môžem pozrieť?
– Keď sa ti chce, – privolil Tony sarkasticky. – Ak si ešte nevidel nijakú ženu, ukážem ti fotografiu. Tvoja nedôvera je priam hrozná!
Feeney nazrel do miestnosti a jemne zavrel dvere.
– Budúci týždeň oslavujem narodeniny a rád by som na nich bol.
– Všetko najlepšie, – poznamenal Tony.
– Ďakujem, ale od teba nechcem nijaké vinše. 
Tony sa uškrnul. Toto ho skutočne pichlo.
Vedel, načo prišiel Feeney. Po chvíli to Mike aj vyzradil.
– Tony, včera si nedodržal slovo. Perelli pokrútil hlavou.
– Áno, je to tak.
– Nech ma ďas berie!… Všetko pokazil Con O’Hara. Feeneyho chlapcov to znepokojovalo. Hostiteľovi sa zdalo, že Mike neprišiel dobrovoľne a že návštevu mu vnútila jedovatá sestra.
– Vraj si čosi naznačil O’Harovi.
– Že by to vraveli? – nafúkol sa Tony. – Prečo by som ho posielal na to miesto a aj mu čosi naznačoval?
Mike sa stále obzeral a hľadal skryté nebezpečenstvo.
– Nikto tam nie je, Mike, čestné slovo. 
Feeneymu sa skrátila tvár do krivého úsmevu.
– Hej? Vinsetti vyšiel odtiaľto, ani nevedel ako. A on strieľal trochu lepšie ako ja. Prišiel sem a už ho nikto nikdy nevidel…

– To máš z novín… nespomínaj, – povedal Perelli. – Čoho sa ľakáš, Mike? Veď nemám ani železo!
Feeney rozhodil obrovskými rukami.
– Ani ja. To máš tak: alebo niekomu dôveruješ, alebo nedôveruješ.
Pritiahol si kreslo a sadol si hneď vedľa svojho gangsterského súpera.
– Neotravoval by som ťa, Tony, ale mám sestru. A ona zapára a zapára. Ani jednej žene sa nepáči, keď jej odbachnú manžela, hlavne ak má preňho sexappeal. A ona ho nemá pre nikoho iného.
– To je skutočne pech, – zamrmlal Tony.
– Nie je pekná, Tony, – čím väčšmi ohováral, tým bol dôverčivejší. – Fakticky je špatná ako čert, som jej brat a hádam to len viem. A potom, takej dáme nie je ľahko zmieriť sa so stratou svojho muža.
Zhlboka a rýchlo vdýchol a pristúpil k vecí.
– A čo Con O’Hara? Vysyp, kamarát.
Tony Perelli neodpovedal hneď. Zamyslene sa díval na hlupáka s mútnymi očami a rozmýšľal, aká zvláštna zhoda okolností vyniesla Feeneyho na vodcovské miesto.
– Na Cona O’Haru nemusíš myslieť, – povedal nakoniec. – Už som sa oňho postaral,
– Tak? – svitlo Feeneymu.
– To je všetko, – doložil Perelli. – Nedovolím, aby kydal na mňa špinu.
– Zobral si ho autom…

– Počúvaj, Mike, spytujem sa ťa, to ty robíš? Spytujem sa ťa, čo si urobil? Chodíme po Chicagu ako hlásne trúby?
Mike zdvihol ruku.
– Už nechcem nič počni. Tony, – povedal zdvorilo. – Vždy som vedel, že si príma chlap, extra klasa, no…

Vtom zaznel bzučiak. Feeney bol v okamihu na nohách a v ruke držal revolver. Odkiaľ ho vytiahol, kedy namieril, Tony nezbadal, no tento čin mu napoly vysvetlil, prečo má Mike dôležité postavenie gangsterského vodcu.
– Čo je to, do čerta? – spýtal sa. – Daj ich hore! 
Tonyho to očividne mrzelo.
– Prosím ťa, Mike, povedal si, že nemáš železo!
– Aký to bol bzučiak?
Tony si hlboko vzdychol.
– To o pánu Kellym. Oznamujú mi to, to je všetko.
– Načo ide sem Kelly? – zaujímal sa Mike.
Tony si povzdychol.
– Za pani O’Harovou. Prečo je pani O’Harová tu? Pretože je mojou ženou. Prečo je mojou ženou? Staraj sa o svoje prekliate krámy!
Mike Feeney vopchal revolver do vrecka.
– Nehnevaj sa… – začal.
– Nedôveruješ mi, Mike. A práve to človeka bolí. – V Perelliho hlase zaznievala ľútosť. – Vravel si, že nemáš železo, a mal si.
Bzučiak znovu zavrčal.
– Nechcem sa stretnúť s Kellym.
– Myslíš, že nevie, že si tu? Choď do salóna, je tam pani O’Harová. Nekurizuj jej.
Otvoril dvere do malého salóna.
– Mike, nevieš, ako si mi ublížil, – poznamenal, keď Mike Feeney rozpačito odchádzal k žene, ktorá prišla o manžela jeho pričinením.
?§ 23 §?
Inšpektor Kelly obyčajne nestrácal hlavu. Mal do činenia so situáciou, ktorá bola komplikovanejšia ako hocikde inde na svete situácia polície môže byť. Proti nemu stála najdokonalejšie organizovaná banda zločincov. Boli to ľudia, ktorým obrovské bohatstvo pomáhalo vykupovať si imunitu pred zákonom. Ich priateľov by našiel v najexkluzívnejších kruhoch. Podplácaní politici tancovali na ich nôtu.
Okrem toho mali tichú podpora v každom občanovi, ktorý tajne kupoval liehoviny. Im boli gangsteri iba eskortou zaisťujúcou bezpečná dodávku pašovaného alkoholu, ktorý si kupovali vážení občania pre vlastnú potrebu alebo na pohostenie svojich známych. A čo mal za sebou Kelly? Polícia, zväčša skorumpovanú. Chlapov, čo boli na výplatnej listine likérových barónov, vysokých dôstojníkov, ktorí prijímali „pôžičky“ od Perelliho a jemu podobných.
– Všetko je beznádejné, celkom beznádejné, – povedal zástupcovi, keď odchádzal k Tonymn. – Raminski mi telefonuje, čo mám robiť a ako sa správať pred jeho veličenstvom vojvodom Perellim! A ja to musím urobiť! Môžem buď odísť, alebo úradníčiť, dávať si však pozor, aby som neurazil city gangsterov, ktorí sa priatelia s ľuďmi na vysokých miestach! Už som sa rozhodol, – pokračoval zachmúrene. – Odídem! Nech sa príde utrápiť niekto iný, alebo poriadne zazobať. Čo sa mňa týka, Perelli vyhral.
Život policajného inšpektora bol neistý. Kariéra mu deň čo deň visela na vlásku. Gangsteri zavraždia niek ho významného, zistí sa, že ktosi z jeho podriadených spolupracuje s gangstermi, príde vyšetrovacia komisia, 
to všetko znamenalo skazu. Vymenujú nového šéfa, ktorý bude dávať novinárom optimistické interview, začnú sa rôzne vyšetrovania, zatvoria sa putiky, skonfiškujú rulety a iné podobné zariadenia. A keď nová metla poriadne vyzametá, všetko pôjde po starom, kým nepríde zas niekto nový.
Perelli… len keby dostal Perelliho! Čo sa už o tom s Harriganom narozmýšľali! Ale na Perelliho bola polícia prikrátka. Mal špicľovské oddelenie, mal vycvičených advokátov, tajné cestičky, ktorými unikol z nebezpečenstva.
Kelly práve odchádzal z riaditeľstva, keď pribehol za ním úradník. Vrátil sa, aby si poznačil niekoľko zaujímavých noviniek. Vzal si poznámky, sadol do auta a išiel k Tonymu na návštevu, ktorú pokladal za poslednú.
Harrigan sa pripojil k nemu. A tomu hlavný inšpektor Kelly prezradil, aká beznádejná je ich situácia.
– Máme nejakú šancu len vtedy, keď stratí Angela, len on v tej bande má rozum, Harrigan! Tony Perelli nevie, za čo všetko môže ďakovať tomuto vtáčikovi.
– Feeneyho banda ho nikdy nechytí, – pochyboval Harrigan. Kelly sa sucho zasmial.
– Nebude to Feeneyho banda, ale zákon prírody, lákajúci Angela Veronu na slnečný juh! Ten chlapec je múdry! Ak sa mu podarí zmiznúť a neozdobiť prvú stránku Tribúny fotografiou miesta a krížom namaľovaným tam, kde ho našli, tak je najmúdrejší zo všetkých!
Prišli k bloku, kde býval Perelli. Keď inšpektor vystupoval z auta, lenivo sa k nemu prikradol tajný.
– Mike Feeney je dnu, – povedal. – Na jednej strane ulice sú jeho zabijaci a na druhej Perelliho. Nemyslím, že by dačo začali.
Kelly nechal zástupcu na chodníku a vošiel do výťahu. Vpustil ho Angelo a obšťastnil ho jedným z najsladších úsmevov. Angelo mu bol sympatický, preto sa mu uškrnul nazad.
Keď vstúpil do salóna, všimol si dve kreslá pri sebe. Vedel, že sa konala typická gangsterská porada. Na stole ležala biblia, no po Feeneym ani chýru. Zadíval sa na knihu, prevrátil niekoľko strán a pozrel na ostražitého Perelliho.
– Dúfam, že som neprerušil rodinnú pobožnosť, – poznamenal sardonicky.
– Nie, práve sme skončili, – odvetil Perelli s vyberanou zdvorilosťou.
Kelly očami znova prebehol po salóne.
– Vašich speváčikov som videl vonku a požiadal som pána Harrigana, aby ich nespustil z očí, keby si náhodou zmysleli porušiť zákon o používaní zbraní.
Pomaly zatvoril knihu, oprel sa o stôl a pozoroval Tonyho, ktorý dával na miesto kreslá. Angelo bol neobyčajne elegantný v novom kašmírovom obleku a ružovkastej hodvábnej košeli.
– Vyparádili ste sa, Angelo.
Angelo naňho pozrel a pokrútil hlavou.
– Nerád vidím, keď ste šťastný, pán inšpektor. Dakomu sa zle povodí.
Inšpektor sa zasmial.
– Naozaj, Angelo? Kde je tá krásna dáma?
Nevysvetlil bližšie, ktorá krásna dáma, ale obaja mysleli na Máriu.
– V salóne, – povedal Tony. 
Kelly vyceril zuby.
– Salón… zimná záhrada… vy, chlapci, viete žiť… pokiaľ ste nažive… – A potom náramne zdvorilo po žiadal: – Boli by ste takí láskaví poprosiť pani O’Harovú, aby sa unúvala?
Tony sa necítil najpríjemnejšie, a mal aj prečo.
– S pani O’Harovou je istý môj priateľ… – začal, ale Kelly mu nedal dohovoriť.
– Viem… Pán Michael Feeney. Veľmi rád by som ho vidieť.
– Chcete od neho niečo? – spýtal sa Tony.
– Hej, – prikývol Kelly výsmešne, – jeho autogram! Počul hlboký vzdych a poobzeral sa.
– Na môj veru, nerád vás vidím veselého, – priznal sa Angelo úprimne. – Lepšie by bolo, keby ste nás tu preháňali.
Kelly sa zabával.
– Hneď vás popreháňam, – zavolal za odchádzajúcim Angelom.
Potom položil na stôl klobúk, zapálil si cigaru a nepriateľsky pozoroval Tonyho.
– Dúfam, že sme vás dnes ráno neotravovali, pán Perelli, alebo nepovedali niečo, čo by ranilo vaše city, alebo znížilo vašu dôstojnosť, alebo také niečo.
Jeho mimoriadna pozornosť zvýšila Perelliho nepokoj. Sarkazmus ho rozčuľoval a plašil.
– Na stôl som mal dať kvety, – pokračoval Kelly, – keby som si bol len spomenul! Niekoľko ruží alebo iné vaše obľúbené kvety. Neviem si nateraz spomenúť, aké vzácne kvety objednávate na pohreby, ale bude to čosi drahé.
– Veľmi zábavné, – uškrnul sa Tony.
– Hlavne, že vás to zabáva, – povedal Kelly. – O to mi ide. Podľa všetkého musím byť k vám zdvorilý, pán Tony Perelli. Tak vás volá… môj priateľ pán Antonio Perelli.
Tonyho prekvapenie by azda oklamala každého okrem toho, koho chcel oklamať.
– Môj priateľ? Nerozumiem. Hovoríte o…

– Telefonoval mi najvyšší sudca Raminski, vraj sme s vami nezaobchádzali pekne.
Tony pokrčil plecami. Uvedomil si, že sa trochu poponáhľal s ponosou. A Angelo varoval.
– Keď prídete nabudúce, nezabudneme priniesť nie koľko vankúšov, – pokračoval Kelly. – Čo skutočne nenávidím, je, keď o policajnom riaditeľstve rozchyrujú, že sú tam neslušní.
Poobzeral sa, keď vyzývavo vstúpila Mária a za ňou bojazlivo Mike Feeney.
– Pozrimeže, koho tu nevidím! – čudoval sa Kelly. – Klaniam sa, Mike.
Feeney sa znepokojene zaškeril.
– Dobrý deň, pán Kelly.
– Nevravte mi „pán“, Mike, – namietol Kelly. – Vám som iba policajt, čo si koná povinnosť. Dovolili by ste sa mi spýtať, prečo vystavujete svoj život nebezpečenstvu v tomto, – poobzeral sa po miestnosti, – v tomto duchovnom bordeli?
– S Tonym sme kamaráti, – povedal Feeney. Inšpektor sa zabával.
– Aha! Tak zato na Michigan Avenue vejú zástavy! Feeney hľadel naňho skúmavo a ustupoval k dverám.
– Potrebujete ma, pán inšpektor? Kelly prikývol.
– Ako staré hriechy, len vás nemôžem dostať, Mike, – položil ruku Mikovi na plece. – Dostane vás on, – mykol hlavou k Tonymu. – Potom však už nebudem mať z vás osoh… keď budete na márach. Tak chudák Shaun odišiel, čo?
– Odišiel, – prikývol Feeney smutne.
– Smutné, – smútok v Kellyho hlase bol ako pravý.
– Ďalšia obeť vede, čo? Vy ste odbachli jedného a Tony odbachol druhého. Mária sa zvrtla.
– Ako to? – ozvala sa, ale Tonyho upokojujúci úsmev stlmil na chvíľu najhoršie tušenie.
– Nevšímaj si inšpektora, on jednostaj vtipkuje, – povedal. – Čo chceš?
Minn Lee vošla ticho do salóna. Neodpovedala. Zvedavo sa dívala na Kellyho.
– Vy ste dostali Jimmyho a Tony Cona O’Haru, – pokračoval Kelly.
– To je hnusná lož! Tony nevyšiel celú noc!
Mária blčala. Snažila sa kontrolovať, čo hovorí, a bola by si odhryzla jazyk za taký chybný krok, no bolo už prineskoro.
– Vedeli by ste to dosvedčiť?
– Áno, vedela, pán Chytrý, – povedalo dievča vyzývavo. – Ak chcete vedieť, kde je môj manžel, tak sa radšej spýtajte newyorských policajtov, čo ho vyhnali z Chicaga.
Tony sa uprene díval na ňu, no hypnotizmus mu nateraz zlyhal. Potom sa oddane odovzdal do vôle osudu,
– Teda naháňala ho newyorská polícia, čo? – povedal Kelly pomaly. – V meste niet ani jedného detektíva z New Yorku. Chceli ho zbaliť za niečo, čo urobil v New Yorku, je to tak? Za čo? Z New Yorku ho nežiadali. Kto vám to natáral?
Mária stála s odvrátenou tvárou.
– To je všetko, – povedala.
– Kto vám natáral, že uteká pred newyorskon políciou a že preto zmizol? – spýtal sa Kelly, ale Mária mlčala. – Viem, kto vám to povedal… Chlap, čo ho odbachol.
Zvrtla sa. Tvár jej priam horela.
Chvíľu sa na ňu Kelly uprene díval a potom sa k nej pomaly približoval.
– Je v márnici v Lake Side.
Zbledla a padla na gauč.
– Niekedy v noci ho vyhodili na pobreží, – pokračoval Kelly. – Našli ho päť minút predtým, čo som odchádzal z úradu.
Angelo a Minn Lee vyniesli vzlykajúca hysterickú ženu zo salóna.
Jednému pozornému divákovi konečne svitlo v hlave. Mike Feeney pukol prstami.
– Tak to má byť, čo? – spýtal sa Kelly. – V poriadku, môžete odísť.
– Počúvajte, pán inšpektor, ja o tom nič neviem, – protestoval Feeney.
– Nechcete. Ale o Jimmym McGrathovi viete asi veľa, – udrel naňho Kelly ostro.
– Toho chlapíka som nikdy nestretol, – zaskučal Mike.
– Nikdy ste ho nestretli, hm? – Kelly sa mu prizeral. – Teraz ste už takmer Veľký šéf, teraz také čosi robí za vás niekto iný. Tak, tak, kamarát, vždy ste mali ambície. Ešte ste boli len v polepšovni za krádež, a už ste snívali o vlámaniach do bánk.
Feeney považoval za výhodné zmeniť rozhovor.
– Počúvajte, pán šéf, neprišli by ste na večierok, čo usporiadam na svoje narodeniny? V reštaurácii Bellini. Skvelá partia… Sudca Griehson, sudca Rosencrantz, najvyšší sudca Aschen…

– Nie, ďakujem, – odmietol Kelly stroho. – Ja právo neštudujem, ja ho praktizujem.
Feeneyho sa narážka nedotkla. Veselo zakýval na odchod a zamieril ku dverám.
– Mike! – Kelly ho zavolal nazad. – Keby som bol vami, verte, nerobil by som ten večierok u Belliniho.
Tony a Angelo si vymenili rýchly pohľad.
– Čo? – spýtal sa Feeney omráčený.
– Len to, – odvetil Kelly. – Nerobil by som ten večierok u Belliniho. Skúste niekde inde, potom možno budete oslavovať aj ďalšie narodeniny.
Tupý Mike sa díval z jedného na druhého a pomaly mu svitalo.
– Ďakujem vám, pán inšpektor, – zamrmlal.
– Neďakujte mi, – Kelly odhalil zuby v neveselom úsmeve. – Chcem vás poslať na druhý svet podľa zákona. O tú kaviareň máte veľký záujem, čo, Tony?
Perelli mlčal a Feeney si zhlboka vydýchol.
– Možno som hlúpy, ale vždy sa rád poučím, – zahundral a vyšiel z miestnosti.
– Spytovať sa vás, gentlemani, na Cona O’Haru by bola strata času, – povedal Kelly. – Pozhováram sa s tou ženskou.
– Nemôžete sa s ňou zhovárať, pán Kelly, – namietla Minn Lee, ktorá práve vošla. – Správa sa ako nenormálna.
– Ako nenormálna, a ty si ju nechala? – skríkol Tony. – Nechala si ju len tak… samu…? Zavolajte ošetrovateľku, lekára…

Vybehol z miestnosti. Počuli ho kričať: „Už idem, Mária!“

– Perelliho nešťastie je práve v tom, že má srdce ako dieťa, – poznamenal Kelly. – Často som rozmýšľal, prečo ten chlap nie je riaditeľom detského domova alebo šéfom podnikov, ktoré ho zaujímajú.
Minn Lee sa zamyslene usmiala.
– Vám neurobí nič dobre, a mne neurobí nič zle. 
Kelly potriasol hlavou.
– Ak jestvuje niečo, čo by si nezaslúžil, tak práve to. Ste ešte vždy tu? – Prikývla. – Neviem, či som tomu rád, či nie.
A znova ten jej vzdušný úsmev. 
– Dnes nech nie, a zajtra áno, – zašepkala. 
Kelly pristúpil k dverám, ktorými vyšiel Tony, otvoril ich a vyzrel. Potom ich zatvoril a vrátil sa k dievčaťu.
– Keď strážnici prišli k Jimmymu, práve umieral, – povedal ticho, – a zašepkal len dve slová: Minn Lee.
Tvár sa jej rozžiarila.
– Myslel som, že budete rada, keď vám to poviem. Keď odchádzal, chytila ho za ruku a bozkala mu ju.
– Nerobte to, dieťa, – zahundral.
– Je to starý čínsky zvyk, – vydýchla.
Pohladil ju po ruke a vyšiel. Stála ako vymenená, ruky stisnuté, v tvári blaženosť, akú ešte nikto neprežíval. Potom sa spamätala, zdvihla vankúš povaľujúci sa na zemi, položila ho na diván, vyšla na balkón a zadívala sa na veže a strechy Chicaga. Počula vravu a buchot. Dvere sa rozleteli a vstúpil Tony. Napoly niesol a napoly viedol Máriu. Zaviedol ju ku kreslu a nežne ju usadil. Ustavične jej vravel všelijaké nežnosti.
Rozstrapatená žena v kresle bez prestania a vytrvale bľabotala a vzlykala. Tony celkom zabudol na Minn Lee. Jeho myšlienky sa sústredili na ženu, za smútok ktorej priamo zodpovedal.
– Moja drahá, milá…

A potom zbadal Minn Lee.
– Dones trochu vína. Kde je Angelo? Kde je Kiki? Neodpovedala mu, ale rýchle vyšla. Tony si pritiahol Máriinu hlavu na prsia.
– Och, ty moja, moja drahá, – bozkával jej vlasy.
– Taká smutná a taká krásna!
– Tí lotri, – fikala. – Zabili mi Cona! Tony zdvihol hlavu.
– Bude mať skvelý pohreb, Mária, – tešil ju.
– Ukážem Mikovi a jeho chrapúňom, ako má vyzerať pohreb! Dvadsať veľkých… Nezáleží mi, koľko miniem.
– Odprav toho psa, čo ho odbachol, – fňukala, –
urob to kvôli mne, Tony, dám ti všetko, čo žena môže dať mužovi…

– Pravdaže, pravdaže, – upokojoval ju Tony.
– V novom telefónnom zozname nebude Feeneyho meno, to mi ver! Nad tým chlapom som už urobil kríž.
Minn Lee priniesla víno. Hneď za ňou vošiel Angelo a zvedavo pozoroval, čo sa robí. Mária si uchlipla a zmŕštila sa.
– To nebolo šampanské, – ponosovala sa.
– Vypi, – núkal ju Tony a obrátil sa k čakajúcemu zástupcovi: – Angelo, postaraj sa o chudáka Cona. Pohreb skvelý, najskvelejší. Nešetri peniazmi… ruže, ľalie, orchidey, všetko…
Angelo zdvihol hlavu sponad notesa, do ktorého si robil poznámky.
– Tuším by sa nám vyplatilo pestovať kvety, – povedal, a nebola to nepravda.
– A striebornú truhlu, – pokračoval Tony prekonaný veľkoleposťou vlastných návrhov. – Dovez ju z Philadelphie. Lepšiu, ako mal Shaun… oveľa lepšiu.
– Shaun mal anjelov, – pripomenul Angelo.
– Treba lepšiu.
Angelo unavene pohodil hlavou.
– Čo, do čerta, je lepšie ako anjeli? – spýtal sa.
– Archanjeli, – zavrčal Tony. – Hneď to vybav.
?§ 24 §?
Mária mu odpadla v náručí a on ju prebral. Potom odchádzal v chaose výčitiek a obvinení. Angelo stál v otvorených dverách a pozoroval ich, kým nezmizli v Máriinej izbe.
Nastala kríza. Tonyho postoj sa zmenil… len trochu, ale bystrému Angelovi to stačilo, aby si uvedomil, že prechod od Minn Lee k Márii bude sprevádzať prechod prudší a konečný.
Stál dlho s rukou na kľučke, hľadel do chodby a rozmýšľal. Na dosah bolo silné auto, tretí výťah, o ktorom polícia nevedela, a veľmi rýchly motorový čln. Všetky cesty na slobodu – do života – boli poruke.
Angelo si nerobil ilúzie. Vedel, že ak niečo nepodnikne, ešte tej noci bude pod plachtou a po ňom zostanú len zašpinené fotografie v archíve policajného riaditeľstva.
S povzdychom sa vrátil a zavrel za sebou dvere.
– Hrozné, čo vystrája za tým Conom od včera večera.
Minn Lee sa slabo usmiala.
– Neviete, možno ho ľúbila. Angelo pokrútil hlavou.
– Ľúbiť chlapcov je hlúposť, Minn Lee, a ona bola hlúpa. – Zasmial sa a sadol si na lavička pri organe. – Je to predsa len skvelý život.
– Ako ozaj skončíte, Angelo?
– Práve som o tom uvažoval, – povedal Angelo sucho. – Doteraz som nikdy na to nepomyslel. Boli všetky možnosti, že onedlho povediem gang… ak by ma neodbachli. No ako sa ukazuje… – rozhodil rukami vo výrečnom geste.
Prešiel, kde sedela s vyšívaním.
– Tony vraví, že v Cicere budú zmeny. Príde nová dáma.
– Naozaj? – opýtala sa Minn Lee akoby nič.
– Dúfam, že nevyberie takú, čo poznám, – nadštrkol Angelo nedbalo.
– Dajakú už len nájde, – odvetila Minn Lee ticho.
– 
Dúfam, že vyberie pravú. 
Minn Lee potriasla hlavou.
– Mňa nevyberie, – ubezpečila ho pokojne.
– Dúfam, že nie, v záujme všetkých. Pozrela naňho prekvapene.
– Angelo, neurobili by ste nič, keby…?
– Neurobil by som nič, čo by som oľutoval, – tvrdil Angelo. Znova si sadol na lavičku pri organe a hompáľal nohami. – Máme skvelý obchod, Minn Lee. Veď do roka zarobíme vyše milióna dolárov, no je v tom veľa sukní. Keď dáma začne zvádzať muža a on podľahne… je zle.
– Ale vy máte Tonyho rád? – opýtala sa Minn Lee.
– Rozhodne. Je to skvelý chlapík. No u Kellyho to má nahnuté a s politikmi nie je ešte natoľko zadobre, aby ho obránili. A pritom sa s Kellym dá vychádzať.
Len málokedy sa zhováral s ňou tak otvorene.
– Určite mi veľmi dôverujete, keď to hovoríte. Keby sa Tony dozvedel, čo cítite…
Znova ten jeho rýchly a krátky úsmev.
– Umrel by skôr, ako by vytiahol železo. 
Bezmocne pokrútila hlavou.
– Vôbec vám nerozumiem, – povedala a Angelo vysvetľoval:
– To je obchod, nie, Minn Lee? Obchodníci vo veľkom nestrpia konkurenciu. A nedovolia menším miešať sa im do väčších obchodov. Zlikvidujú ich… my ich odbachneme. Čo oni robia peniazmi, my železami.
Vošiel Tony, utierajúc si pot z čela. Angelo ho kriticky pozoroval.
– Mamička a dieťatko sa majú dobre? – spýtal sa, Perelli sa zvrtol a vyštekol:
– Na mňa trochu ostré!
Keby nebol prežíval takú citovú búrku, bol by zbadal, že zástupcov postoj k nemu sa značne zmenil.
– Si príma chlap, ale máš svoje miesto a toho sa drž!
Dopil, čo nechala Mária, a poutieral si spotenú tvár.
– Čo bude robiť? – zaujímala sa Minn Lee.
– Zostane tu, – odbil ju krátko.
– Nemá priateľov?
– Má… mňa, – odvrkol. – Zostane tu. Angelo zavadzal. Tony sa obrátil k nemu.
– Chcem sa zhovárať s Minn Lee. A, Angelo, nech pred dom príde auto Minn Lee, – pozrel na hodinky, – o šiestej.
Keď vzrušenie pominulo, vycítil Angelov zmenený postoj. Keď Angelo odišiel, vyhŕkol:
– Trochu bezočivý chlapík. Pestovať vlastné kvety. Mal ešte čosi vybaviť, a keďže bol citlivý, to, čo ho čakalo, nebolo vôbec príjemné. Sedel so skríženými nohami vo veľkom kresle. Kývol Minn Lee.
– Poď sem, Minn Lee. Práve som si na čosi spomenul. Chytil ju za ruku a končekami prstov jej prebehol po ruke ozdobenej klenotmi.
– Príma tovar, Minn Lee.
Prikývla. Vedela presne, čo povie, čo sa stane.
– Dobrý tovar, – vysvetľoval pomaly, – ale už nie najmodernejší. Všetky klenoty ti dám prerobiť. Poznám u Tiffanyho chlapíka, čo to ohromne robí. Daj mi ich.
Neodporovala. Veľmi pomaly, ale bez najmenšej neochoty, ktorú očakával, zberala klenoty jeden po druhom a dávala, ich na kreslo.
– Keď sa kamene preložia, uvidíš, aké budú krásne… pokračoval. – Dostaneš ich späť, Minn Lee, netráp sa. Budú vyzerať za milión dolárov… kým budeš preč.
– Kým budem preč? – opakovala. Vopchal klenoty do vrecka.
– Hej. Nie nadlho. Som zničený. Zničilo ma najmä, čo si povedala o Jimmym. Veľmi ťa ľúbim, – povedal smutne. – Kým sa vrátiš, zabudnem.
Nasledovalo dlhé ticho. Minn Lee ti hľadela ha holú ruku tým svojím záhadným úsmevom.
– Kam pôjdem – spýtala sa mäkko.
Chytil ju za ruky.
– Poviem ti. Chceš pomôcť Tonymu, však, maličká? V Cicere mám veľa trápenia. Tie prekliate dievčiská ma okrádajú. Tak som prepustil dievča z veľkého domu, vieš? Nebola nanič.
Počul, ako rýchle a krátko dýcha. Bol pripravený na slzy, ale neprichádzali.
– Chceš, aby som ta išla na jej miesto? – Pokrútila hlavou.
– Lenniakrátko, – prosil ju. – Si skvelá vedúca, dáš mi tam všetko do poriadku. Budeš mať nádherné zariadenie, krajšie než v Blackstone. Sluhovia, autá, budeš mať priateľov…

Zavrtela hlavou. Ozval sa v ňom pán.
– Minn Lee, bol som k tebe veľmi dobrý, – povedal ostro.
– Áno, – zašepkala tak ticho, že ju ledva počul.
– A teraz buď dobrá a milá. Je to pre tvojho Tonyho.
Povedal to, ako sa zdalo, s konečnou platnosťou, zaštrkal vo vrecku klenotmi a vstal s najžiarivejším úsmevom.
– Teraz ti niečo zahrám.
– Hraj, Tony, ja zatiaľ napíšem krajčírke.
– Dobre, prosím. – Sadol si za organ. Hral jemnú áriu a rozprával. – Zaplatím ti všetky účty. Daj ich len Angelovi. Budem ťa navštevovať, Minn Lee, možno denne.
Nepočúvala ho. Z police vytiahla notový papier a náhlivo písala Myšlienky sa mu vrátili k Angelovi.
– Pestovať vlastné kvety, čo? Ten chlap začína byť bezočivý, Minn Lee. Vieš, čo mi včera povedal? Vraj: „Rozdávať, Tony, vieš, len by ma zaujímalo, či vieš aj prijímať.“ To povedal mne, Tonymu Perellimu! Ako že som zbabelec… Chí!
Zacítil ruku na pleci. Obzrel sa – bola bledá ani stena.
– Je ti zle? – spýtal sa zdesený.
Jej choroba by veľmi skomplikovala situáciu.
– Nie, nie je mi.
– Si príma dievča, Minn Lee, – potľapkal ju po ruke. – Ale si taká bledá.
– Bolí ma hlava.
– Ľahni si.
Kútikom oka zbadal, že klesla na gauč. Znova sa venoval organu.
– Angelo, čo?… Už je veľký… So šéfikmi sú trampoty. Podáš im prst – a chcú celú ruku. Počuješ, Minn Lee… Minn Lee, čo si zaspala? O šiestej tu bude auto.
Prestal hrať, vstal, vystrel sa. Potom zbadal list položený pri organe. Zdvihol ho a nedbalo čítal. Zrazu sa otočil s tvárou sivou od zdesenia.
– 
Minn Lee! Minn Lee! – zajachtal chripľavo. Ležala ticho – tichučko. Z divána kvapkala krv. Na drahom koberci sa už červenala celá kaluž.
– Minn Lee! Ty prekliaty blázon! Ty prekliaty blázon! – kričal. – Minn Lee!
Za dverami počul Kellyho hlas a zakričal naňho. Inšpektor vstúpil a prezrel všetko jediným pohľadom: salón, mŕtve dievča, pokojné a tiché, zdeseného gangstera,
– Čo do…? Pane bože!
V ruke mu videl nôž: nôž, čo Perelli zdvihol zo zeme.
– Pusť ho. 
Nôž spadol.
– Nehýb sa!
Mieril naňho revolverom.
– Nie, nie, ja som to neurobil! – brblal Perelli. – Ja som to… samovražda… tam je list. Pozrite… list!
Kelly zdvihol list a nahlas čítal:
– Zbohom, Tony. Toto je lepšie než Cicero. Nech ťa boh opatruje! Minn Lee.
Pozrel na list, potom na Perelliho. Nato škrtol zápalku a list spálil.
– Zabil si dvadsať ľudí a to sa ti prepieklo, – hlas sa mu triasol nenávisťou, – a teraz ti vykrúti krk niečo, čo si neurobil… to bude paráda!
Tie slová zapôsobili na spoly pomäteného gangstera ako studená sprcha. Skočil k telefónu, povedal číslo. Keď Kelly počul číslo, opustila ho všetka nádej. Bolo to číslo advokáta, jedného z najchýrnejších. Nebolo nádeje. Čo sa zdalo zrejmým zakončením Perelliho dobrodružstiev, malo byť len nesplneným želaním.
Kelly sa díval naňho, potom pozrel na popol z listu a usmial sa, potom na mŕtve dievča a znova sa usmial. Bol to Perelliho trik. Zatknú ho, bude súd, nedostatok dôkazov a tým sa to skončí. Aký to malo zmysel? Podsvetie malo svoje tresty a svoju imunitu.
Počul rýchle, prerývané Perelliho slová a vykročil k dverám. Nevidel, keď vstúpil Angelo, ani jeho rýchly pohľad na mŕtve dievča, ani keď Angelo znovu cúvol. Malý Talian stál za dverami a díval sa na ženu, ktorú ľúbil, a na muža, ktorého nenávidel.
– A je to, pán šéf, – Perelliho hlas znel víťazne.
– My sme zákon. Ste chytrák, ale nie taký ako Tony Perelli. Povedal som advokátovi, čo sa tu stalo…

Angelo ešte trochu odchýlil dvere, ohmatal kľúč… dal sa otočiť. Z vrecka vytiahol revolver a natiahol kohútik.
– Tak teda vidíte, pán Kelly… – začal Tony znova. Angelo vypálil odchýlenými dverami dva razy, potom ich pribuchol a zamkol. Utekal k tretiemu výťahu a na slobodu.
Kelly sa pri výstrele zvrtol. Harrigan vo dverách zazrel, ako vyšľahlo z revolvera. Preletel miestnosťou. Inšpektor Kelly sa zadíval na vystreté telo pri nohách.
– Zákon ťa predsa dostal, Perelli. Nie môj zákon, ale tvoj. Tak to býva.
Z anglického originálu 
Edgar Wallace: On the Spot (The Crime-Book Society, London) 
preložil Michal Breznický.

� persona grata (lat.) – vítaná osoba


� modus vivendi (lat.) – spôsob nažívania


� asi naša Kvetoslava


� yard – angl. dĺžková miera – 91,44 cm


� soignée (Fr., čítaj soanjé) – pestovaná


� au revoir (fr., (čítaj o revoár) – do videnia


� známa americká väznica


� v starogréckej mytológii bohyňa trestu


� habeas corpus (lat.) – zatýkací rozkaz


� sexappeal (angl., čítaj seksepíl) – pohlavná príťažlivosť





